text:
གཡང་མོ་སྐྱིད། ༡༩༧༤ལོའི་ཟླ༨པར་མཚོ་སྔོན་མང་རྫོང་དུ་སྐྱེས། མོ། བོད་རིགས། རབ་འབྱམས་པ། མིག་སྔར་མཚོ་སྔོན་མི་རིགས་སློབ་ཆེན་བོད་རིག་པའི་སློབ་གླིང་གི་དགེ་རྒན་ཆེན་མོ་དང་རབ་འབྱམས་པའི་ཞིབ་འཇུག་སློབ་མའི་མཛུབ་སྟོན་དགེ་རྒན་ཡིན། ཞིབ་འཇུག་གི་ཁ་ཕྱོགས་གཙོ་བོ་དམངས་ཁྲོད་རྩོམ་རིག་དང་བོད་ཀྱི་བརྡ་རྙིང་ཡིག་ཆ་ཡིན། རྒྱལ་ཁབ་རིམ་པའི་ལས་གཞི༢བསྒྲུབས་པ་དང་། བོད་ཡིག་གི་དཔེ་དེབ༢པར་སྐྲུན་བྱས། རིམ་པ་སོ་སོའི་དུས་དེབ་སྟེང་བོད་ཡིག་གི་དཔྱད་རྩོམ༡༥ལྷག་འགྲེམ་སྤེལ་བྱས། 《བོད་ཀྱི་དམངས་ཁྲོད་རྩོམ་རིག་སྤྱི་བཤད་བློ་གསར་འདྲེན་པའི་སྐྱ་རེངས》ཞེས་བྱ་བར་རྒྱལ་ཁབ་རིམ་པའི་བྱ་དགའ་ཨང་གསུམ་པ་དང་ཞིང་ཆེན་རིམ་པའི་བྱ་དགའ་ཨང་གཉིས་པ་ཐོབ། ཞིང་ཆེན༡༣༥མཐོ་རིམ་མི་སྣ་སྐྱེད་སྲིང་འཆར་བཀོད་སློབ་ཁྲིད་རྐང་འཛིན་པ་དང་། ཞིང་ཆེན་རིམ་པའི་ན་གཞོན་དགེ་རྒན་རྐང་འཛིན་པ་བཅས་ཡིན།
[ནང་དོན་གནད་བསྡུས།] དཔྱད་རྩོམ་འདིར་ཏུན་ཧོང་ཡིག་རྙིང་ཁྲོད་ཀྱི་རྟ་རྐྱང་དབྱེ་བའི་རབས་ལས་འཕྲོས་ཏེ་དམོད་མོའི་གོ་དོན། དམོད་མོའི་བྱུང་འཕེལ། དམོད་མོའི་ཆོ་ག་སོགས་ལ་དཔྱད་ཞིབ་ནན་ཏན་བྱས་ཐོག དམོད་མོའི་ཆོ་གའམ་དམོད་མོའི་རྣམ་བཞག་འདི་ཆེས་གདོད་མའི་མིའི་རིགས་ཀྱིས་ཐུན་མོང་དུ་དད་མོས་བྱེད་སྟངས་དང་འདུ་ཤེས་འཛིན་སྟངས་ཤིག་ཡིན་པ་བཅས་ཀྱི་སྐོར་བསྟན་ཡོད།
[བརྡ་ཆད་གཙོ་བོ།] ཡིག་རྙིང་། དམོད་མོ། རིག་གནས།
《རྟ་རྐྱང་དབྱེ་བའི་རབས》ལས། རྩྭ་ཆུའི་དོན་དུ་འབྲོང་གཡག་སྐར་བས་རྟའི་ཕུ་བོ་ཡིད་ཀྱི་གདང་པྱམ་བསད། རྐྱང་རོན་རྔོག་བཀྲ་སྤུན་མཆེད་གཉིས་ཀྱིས་འབྲོང་གཡག་སྐར་བ་ལ་ཤ་འཁོན་གླན་རྒྱུར་བློ་མ་མཐུན་པར་ཕན་ཚུན་ལ་དམོད་པ་བོར། སྤུན་འབྲིང་བ་རྐྱང་རོན་རྔོག་བཀྲས་ནུ་ཁུག་རོན་རྨང་དར་ཁྱོད་ནི་ཡུལ་མི་ཡུལ་སྐྱི་མཐིང་དུ་སོང་སྟེ་མི་དང་འབྲེལ་བ་བགྱིས་ཚེ། དུས་ནམ་ཡིན་ཡང་ཁར་སྲབ་ཀྱིས་བསྲབས་ཏེ་ཁ་དྲུང་དུ་རྨ་འཁོར་བར་ཤོག རྒྱབ་ཏུ་སྒ་བསྟད་དེ་སྒལ་རྨ་འབྱུང་བར་ཤོག གློ་བ་གློ་ཐག་གིས་མནན་ནས་ཁོང་གི་སྙིང་ཉམས་པར་ཤོག་ཅེས་གནག་སེམས་བསྐྱེད་ནས་སྨོན་ལམ་ངན་པ་བཏབ་པའི་མཐུ་ཡིས་དམོད་ཕོག་སྟེ། མིའི་ཞོན་རྟར་གྱུར་ནས་ད་ལྟའི་མི་བདེ་བའིི་སྡུག་བསྔལ་གྱི་མནར་གཅོད་དེ་དག་མྱོང་དགོས་ཚུལ་བསྟན་ཡོད། ནུ་ཁུག་རོན་རྨང་དར་གྱིས་ཕུ་བོ་ཁྱོད་ནི་ཡུལ་པྱི་འབྲོག་ལྡང་སུམ་དུ་སོང་ན་ཞོན་པའི་མི་མེད་ཀྱང་བྱང་སྐར་སྤུན་བདུན་བཞོན་ནས་རྒྱབ་བྱི་འབྲས་དང་བ་ཚྭས་འཚིག་པར་ཤོག སྲབ་འཇོག་པའི་མི་མེད་ཀྱང་རྩྭ་ཡན་པས་རང་ཤུགས་ཀྱིས་བསྲབས་ཏེ་ཁ་དྲུང་དུ་རྨ་འཁོར་བར་ཤོག རྗེས་སྙེག་པའི་མི་མེད་ཀྱང་མགྱོགས་ཤ་ཁྱིས་སྙོགས་ཤིག འཛིན་པའི་མི་མེད་ཀྱང་རླུང་འཚུབ་ཀྱིས་བརྡེག་པར་ཤོག་ཅེས་སྨོན་ལམ་ངན་པ་བཏབ་པའི་མཐུ་ཡིས་དམོད་ཕོག་སྟེ། རྐྱང་ནམ་རྒྱུན་རི་མགོའི་ཆར་རླུང་དྲག་པོའི་ཁྲོད་རྗེས་ཤ་ཁྱིས་བསྙེགས་པ་དང་རྒྱབ་བྱི་འབྲས་དང་བ་ཚྭས་ཚིག་པ་སོགས་རང་བྱུང་གི་གནོད་འཚེ་དང་འཕྲད་ཚུལ་བཀོད་ཡོད་པར་གཞིགས་ན། དམོད་མོ་ལ་ཡིད་ཆེས་དང་དད་མོས་བྱེད་པ་ནི་བོད་གནའ་རབས་ཀྱི་གདོད་མའི་ཆོས་ལུགས་ལས་རིག་གནས་ཀྱི་ཁྱབ་ཡུལ་ཆེས་ཆེ་བའི་རྣམ་པ་ཞིག་ཡིན་པས། དེའི་སྐོར་དམིགས་སུ་བཟུང་ནས་སྤྲོས་ན་གཤམ་གསལ་ལྟར།
གཅིག དམོད་མོའི་གོ་དོན།
དམོད་མོ་ནི་མིའི་རང་བཞིན་གྱི་ནུས་པ་ལས་བརྒལ་བའི་སྟོབས་ཤུགས་ལ་སྐྱབས་བཅོལ་ཏེ་རྫས་ཡོད་མེད་གང་རུང་ལ་བརྟེན་ནས་གཞན་ལ་གནོད་བྱེད་ཀྱི་ངན་སྔགས་བཟླས་པ་སོགས་ལུས་ངག་གི་སྦྱོར་བ་ཞིག་ལ་ཟེར། རི་དྭགས་རྔོན་པ་དང་དགྲ་འདུལ་བའི་སྐབས་སུ་དམོད་བོར་བ་ཡིན། དམོད་མོ་དང་བྱད་ཀ་ཕུར་ཁ། བྱད་སྟེམས། མཐུ་བྱད་རྣམས་ངན་སྔགས་ཀྱི་མཐུ་གཏད་སོགས་གནོད་བྱེད་ཀྱི་ནུས་པ་ཞིག་ལ་ངོས་འཛིན་པ་ཡིན་པས་དོན་གྱི་ངོ་བོར་ཁྱད་པར་མེད།《དུང་དཀར་ཚིག་མཛོད་ཆེན་མོ》ལས། མཐུ་བྱད་ནི་མི་གཞན་གྱིས་རང་ཉིད་ཀྱི་ཆོས་ལུགས་ལ་གནོད་འཚེ་བྱེད་པ་བྱུང་ཚེ་བྱེད་པ་པོ་མི་དེའི་མིང་བྱང་བྲིས་པའི་མིང་ངམ་འཁོར་ལོ་སོགས་རྫས་ངན་སྣ་ཚོགས་དང་བསྲེས་ཏེ་གླང་དམར་པོའི་རྭ་དང་། རྔ་མོང་། རྟ། གཡག་སོགས་ཀྱི་མགོའི་ནང་བླུགས་ཏེ་མི་ཚང་དེའི་སྒོའི་ཐེམ་པའི་འོག་དང་། ལམ་བཞི་མདོ། རི་ཡི་རྩེ། ཟམ་པའི་འོག་སོགས་སུ་སྦས་ནས་མི་ཚང་དེའི་མི་རྒྱུད་རྩ་སྟོངས་སུ་འགྲོ་བའི་ཐབས་ཤེས་ཤིག་སྟེ་བོད་དང་རྒྱ་དཀར་ནག་གི་ཆོས་ལུགས་ཚང་མར་ཐབས་ཤེས་དེ་རིགས་ཡོད་ཟེར་ཞིང་།《བོད་རྒྱ་ཚིག་མཛོད་ཆེན་མོ》ལྟར་ན། བྱད་ཕུར་ནི་མཐུ་གཏད་ཀྱི་ཕུར་བུ་ལ་གོ་བ་དང་།
ཕུར་བ་དེ་ནི་གདོན་བགེགས་འདུལ་བྱེད་ཀྱི་སྔགས་ཆས་ཤིག་ཡིན་པས། ཡི་དམ་ཕུར་བ་ལ་བརྟེན་ནས་སྲི་གནོན་པའི་ཆོ་ག་ཞིག་ཀྱང་ཡོད་པར་གྲགས། བྱད་སྟེམས་ནི་ངན་སྔགས་ཀྱི་མཐུ་གཏད་དམ་དམོད་མོ། བྱད་ཀ་ནི་མཐུ་གཏད་སོགས་གནོད་བྱེད་ཀྱི་ནུས་པ། བྱད་སྟེམས་གདོན་ཅེས་པ་བྱད་སྟེམས་ཀྱིས་བཏང་བར་གྲགས་པའི་གདོན་ནད་ཅིག་སྟེ། ནད་རྟགས་སུ་ལག་ཏུ་ཤིང་འཛིན་ཞིང་གཅེར་བུར་རྒྱུག་པ་དང་། གནས་སྟོང་པ་ལ་འདུག་པ་སོགས་བྱེད་པ་ཞིག་ཡིན་པར་གྲགས་པས། དེ་དག་གི་ངོ་བོ་ནི་སྐྱེ་འགྲོ་གཞན་ལ་ངམ་གནག་བྱེད་དང་ཞེ་གནག་བྱེད་ཀྱི་མི་དགེ་བའི་ཆོས་ཡིན་ཏེ། གཞན་ཕྱོགས་ལ་སྡང་བའི་དབང་གིས་ཕ་རོལ་དགྲ་ལྟ་བུ་སོད་པ་དང་བགེགས་བར་ཆད་ཀྱིས་འཆི་བ། སྲོག་རྟེན་བླ་གནས་ཉམས་པ། རྒྱུ་ནོར་ལོངས་སྤྱོད་རྒུད་པ། དོན་མི་འགྲུབ་པ་དང་ནད་མང་བ། ཚེ་ཐུང་བ་སོགས་སུ་གྱུར་ཅིག་ཅེས་ངན་སྔགས་ཀྱིས་མཐུ་གཏད་དམོད་མོ་བྱེད་པ་ནི་གཞན་ལ་བསམ་གནག་བྱེད་ཀྱི་སྡིག་པའི་ལས་ནག་པོ་མི་དགེ་བ་ཤ་སྟག་ཡིན་པས། དམོད་མོའི་ཆོ་ག་སྒྲུབ་ཐབས་ཀྱི་བསྟན་བཅོས་ལ་གནག་རབས་ཟེར་བ་སྟེ། 《གཏམ་ཤུལ་དགའ་ཐང་འབུམ་པ་ཆེ་ནས་གསར་དུ་རྙེད་པའི་བོན་གྱི་གནའ་དཔེ་བདམས་བསྒྲིགས》ཞེས་པའི་སྟེང་དུ《གནག་རབས》ཞེས་བྱ་བའི་དམོད་མོའི་སྐོར་གྱི་བསྟན་བཅོས་ཤིག་འཁོད་ཡོད་པ་ལྟ་བུའོ། །
དམོད་མོ་ནི་རྫས་ཡོད་མེད་གང་རུང་ལ་བརྟེན་པ་ཞིག་སྟེ། རྫས་སྔགས་ལ་བརྟེན་ནས་དམོད་བོར་བ། དཔེར་ན། གཏམ་ཤུལ་དགའ་ཐང་འབུམ་པ་ཆེ་ནས་གསར་དུ་རྙེད་པའི་བོན་གྱི་གནའ་དཔེ《གནག་རབས》ཞེས་བྱ་བ་ལས། “ཀླུ་ལ་གཏད་པའྀ་སྔགས་ལ། ། མོག་ཤང། རུམ་ཡང། སྤ་ཚུམ། ཐྀལ་ཕོར་མེ་རེ། སྀབས་ཁ་ན་དུལ་དུལ། ། བྱས་དེ་བརྗོད་ལ་གཏད་དོ། །”ཅེས་ཀླུ་རིགས་འཁོར་བཅས་རྣམས་མགུ་བའམ་སྐུལ་བར་བྱེད་པའི་སྔགས་བཟླས་ཤིང་། རྗེས་སུ་ཡི་རང་བ་དང་སྐྱབས་སུ་རེ་བའི་གྲོགས་དན་ཞུས། “སེན་མོ་དྲི་སུལ་ནས། སོ་རྙིལ་རྩ་ནས་བྱུང་། ། དུ་གསོལ་ལོ། ། དྲའ་བོ་བྱང་དུ་གཞུག་པ་དང། སེན་མོ་རྩ་ནས་འབྱུང་བ་དང་། ། མཆན་ལན་རྩ་ནས་བྱུང་བ་དང་། གྲའ་བོ་གསད་པ་ནིང།”ཞེས་དགྲ་བོ་བསད་དེ་སྙིང་དང་མཆིན་པ། སེན་མོ་དང་སོ་རྙིལ་རྩ་ནས་ཕྱུང་འདོད་ཀྱི་ལས་དོན་ཀླུ་ལ་བཅོལ། “སྲན་ཆུང་གྱི་ཕྱེ་ལ། བ་དམར་མོ་དང་། ར་དཀར་མོའི་འོ་མ་དང་སྦྲུས་ལ། ཆུ་སྲྀན་གྱི་གཟུགས་དང་། ། སྦྲུལ་ནག་པོ་འགོ་རྒུ་བོའི་གཟུགས་བྱས་ལ། ། གྲའ་བོའི་གཟུག་ལ་རྨོད་བཙུགས་ལ། ། ལན་རྒུར་བོ་རྐོར་ལ་གཞག་གོ། །”①ཅེས་གནའ་བོའི་བོད་མི་རྣམས་ཀྱིས་ལྷ་སྲིན་སྡེ་བརྒྱད་ཀྱི་ནང་ཚན་ཀླུ་ནི་ས་འོག་དང་། ཤིང་གི་རྩ་བ། ཐབ་ཀྱི་སྟེང་། ཆུ་སོགས་སུ་གནས་པར་འདོད་དེ། མཚོན་རིས་སུ་སྦྲུལ་དང་སྦལ་བ། ཆུ་སྲིན། ཉ་སོགས་འགོད་པར་མ་ཟད། ལོངས་སྤྱོད་གནས་བབས་ཀྱི་དབང་གིས་མི་ཡི་ལུས་ལ་སྦྲུལ་གྱི་མགོ་བོ་གསུམ་ཅན། ལྔ་ཅན། བདུན་ཅན། དགུ་ཅན་སོགས་ཡོད་པར་གྲགས། མི་རྣམས་ས་དང་ཆུའི་བྱེད་ལས་ལ་གཙོ་བོར་བརྟེན་ནས་འཚོ་ཞིང་། ས་ཆུའི་བདག་པོ་ས་བདག་ཀླུ་གཉན་རྣམས་ཡིན་པར་འདོད་དེ། ཀླུ་རྣམས་དང་འགྲས་པ་ཞི་ཞིང་བདེ་ལེགས་འབྱུང་བའི་སླད་དུ་ཤིང་རྩི་བལ་མཚོན་དར་ཟབ་དང་། མེ་ཏོག་འབྲས་བུ་རིན་ཆེན་སྣ་ཚོགས། དཀར་གསུམ་མངར་གྱི་མཆོད་པ་གཙང་མ་བཤམས་པ་སོགས་ཀླུ་རྣམས་དགྱེས་པའི་ངང་གྲོགས་སུ་བཀུག་སྟེ་ཕ་རོལ་དགྲ་བོ་འདུལ་བའི་གཉེན་པོར་བསྟེན་པ་ཡིན། མཁས་དབང་འཇུ་མི་ཕམ་མཆོག་གིས“ཀླུ་ཞེས་པ་ཉོན་མོངས་པ་གཏི་མུག་ཤས་ཆེ་བས་ཆགས་པ་དང་ཞེ་སྡང་ཡང་ཆེ་སྟེ། གཏི་མུག་གི་དབང་གིས་གཉིད་ཆེ་བ་དང་། ཞེ་སྡང་གི་དབང་གིས་སྐྱེ་བ་བདུན་དུ་མི་གཏོང་བ་དང་། ཆགས་པའི་དབང་གིས་ཆགས་པ་ལ་གནས་པའི་ལུས་ལ་ཞུགས་ནས་མི་གཏོང་བའོ། ། ཀླུ་གདོལ་པ་ཅན་གྱིས་མཐོང་བ་ཙམ་གྱིས་ནད་བསྐྱེད་དོ། ། རིགས་གསུམ་ནི་རེག་པ་ཙམ་གྱིས་ནད་བསྐྱེད་དོ། ། ཀླུ་བྲན་རྣམས་ནི་སྟེང་སྒོ་གསུམ་ནས་ཞུགས་ནས་ལུས་ཀྱི་བཅུད་ཟ་བར་བྱེད་དོ། །”②ཅེས་ས་བདག་བཙན་པོ་ཀླུ་གདོལ་བ་ནག་པོས་བཏང་བའི་དུག་དང་གདོན་ནད་སོགས་ལས་བྱུང་བའི་གནོད་པ་ནི་ཤིན་ཏུ་ཚབས་ཆེ་བར་སྙམ་ནས། དེ་གྲོགས་སུ་བཀུག་ནས་སྐྱབས་སུ་རེ་བའི་འཕྲིན་ལས་བཅོལ་བའི་ཕྱིར་དུ། རྫས་ཀྱི་སྦྱོར་བར་སྲན་ཆུང་གི་ཕྱེ་ལ་བ་དམར་མོ་དང་ར་དཀར་མོའི་འོ་མ་བསྲེས་——————①པ་ཚབ་པ་སངས་དབང་འདུས་དང་གླང་རུ་ནོར་བུ་ཚེ་རིང་གཉིས་ཀྱིས་བསྒྲིགས་ཤིང་། 2007ལོར་བོད་ལྗོངས་བོད་ཡིག་དཔེ་རྙིང་དཔེ་སྐྲུན་ཁང་གིས་པར་དུ་བསྐྲུན་པའི《གཏམ་ཤུལ་དགའ་ཐང་འབུམ་པ་ཆེ་ནས་གསར་དུ་རྙེད་པའི་བོན་གྱི་གནའ་དཔེ་བདམས་བསྒྲིགས》ཀྱི་ཤོག་ངོས1ན་གསལ།②སི་ཁྲོན་མི་རིགས་དཔེ་སྐྲུན་ཁང་གིས་པར་དུ་བསྐྲུན་པའི《འཇུ་མི་ཕམ་བཀའ་འབུམ》པོད་ཨེའི་ཤོག་ངོས273པར་གསལ། ནས་ཀླུ་རིགས་མཚོན་བྱེད་ཆུ་སྲིན་གྱི་གཟུགས་དང་སྦྲུལ་ནག་པོ་མགོ་དགུ་ཅན་གྱི་གཟུགས་དབྱིབས་བཟོས་ཤིང་། དགྲ་བོའི་གཟུགས་ལ་དམོད་བཙུགས་ཏེ་ཀླུ་རིགས་དེ་དག་གིས་ལན་དགུར་བསྐོར་ཏེ་ཤོར་ས་མེད་པར་བྱས་ནས་བཞག་ཡོད་པ་ལྟ་བུའོ། །
རྫས་མེད་པ་ལ་བརྟེན་ནས་དམོད་བོར་བ། དཔེར་ན།《ལེགས་བཤད་རིན་པོ་ཆེའི་གཏེར་མཛོད》ལས། “རྒྱལ་པོ་གྲི་རུམ་བཙད་པོ་དེས། ། ཞལ་ནས་དམོད་པ་ངན་པ་བོར། ། ང་ཡི་ལུས་ལ་གྲི་རྟགས་ཡོད་པ་དེས། ། གྲི་བྱེད་གནམ་དུ་དར་བར་ཤོག ། དཔྲལ་བའི་ཁྲག་གི་སྨེ་བ་དེས། ། གྲི་ཡུལ་གྲི་མཚོན་རྒྱས་པར་ཤོག ། དཀོར་དུ་མཚོན་ཆ་ཡོད་པས་ཀྱང་། ། མི་སྲོག་མཚོན་གྱིས་གཅོད་པར་ཤོག ། དྲག་རྩལ་ལོག་ཆོས་སྤྱད་པ་ཡིས། ། ལོག་ཆོས་མཐའ་ནས་དར་བར་ཤོག ། འཇིག་རྟེན་ཁམས་སུ་མཚོན་དར་ནས། ། རྒྱལ་ཁམས་འཁྲུག་པས་ཁེངས་པར་ཤོག ། ལྷ་རུ་ཚངས་པ་བསྟེན་པས་ཀྱང་། ། རྒྱལ་འདྲེ་མགོ་ལོ་རྒོད་པར་ཤོག ། གདོན་འདྲེ་ཡས་དང་ཆེ་བར་ཤོག ། དེ་ལྟར་དམོད་པ་བོར་ནས་ནི། ། རྒྱལ་པོ་དམངས་ཀྱིས་གྲི་རུ་བཀྲོངས། ། གྲི་གུམ་ཞེས་ཀྱང་དེ་ལ་བྱ། །”① ཞེས་པ་དང་། “གྲི་བཤད་ལས། དུས་དང་བསྐལ་བ་ད་ལྟ་ལ། ། རྒྱལ་པོ་བློ་ལོག་སྐྱེས་པ་དང་། ། གདོན་འདྲེ་ཡས་དར་ཆེ་བ་དང་། ། ལས་ངན་འཁྲུག་པ་དར་བ་རྣམས། ། དུས་དང་བསྐལ་བ་སྔ་མ་ལ། ། གྲི་རུམ་བཙན་པོའི་དམོད་པ་ལས། །” ②ཞེས་མངའ་བདག་ཁྲི་སྲོང་ལྡེའུ་བཙན་གྱི་སྐུ་ཚེའི་སྨད་ལ་བན་བོན་འཁྲུག་རྩོད་དང་། བོན་གྱི་བསྟན་པ་བསྣུབས་པའི་རྒྱུ་ལོ་ངམ་རྟ་རྫིས་གྲི་གུམ་བཙན་པོར་གྲི་མདའ་ལྟོ་ནག་གིས་བརྒྱབ་པས། གྲི་གུམ་བཙན་པོ་ཞེ་སྡང་དང་ཁོང་ཁྲོའི་སེམས་ཀྱིས་གཞན་ལ་མི་འདོད་པ་དང་མི་བདེ་བའི་སྡུག་བསྔལ་འདི་དང་འདི་འདྲ་འབྱུང་བར་ཤོག་ཅེས་དམོད་བོར་བ་ལས་བྱུང་བར་འདོད་པ་ནི་ལོ་རྒྱུས་དོན་དངོས་དང་མཐུན་པ་ཞིག་མ་ཡིན་ཡང་། ཆེས་གདོད་མའི་མི་རྣམས་ཀྱི་འདུ་ཤེས་འཛིན་སྟངས་དང་ཤིན་ཏུ་མཐུན་ཏེ། གདོད་མའི་བོད་ཀྱི་ལྷ་སྒྲུང་དང་གཏམ་རྒྱུད་སོགས་སུ་དམོད་མོ་འགྲུབ་བྱེད་ཀྱི་རྫས་སྦྱོར་དང་ལྷ་——————①②ཤར་རྫ་བཀྲ་ཤིས་རྒྱལ་མཚན་གྱིས་བརྩམས་ཤིང་། 1985ལོར་མི་རིགས་དཔེ་སྐྲུན་ཁང་གིས་པར་དུ་བསྐྲུན་པའི《ལེགས་བཤད་རིན་པོ་ཆེའི་གཏེར་མཛོད》ཀྱི་ཤོག་ངོས192དང204ན་གསལ།
འདྲེ་སྐུལ་བྱེད་ཀྱི་ངན་སྔགས་བཟླས་པ་ལ་སོགས་པའི་ཆོ་ག་དེ་འདྲར་མི་མངོན་ཡང་། ངག་གི་དམོད་ཚིག་འབའ་ཞིག་གི་བྱེད་ནུས་ལ་བརྟེན་ནས་རྒྱལ་པོ་བཀྲོངས་པ་དང་ཆོས་ལུགས་བསྣུབས་པ་སོགས་སྐྱེ་འགྲོ་ལ་བྱུང་བའི་གནོད་པ་དང་སྡུག་བསྔལ་སྣ་ཚོགས་ཀྱི་འབྱུང་རྩ་དམོད་མོ་ལ་ཁུངས་གཏུགས་ཡོད་པ་དང་། 《འཇང་གླིང་གཡུལ་འགྱེད》ལས། “ལྷ་ཡར་མཆོད་གནམ་ཐེལ་དཀར་པོ་མཁྱེན། ། མར་མཆོད་ས་ཐེལ་ནག་པོ་མཁྱེན། ། བར་མཆོད་བར་ཐེལ་ཁྲ་བོ་མཁྱེན། ། དུས་དེ་རིང་ཉི་མའི་གདོང་གང་ལ། ། དགྲ་མགོ་རྩྭ་མགོ་གཏུབ་གཏུབ་དང་། དགྲ་སྐེད་རྩྭ་སྐེད་གཅོད་པ་གཉིས།དགྲ་སྙིང་ས་ལ་བརྡབ་འདྲ་གསུམ། དེ་གསུམ་རང་གི་ལག་ཏུ་ཤོག །” ①ཅེས་པ་དང་། “གཞུ་སྟོད་ལྷ་ཆེན་ཚངས་པས་འཚོས། །གཞུ་སྨད་ཀླུ་ཆེན་གཙུག་ནས་འཚོས། །མདེལ་སྣེ་ཚ་ཚ་ཐུལ་ལེ་སོང་། །ལྟོང་ཁ་དུ་བ་ལྷབས་སེ་རྒྱུག ། སྨྱུག་སྐེད་མེ་སྟག་ཁྲོམ་ཁྲོམ་སོང་། ། ཕྱི་རུས་པའི་གསེས་མཁར་གཏོར་ལ་ཤོག ། ནང་རྣམ་ཤེས་མར་མེ་སོད་ལ་ཤོག ། དོན་སྣོད་ཧུབ་ཀྱིས་གྲོང་ལ་ཤོག །”②ཅེས་ཆེས་གདོད་མའི་དུས་ཀྱི་དགྲ་འདུལ་གཉེན་སྐྱོང་གི་བྱ་བའི་ནང་དམོད་མོའི་རིག་གནས་དར་ཆེ་བ་དང་དམོད་བོར་བ་རྒྱུག་ཆེ་བ་འདི་ལ་ཞིབ་ཏུ་གཞིག་ན། དམོད་མོའི་མཐུ་ནུས་ལ་དད་པའི་འདུ་ཤེས་ཡང་རང་བཞིན་གྱིས་ཤུགས་ནས་རྟོགས་ཐུབ།
དེ་ཡང་ཁ་དཔེར། མྱི་བོ་གྲགས་ན་སྐུང་རན་ཡིན། ། རྟ་བོ་གྲགས་ན་བཙོང་རན་ཡིན། ། ཞེས་པ་ལྟར་གཞན་ལ་འཚེ་བའི་བསམ་སྦྱོར་ལས་བྱུང་བའི་དམོད་མོའི་གནོད་པ་མ་ཡིན་པར། རང་བཞིན་གྱི་སྐྱེ་གཟུགས་དྲང་བ་དང་བློ་རིག་སྐྱེན་པ། ཆ་བྱད་ལེགས་པ། འཇོན་ཐང་ལྡན་པ་སོགས་གཞན་ལས་ཁྱད་དུ་འཕགས་པའི་དགེ་མཚན་ལ་གཞན་ གྱིས་ཡིད་སྨོན་དང་ཧམ་པ་ཆེར་དྲགས་ན་ཁ་ལས་རླུང་རྟ་དང་ཚེ་བསོད་དབང་ཐང་སོགས་ལ་ཤིན་ཏུ་གནོད་པར་འདོད་ཅིང་། དེ་འབྲེལ་གྱི་བསྟོད་པ་དང་ཡིད་སྨོན་གྱི་ཚིག་བརྗོད་པར་རྐྱེན་བྱས་ཏེ།——————①②གཏེར་མ་ཚེ་རིང་ཆོས་འཕེལ་གྱིས་བསྒྲིགས་ཤིང་། 2002ལོར་མི་རིགས་དཔེ་སྐྲུན་ཁང་གིས་པར་དུ་བསྐྲུན་པའི《འཇང་གླིང་གཡུལ་འགྱེད》ཀྱི་ཤོག་ངོས484དང་488པར་གསལ།
ནད་ཚ་དང་བར་ཆད་འབྱུང་བར་ཤིན་ཏུ་འཛེམ་པར་བྱེད། དཔེར་ན། བྱིས་པ་སྙིང་རྗེ་བའམ་མིང་ཡག་པོ་ཡོད་པའི་རིགས་ལ་གཞན་གྱིས་བསྟོད་པ་མང་དྲགས་ན་བྱིས་པའི་བདེ་ཐང་ལ་གནོད་པར་འདོད་ཅིང་། བྱིས་པ་གསོན་ཚད་དམའ་བའི་ཁྱིམ་ཚང་ཁ་ཤས་ཀྱིས་ཆེད་དུ་ཁྱི་མོ་ཐར། ཕག་རྟུག སྡོམ་པོ་སྐྱིད་ཅེས་མིང་བཙོག་པོའི་རིགས་ཀྱིས་འབོད། ལ་ལས་བུའི་མིང་ལ་བྱི་མོ་ཐར་ཞེས་བུད་མེད་ཀྱི་མིང་གདགས་པར་བྱེད་པའི་གནད་ཀྱང་འདི་ཡིན་པར་ངེས།དེ་བས་བོད་ཀྱི་དམངས་ཁྲོད་དུ་དམོད་མོའི་གནོད་པ་མ་ཡིན་པར་མི་ལ་སྙན་གྲགས་དར་ཆེ་སྟེ། གཞན་གྱིས་བསྟོད་དྲགས་པ་དང་ཡིད་སྨོན་བྱེད་དྲགས་ནའང་གནོད་འཚེ་དང་རྐྱེན་ངན་འབྱུང་བར་འདོད་པའི་འདུ་ཤེས་ཤིག་ཆགས་ཡོད་པའང་ངང་ངམ་ཤུགས་ཀྱིས་རྟོགས་ཐུབ།
གཉིས། དམོད་མོའི་བྱུང་འཕེལ།
《ལྡེའུ་ཆོས་འབྱུང》ལས། རྩིབས་ཀྱི་ལྷ་སྐར་མ་ཡོལ་ལྡེ་ཡིས་རྗེ་གཉའ་ཁྲི་བཙན་པོར་ཞུས་པ། “རྐུ་ལ་ལན་མཆིས། སྡང་ལ་བྱམས་མཆིས། དུག་ལ་སྨན་མཆིས། དགྲ་ལ་ཟིན་མཆིས། གདོན་ལ་ལྷ་མཆིས། རྫུན་ལ་བདེན་མཆིས། སྲི་དང་ཅན་ལ་གནན་ཐབས་མཆིས། བྱད་ལྟེམས་ལ་བསྒྲལ་ཐབས་མཆིས། གཡོ་ལ་དྲང་མཆིས། གཡག་ལ་མཚོན་མཆིས། འོ་སྐོལ་གཉིས་ཀྱང་མེའུ་ཉེ། ཤིང་སེ་བ་བཞིན། ཤ་རུས་ཐོགས་ཞིམ། གོས་གཡང་བལ་དྲོ། མི་རྗེ་མེད་ཀྱི་རྗེ་དང་གཡག་བདག་མེད་ཀྱི་བདག་ཏུ་ཅིས་ཀྱང་གཤེགས་འཚལ”①ཞེས་པ་ལྟར་སྤུ་རྒྱལ་གཉའ་ཁྲི་བཙན་པོའི་སྔ་རོལ་དུ་བོད་ན་ཕ་རོལ་བྱད་ལྟེམས་དང་དམོད་མོའི་མཐུ་ལས་བྱུང་བའི་གནོད་པ་བཟློག་བྱེད་ཀྱི་ཐབས་ལམ་སྣ་ཚོགས་ཤིག་བཀོལ་སྤྱོད་བྱེད་བཞིན་ཡོད་པར་མ་ཟད། མཐུ་གཏད་མནན་གསུམ་གྱི་དྲག་སྔགས་མཁན་རྣམས་ཀྱང་བྱུང་ཡོད་པ་མངོན་པར་གསལ།
སྐབས་དེར་རུས་རྒྱུད་——————①1987ལོར་བོད་ལྗོངས་མི་དམངས་དཔེ་སྐྲུན་ཁང་གིས་པར་དུ་བསྐྲུན་པའི《ལྡེའུ་ཆོས་འབྱུང》གི་ཤོག་ངོས234བར་གསལ། དང་མི་གྲངས་མང་དུ་འཕེལ་བ་དང་ཆབས་ཅིག་མ་རྨོས་པའི་ལོ་ཏོག་སོགས་རང་བྱུང་གི་འཚོ་བའི་མཐུན་རྐྱེན་ཟད་པར་གྱུར་པས། སྤང་ཐང་ཞིང་དུ་རྨོས་ནས་ལོ་ཏོག་འདེབས་འཛུགས་བྱེད་ཤེས་པར་གྱུར་པ་དང་། རི་སྐྱེས་སྲོག་ཆགས་བཏུལ་ནས་ཞིང་ཕྱུགས་ལས་ཐོན་སྐྱེད་གཉེར་བ། ཟངས་ལྕགས་ཀྱི་གཏེར་རྡོ་བཞུས་ནས་ཐོན་སྐྱེད་ཡོ་བྱད་སྣ་ཚོགས་བཟོས་ཏེ་བཀོལ་སྤྱོད་བྱེད་ཤེས་པ་དང་ཆབས་ཅིག་མི་རྣམས་ཀྱི་རྒྱུད་ན་འདོད་ཆགས་དང་ཞེ་སྡང་། གཏི་མུག ང་རྒྱལ། ཕྲག་དོག་ལ་སོགས་ཉོན་མོངས་ཆ་ཚང་བར་ཡོད་པས། འབྲུ་རིགས་དང་ས་ཞིང་། ནོར་ཕྱུགས་སོགས་འཚོ་བའི་མཐུན་རྐྱེན་དང་སྡོད་གནས་ཀྱི་དོན་དུ་འཁྲུག་རྩོད་སྣ་ཚོགས་བྱུང་། འཁྲུག་རྩོད་དེ་ལ་བརྟེན་ནས་ཕན་ཚུན་གསོད་རེས་བྱས་ཏེ་དགྲ་གཉེན་གྱི་འདུ་ཤེས་ཆགས། བུ་ལ་ཕ་ཕྱོགས་ཆེ། བུ་མོར་མ་ཕྱོགས་ཆེ། འཇིག་རྟེན་ལ་རང་ཕྱོགས་ཆེ་ཞེས་པའི་དཔེ་ལྟར་དགྲ་ལ་སྡང་ཞིང་གཉེན་ལ་བྱམས་པ་ནི་འགྲོ་བ་མི་རྣམས་ཀྱི་བདག་གཅེས་འཛིན་གྱི་རང་གཤིས་ཡིན་པས། གཉེན་རྣམས་གཅེས་པར་བསྲུངས་ནས་འགལ་རྐྱེན་མི་མཐུན་ཕྱོགས་ཀུན་ཞི་ཞིང་ཚེ་བསོད་དཔལ་འབྱོར་ལོངས་སྤྱོད་རྒྱས་ཏེ་མངའ་ཐང་དགའ་བདེའི་དཔལ་གྱིས་ཡུན་རིང་དུ་འཚོ་བར་འདོད་པ་དང་། དགྲ་རྣམས་སྲོག་དང་བྲལ་བར་བྱས་ཏེ་རྨེགམེད་དུ་གཏོང་བར་བྱེད་པའི་བློ་ཞིག་ངང་ངམ་ཤུགས་ཀྱིས་བྱུང་། འོན་ཀྱང་དགྲ་འདུལ་གཉེན་སྐྱོང་གི་འཚོ་བའི་ཁོར་ཡུག་དེའི་ནང་དུ་མི་རྣམས་ཀྱིས་རང་གི་སྟོབས་དང་ནུས་པར་བརྟེན་ནས། དགྲ་འདུལ་འདོད་ཡོད་པ་ཐམས་ཅད་འདུལ་མི་ནུས་པ་དང་། གཉེན་སྐྱོང་འདོད་ཡོད་པ་ཐམས་ཅད་སྐྱོང་མི་ནུས་པའི་སྐབས་སུ་གཞན་ལ་སྐྱབས་བཅོལ་བའི་བློ་སྐྱེས་ཤིང་། བློ་དེའི་ཤུགས་ཀྱིས་མཐུ་སྟོབས་མི་ལས་འཕགས་པའི་ལྷ་ཀླུ་གཉན་བཙན་སོགས་སྐྱབས་གནས་སུ་བཀུར་ཏེ་གང་བཅོལ་ལས་ལ་སྡོང་གྲོགས་མཛད་པའི་འཕྲིན་ལས་ཞུས་ན་ཡིད་ཀྱི་བསམ་དོན་མ་ལུས་རེ་བ་བཞིན་དུ་འགྲུབ་པར་འདོད་དེ། རེ་ལྟོས་བྱེད་སའི་ལྷ་ཀླུ་གཉན་བཙན་གང་རུང་ཞིག་ལ་དགྱེས་སྐྱེད་བསང་དང་གསོལ་མཆོད་ཕུལ་ནས་གཉེན་ཕྱོགས་དར་ཞིང་ལེགས་ཚོགས་རྒྱས་པའི་བཀྲ་ཤིས་ཁ་གཡང་སྒྲོག་པ་དང་། དགྲ་ཕྱོགས་མ་ལུས་འཇོམས་པར་བྱེད་པའི་ངན་སྔགས་དམོད་མོ་བྱེད་པའི་སྲོལ་ཞིག་དར། དཔེར་ན།《བདུད་གླིང་གཡུལ་འགྱེད》ལས། གླིང་གེ་སར་རྒྱལ་པོའི་ཕུ་བོ་ལྡོང་འབུམ་པའི་རྒྱ་ཚ་ཞལ་དཀར་གྱི་བཙུན་མོ་རག་བཟའ་ལ་སྲས་དགྲ་ལྷ་རྩེ་བརྒྱད་འཁྲུངས་པ་དང་། ནེའུ་ཆུང་ལུ་གུ་ཚར་ཡག་དེས་བཀྲ་ཤིས་སྨོན་ལམ་གྱི་གླུ་ལེན་ངག་བཀུག་འདི་ལྟར་བྱས། ཤར་གཡུ་ལོ་བཀོད་པའི་ཞིང་ཁམས་ནས། ། དུང་ལོ་འབར་བའི་ཁྲི་སྟེང་ནས། ། རྗེ་བཙུན་སྒྲོལ་མ་དཀར་སྔོན་མཁྱེན། ། བུ་ལྡོང་རིགས་ལྷ་ཡི་སྲས་ཕོ་འདི། ། ཤར་གླིང་དཀར་རྒྱན་ལ་འཁྲུངས་ལེ་རེད། མཐོང་ཚད་ཟིལ་གྱིས་གནོན་པར་ཤོག ། དེ་རིང་གནམ་སྐར་དུས་ཚོད་ལེགས་། ། བཟང་པོ་བརྒྱད་འཛོམ་ཉི་མ་ཤར། ། དར་གྱི་གོས་དཀར་དྲི་མེད་འདི་། ། ལྷ་ཚངས་པའི་དར་གོས་ནང་ནས་བྱུང་། ། གེ་སར་རྒྱལ་པོས་གནང་ལེ་རེད། དེ་རིང་བུ་ལ་བསྐོན་རྒྱུ་ཡིན། ། ཚངས་པ་ལྷ་ཡི་སྟོབས་རྩལ་དེ། ། དེང་ནས་བུ་ལ་འཛོམ་པར་ཤོག ། ཅེས་པ་དང་། ཡང་ཡབ་ཁུ་བོའི་གདན་ས་ཟིན་པར་ཤོག མ་ཡུམ་གྱི་དྲིན་ལན་འཇལ་བར་ཤོག བཀྲག་དང་གཟི་མདངས་སྙན་གྲགས་གསུམ། ཉི་མས་གར་ཁྱབ་ཁྱབ་པར་ཤོག བརླིང་ཆེ་བ་རི་རྒྱལ་ལྟ་བུ་ཤོག ཟབ་ཆེ་བ་རོལ་མཚོ་ལྟ་བུ་ཤོག རྔམ་ཆེ་བ་ལྷ་དབང་ལྟ་བུ་ཤོག ཕྱུག་ལ་ཀླུ་དབང་ལྟ་བུ་ཤོག རྣམཐོས་སྲས་ཀྱི་ལོངས་སྤྱོད་ཤོག་ཅེས་བཀྲ་ཤིས་བདེན་ཚིག་བརྗོད་བཞིན་པར་ཐོག་མར་མས་ཁྲུས་ཆབ་གསོལ། གཡུ་སྒྲོན་གྱིས་ལྟེ་བ་བཅད། ནེའུ་ཆུང་ནས་ཡོངས་འདུས་ཀྱི་ཚེ་ཆུ་དང་ནད་བརྒྱ་འཇོམས་པའི་སྨན་རིལ་བཅས་དྲངས། ཀུན་དགའ་གཡུ་ཡི་མཚོ་སྐྱིད། འབྲུ་བཟའ་ཤེས་རབ་དབང་མོ། ཚ་ཞང་བུ་མོ་མཛེས་སྒྲོན་སོགས་ཀྱིས་གླུ་ལེན་ངག་བཀུག་མ་བྱུང་རུང་བཀྲ་ཤིས་པའི་སྐྱབས་འགྲོ་སྨོན་ལམ་འུར་དིར་དིར་ཕུལ་བ་ན། མ་རག་བཟའི་གྲོགས་མཆེད་རྣམས་བདེ་ཆེན་ཡེ་ཤེས་ཀྱི་མཁའ་འགྲོ་མ་དམ་ཚིག་རྣམ་པར་དག་པའི་མཐུས་བདེན་ཚིག་ཐམས་ཅད་གྲུབ་སྟེ་དབང་ཐང་ཆེ་བ། ལོངས་སྤྱོད་འཛོམས་པ། ནད་མེད། བཀྲ་ཤིས་ཤིང་ཚེ་རིང་བ་བཅས་བྱུང་།① ཞེས་ཚེ་འདིའི་ལེགས་——————①བསྟན་འཛིན་ཕུན་ཚོགས་ཀྱིས་བསྒྲིགས་ཤིང་། 2000ལོར་མི་རིགས་དཔེ་སྐྲུན་ཁང་གིས་པར་དུ་བསྐྲུན་པའི《བདུད་གླིང་གཡུལ་འགྱེད》ཀྱི་ཤོག་ངོས274ནས277བར་གསལ།
ཚོགས་ཀུན་གྱི་གཞི་ལྷ་དང་ཤིས་ཚིག་བརྗོད་པ་ལ་རག་ལས་པར་འདོད་པས། སྙིང་ནས་རེ་ལྟོས་འཆའ་སའི་ལྷ་དེར་སྒོ་གསུམ་གུས་པས་ལན་བརྒྱར་འདུད་ཅིང་། ནད་གདོན་རྐྱེན་ངན་ཞི་བ་དང་ཚེ་བསོད་དབང་ཐང་རྒྱས་པ་སོགས་ཅི་བསམ་འདོད་དོན་མ་ལུས་དྲང་བོར་ཞུས་ན། མིའི་རང་བཞིན་གྱི་ནུས་པ་ལས་བརྒལ་བའི་ལྷ་ཀླུ་གཉན་བཙན་མཐུ་བོ་ཆེ་དག་གི་བྱིན་རླབས་མཐུས། ཡིད་རྩེ་གཅིག་སྨོན་པའི་དོན་མཐའ་དག་གེགས་མེད་པར་བདེ་བླག་ཏུ་འགྲུབ་པར་འདོད་ཅིང་། འདོད་ཚུལ་དེ་ལ་བརྟེན་ནས་གླིང་གི་མ་སྲུ་རྣམས་ཀྱིས་བཀྲ་ཤིས་པའི་ཁ་གཡང་དྲོན་མོ་ལས་ཁོ་ཚོའི་ཡིད་ཀྱི་རེ་འདུན་མཐའ་དག་མངོན་འགྱུར་བྱུང་ཏེ་སྲས་དགྲ་ལྷ་རྩེ་བརྒྱད་དབང་ཐང་ཆེ་བ། ལོངས་སྤྱོད་འཛོམས་པ། ནད་མེད་པ། བཀྲ་ཤིས་ཤིང་ཚེ་རིང་བ་བཅས་སྨོན་དོན་གེགས་མེད་ལྷུན་གྱིས་འགྲུབ་པ་ནི་དོན་དངོས་ཀྱི་གནས་ཚུལ་ཞིག་ཡིན་པར་སེམས། དཔེ་དེ་བཞིན་དུ་བོད་མི་རྣམས་ཀྱིས་ནམ་རྒྱུན་ལོ་གསར་དང་དགའ་སྟོན། དུས་སྟོན། གཉེན་སྟོན། བཙས་སྟོན། ཁང་སྟོན། འགྲུབ་སྟོན་སོགས་ལས་དང་མཛད་སྒོ་མང་བོར་ཤིས་ཚིག་བརྗོད་པའི་རྩ་བའང་འདི་ལ་ཐུག་ཡོད། 《གནག་རབས》ལས། “ད་ནྀ་རྒོད་གསས་ཁམ་པ་འྀས། ། གྲ་དང་རྐུན་མ་ཁྲྀད་ལ་ཤོག། ། སྐུ་ལ་ཅྀ་གསོལ་ན། བྱ་རྒོད་སླག་པ་གསོལ། ། སྟག་ཞུ་ཁྲ་བོ་དབུ་ལ་གསོལ། ། སྟག་ཀྱི་སྨང་ར་ཚོམ་ཚོམ་ཅན། ། ཟངས་ཀྱིབ་སྤུ་ཞྭ་ལ་ལ། ། ཞལ་ནས་ལྕགས་ཀྱི་ཚ་ཚ་ཕྲོ། ཕྱག་ན་ཐུ་ལུམ་མར་པོ་འབསྣམས། ། སྤྱན་མྱིག་བཟློག་པས་གནམ་ས་ཁྲུག་པར་བྱེད། ། སེ་འོལ་བརྡབས་པས་གནམ་གྱི་ཉྀ་ཟླ་གཟའ་སྐར་ཐང་ལ་ཀློག་པར་བྱེད། ། རྐང་པ་བརྡབས་པས་སའི་མཚོ་མོ་གཏྀང་ནས་ཀྲུག་པར་བྱེད། ། གྲ་བོའི་སྙིང་དང་མཆན་ལན། སེན་མོ་མཆེ་བ་ཡན་ཅད་རྟགས་སུ་ཁྱེར་ལ་ཤོག །”①ཅེས་རྒོད་གསས་ཁམ་པ་ཞེས་བྱ་བ་སྐུ་ལ་བྱ་རྒོད་ཀྱི་སློག་པ་གྱོན་ཞིང་དབུ་ལ་—————①པ་ཚབ་པ་སངས་དབང་འདུས་དང་གླང་རུ་ནོར་བུ་ཚེ་རིང་གཉིས་ཀྱིས་བསྒྲིགས་ཤིང་། 2007ལོར་བོད་ལྗོངས་བོད་ཡིག་དཔེ་རྙིང་དཔེ་སྐྲུན་ཁང་གིས་པར་དུ་བསྐྲུན་པའི《གཏམ་ཤུལ་དགའ་ཐང་འབུམ་པ་ཆེ་ནས་གསར་དུ་རྙེད་པའི་བོན་གྱི་གནའ་དཔེ་བདམས་བསྒྲིགས》ཀྱི་ཤོག་ངོས1ནས2བར་གསལ།
སྟག་ཞྭ་ཁྲ་བོ་གསོལ་བ། སྟག་གི་སྨྲ་ར་ཚོམ་ཚོམ་ཅན། ཟངས་ཀྱི་བ་སྤུ་འཇོལ་ལོ་ལོ། ཞལ་ནས་ལྕགས་ཀྱི་མེ་སྟག་གི་ཚ་ཚ་འཕྲོ་ཞིང་ཕྱག་ན་ཐུ་ལུམ་དམར་བོ་བསྣམས། སྤྱན་མིག་བཟློག་པས་གནམ་ས་འཁྲུག་པར་བྱེད། སེ་གོལ་གཏོགས་པས་གནམ་གྱི་ཉི་ཟླ་གཟའ་སྐར་ཐང་ལ་ལྷུང་བར་བྱེད། རྐང་བ་བརྡབས་པས་སའི་མཚོ་མོ་གཏིང་ནས་དཀྲུག་པར་བྱེད་ཅེས་སྐུའི་ཆ་བྱད་དང་མཐུ་སྟོབས་དམིགས་སུ་བཟུང་ནས་མཆོད་བསྟོད་བྱས་པར་བརྟེན། གནོད་ཅིང་འཚེ་བའི་དགྲ་ཇག་ཆོམ་རྐུན་ཀུན་ཚར་གཅོད་དགོས་པའི་འཕྲིན་ལས་བཅོལ་བ་སྟེ། དགྲ་དང་རྐུན་མ་མྱུར་དུ་ཁྲིད་ལ་ཤོག དེའི་སྙིང་དང་གློ་མཆིན། སེན་མོ། མཆེ་བ་ཡན་ཆད་དགྲ་བཏུལ་བའི་རྟགས་མཚན་ལ་འཁྱེར་ཡོང་དགོས་པའི་དམོད་ཚིག་ཞུས་ན། དེས་མི་ལ་བདེ་སྐྱིད་དང་སྡུག་བསྔལ་གང་སྟེར་ཡང་རང་དབང་ཡོད་པས། རང་གིས་འདུལ་མི་ཐུབ་པའི་དགྲ་བོའི་སྲོག་སྙིང་མྱུར་དུ་ལེན་པར་འདོད། སྡང་དགྲ་འདུལ་བའི་གཉན་པོ་དེ་དག་ནི་ཤིན་ཏུ་ཁྲོ་བོ་དང་དྲག་པོའི་ཆ་བྱད་ཅན། འཇིགས་སུ་རུང་བ། ཕས་རྒོལ་དགྲ་བོ་ཟིལ་གྱིས་གནོན་པ། མིའི་ནུས་པ་ལས་ཁྱད་དུ་འཕགས་པ་ཞིག་ཡིན་པར་སྟོན་ཆེད། 《གནག་རབས》ལས།“མྱྀ་འི་ལུས་པོ་ལ།འབྲུག་ཀྱི་འགོ་བོ་ཅན། ། ཆུ་དྲྀའི་གཤོག་པ་ཅན། ། རལ་གྱིའི་རྐང་པ་ཅན། ལྕགས་ཀྱི་མཆེ་བ་རྒུ་གཉྀས་བ་བརྒྱད་འབར་བས། ། གྲ་བོའི་ཤ་ཟ་ལྗིབས་སེ་ལྗིབས། ། གྲའ་བོའི་ཁྲག་འཐུང་རྔུབས་སེ་རྔུབས། ། གྲའ་བོའི་རྒྱལ་མཁམས་ཀྲུག་པར་བྱེད། ཆུ་དྲྀའི་ལག་བརྡབས་པས། གྲའ་བོའི་བདུན་རྒྱུད་གཅོད་པར་བྱེད། ། རལ་གྱིའི་རྐང་བརྡབས་པས། ། གྲའ་བོའི་དོན་སྙིང་བརླ་དང་རྩ་ནས་གཅོད། །”① ཅེས་མི་ལུས་འབྲུག་མགོ་ཅན། ཆུ་གྲིའི་གཤོག་པ་ཅན། རལ་གྲིའི་རྐང་བ་ཅན། ལྕགས་ཀྱི་མཆེ་བ་དགུ་གཉིས་བཅོ་བརྒྱད་ལས་མེ་ལྕེ་འབར་བ་དེས། དགྲ་ཤ་ཟ་བ་གཉོག་གཉོག་གཉོག དགྲ་ཁྲག་འཐུང་བ་ཧུབ་ཀྱིས་རྔུབ།—————①པ་ཚབ་པ་སངས་དབང་འདུས་དང་གླང་རུ་ནོར་བུ་ཚེ་རིང་གཉིས་ཀྱིས་བསྒྲིགས་ཤིང་། 2007ལོར་བོད་ལྗོངས་བོད་ཡིག་དཔེ་རྙིང་དཔེ་སྐྲུན་ཁང་གིས་པར་དུ་བསྐྲུན་པའི《གཏམ་ཤུལ་དགའ་ཐང་འབུམ་པ་ཆེ་ནས་གསར་དུ་རྙེད་པའི་བོན་གྱི་གནའ་དཔེ་བདམས་བསྒྲིགས》ཀྱི་ཤོག་ངོས3ནས12བར་ གསལ།
དགྲ་བོའི་རྒྱལ་ཁམས་དཀྲུགས་པར་བྱེད། ཆུ་གྲིའི་ལག་པ་བརྡབས་པས། དགྲ་བོ་མི་རབས་བདུན་གྱི་བར་དུ་གཅོད་པར་བྱེད། རལ་གྲིའི་རྐང་བ་བརྡབས་པས། དགྲ་བོའི་དོན་སྙིང་བརླ་བཅས་རྩ་ནས་གཅོད། ཅེས་དགྲ་ཕྱོགས་ཀྱི་སྙིང་རྩ་འདར་བར་བྱེད་པའི་ལྷ་ཀླུ་གཉན་བཙན་འཇིགས་སུ་རུང་བ་ཞིག་ལ་མཆོད་བསྟོད་བྱས་ཏེ་གྲོགས་སུ་བཀུག་ནས། རང་ལ་གནོད་ཅིང་འཚེ་བར་བགྱི་བའི་དགྲ་ཇག་ཆོམ་རྐུན་རྣམས་ཚར་གཅོད་པའི་འཕྲིན་ལས་བཅོལ་བ་རེད། གཞན་ཡང་།《གནག་རབས》ལས། མི་ལུས་འབྲུག་གི་རལ་བ་ཅན། མི་ལུས་སྤྱང་མགོ་ཅན། མི་ལུས་སྟག་མགོ་ཅན། དོམ་གྱི་ལུས་པོ་ལ་ཁྱུང་གི་མགོ་བོ་ཅན། ཆུ་བྱའི་ལུས་པོ་ལ་འབྲུག་གི་མགོ་བོ་ཅན། ཤེལ་གྱི་མི་ལ་སྟག་གི་མགོ་བོ་ཅན། སྦྲུལ་ལུས་སེང་མགོ་ཅན། སྟག་ལུས་སྦྲུལ་མགོ་ཅན། དུང་གི་མཆེ་བ་ཅན།ཆུ་གྲིའི་མཆེ་བ་ཅན། ཆུ་གྲིའི་ལག་པ་ཅན། རལ་གྲིའི་གཤོག་པ་ཅན།སྦྲུལ་གྱི་སྐ་རག་རྐེད་ལ་བཅིངས་པ། གནམ་གྱི་འཁོར་ལོ་ཕྱག་ན་བསྣམས་པ། དཔལ་གྱི་མི་བོ་དམར་པོ་ལ། ལྕགས་ཀྱི་རལ་བ་ས་ལ་འདྲུད། སྟག་གི་གཡང་བཞི་ཕྲག་ལ་གཟད། ཐེའུ་རང་སྤུན་དགུ་འབངས་སུ་ཁྲིད། གློག་སྲིན་སྤུན་དགུ་འབངས་སུ་ཁྲིད①ཅེས་གླེངས་པ་ཙམ་གྱིས་སྐྱི་གཡའ་ཞིང་ཧང་སང་བར་བྱེད་པའི་མཐུ་ལྡན་གོང་ན་མེད་པ་དག་ལ་དགྱེས་སྐྱེད་གསོལ་མཆོད་འབུལ་ནས་འཕྲིན་ལས་གཡེལ་མེད་མྱུར་མཛད་མགོན་དུ་བརྩི་བར་དཔགས་ན་འདི་ལྟར་མངོན་ཏེ། མི་ཐུབ་སྡང་དགྲ་བཙན་པོའི་འཇིགས་པ་དང་གནོད་པ་བྱུང་སྐབས། སེམས་ཀྱི་ཁོང་ཁྲོ་དང་ཞེ་སྡང་ཆེས་ཆེར་འཕེལ་ནས་གནོད་པ་ལ་གནོད་ལན་བྱ་བར་འདོད་ཅིང་། རང་གི་མཐུ་ནུས་ལ་བརྟེན་ནས་སྙིང་ནད་ཡིད་ཚིམས་པ་ཞིག་རྩོད་མི་ཐུབ་པས། སེམས་ཀྱི་འདོད་དོན་མ་ལུས་ཡིད་བཞིན་དུ་སྐོང་བའི་ཐབས་སུ། གཞན་ལ་སྐྱབས་བཅོལ་བའི་བློ་སྐྱེས་པ་ཡིན།
མཐའ་ཡི་དགྲ་དཔུང་མ་ལུས་རྨེག་མེད་དུ་—————①པ་ཚབ་པ་སངས་དབང་འདུས་དང་གླང་རུ་ནོར་བུ་ཚེ་རིང་གཉིས་ཀྱིས་བསྒྲིགས་ཤིང་། 2007ལོར་བོད་ལྗོངས་བོད་ཡིག་དཔེ་རྙིང་དཔེ་སྐྲུན་ཁང་གིས་པར་དུ་བསྐྲུན་པའི《གཏམ་ཤུལ་དགའ་ཐང་འབུམ་པ་ཆེ་ནས་གསར་དུ་རྙེད་པའི་བོན་གྱི་གནའ་དཔེ་བདམས་བསྒྲིགས》ཀྱི་ཤོག་ངོས3ནས12བར་གསལ། གཏོང་རྒྱུ་ནི་ཧ་ཅང་དཀའ་ཚགས་ཆེ་ཕྱིར། སྐྱབས་གནས་དེ་ཡང་སྤྱིར་བཏང་གི་མི་ཕལ་བ་ཞིག་གིས་མི་འོང་བར། གནོད་བྱེད་དགྲ་བགེགས་ཚར་གཅོད་བྱེད་པའི་བོད་ཡུལ་གྱི་ས་བདག་གནས་བདག་མཐུ་བོ་ཆེ་རྣམས་ལ་བསང་གསུར་གྱིས་གཏོར་མ་སོགས་མཆོད་ན་རང་ལ་རྟག་ཏུ་མགོན་སྐྱབས་མཛད་པའང་ཆོས་ཉིད་ཡིན་པར་འདོད། དེ་ལྟར་གསོལ་མཆོད་བྱེད་མཁན་རྣམས་ཀྱི་འདོད་པའི་འཕྲིན་ལས་སྒྲུབ་མཁན་དེ་ཇི་ལྟ་བུ་ཞིག་ཡིན་ཞེ་ན། གདོད་མའི་མི་རྣམས་ཀྱིས་རང་ཉིད་ལྟོས་གཞི་བྱས་ཏེ། དེ་དག་ཀྱང་མི་དང་འདྲ་བར་ལུས་དང་། སྲོག་དང་། རྣམ་པར་ཤེས་པ་བཅས་ལྡན་པར་བགྱིས་ཏེ་གཟུགས་བརྙན་ཅན་དང་མི་གཤིས་ཅན་དུ་བསྒྱུར་པར་མ་ཟད། དགྲ་སྡེ་ཟིལ་གྱིས་གནོན་པའི་ནུས་པ་དང་ལྡན་པ་ཞིག་ཏུ་སྒྱུར་ཆེད། མཐུ་དང་བྱིན་རླབས་མི་ལས་ཁྱད་དུ་འཕགས་པ། སྣོད་བཅུད་ཀུན་ལ་དབང་བསྒྱུར་ནུས་ཤིང་། གསོད་གཏུབ་ཀྱི་ལས་ལ་མཁས་པ། བཙན་ཆེ་བ། མྱུར་མགྱོགས་རྫུ་འཕྲུལ་ལ་ཐོགས་པ་མེད་པ། སྡང་དགྲ་ཐལ་བའི་རྡུལ་དུ་བརླགས་པ་སོགས་འཇིག་རྟེན་གནས་ཚོད་ཀྱི་མཚམས་ལས་བརྒལ་ཏེ་འུད་ཀྱིས་བརྗོད་པ་དང་། མི་རྣམས་ཀྱི་དད་པ་དང་འཇིགས་སྣང་འཕེལ་བར་བྱེད་ཆེད་དང་། འཕྲིན་ལས་བཅོལ་བའི་དགོས་མཁོ་དང་བསྟུན་ཏེ། སྐུའི་བཀོད་པ་དངཆ་བྱད་ལ་མི་ལུས་འབྲུག་གི་རལ་བ་ཅན། མི་ལུས་སྤྱང་མགོ་ཅན། མི་ལུས་སྟག་མགོ་ཅན། ཆུ་བྱའི་ལུས་པོ་ལ་འབྲུག་གི་མགོ་བོ་ཅན། སྟག་ལུས་སྦྲུལ་མགོ་ཅན། ཆུ་གྲིའི་མཆེ་བ་ཅན། རལ་གྲིའི་གཤོག་པ་ཅན། སྦྲུལ་གྱི་སྐ་རག་རྐེད་ལ་བཅིངས་པ། གནམ་གྱི་འཁོར་ལོ་ཕྱག་ན་བསྣམས་པ། ལྕགས་ཀྱི་རལ་བ་ས་ལ་འདྲུད་པ་སོགས་མི་རང་ཉིད་ཀྱི་གཟུགས་དབྱིབས་ལ་གཞིགས་ཏེ་ཕྱི་རོལ་ཡུལ་གྱི་འདབ་ཆགས། ཕྱུགས་ཟོག དུག་སྦྲུལ་དང་གཅན་གཟན་གདུག་པ་ཅན་དག་གི་དབང་བོ་དང་ཡན་ལག དམག་འཁྲུག་གི་མཚོན་ཆ་རྩུབ་མོ་དག་མཉམ་དུ་བསྡེབས་ནས་མི་དང་སྲོག་ཆགས་འདྲེས་མའི་ཡ་མ་བརླའི་གཟུགས་ཕུང་དེ་འདྲ་ཞིག་སྲིད་ན་མེད་ཀྱང་ཡོད་པ་ལྟར་སྒྲོ་བཏགས་ནས་བརྗོད་པ་ཡིན། སྤྱིར་འཇིག་རྟེན་གྲགས་ཚོད་ལ་དགྲ་དཔུང་མ་ལུས་འཇོམས་དགོས་ན་ངེས་པར་དུ་དཔུང་ཚོགས་ཡན་ལག་བཞི་ཡི་གཡུལ་བཤམས་དགོས་པ་ལྟར། ཐེའུ་རང་སྤུན་དགུ་འབངས་སུ་ཁྲིད། ལྷ་དཔུང་སྟོང་ཕྲག་གཡོག་ཏུ་ཁྲིད། གློག་སྲིན་སྤུན་དགུ་འབངས་སུ་ཁྲིད་བཅས་བཀོད་ཡོད་པ་དང་། གཡུལ་འགྱེད་བྱེད་པ་ལ་དགྲ་སྡེའི་སྙིང་རྩ་གཅོད་པའི་མཚོན་ཆ་རྩུབ་མོ་དག་ཤིན་ཏུ་མཁོ་བ་ལྟར། དུང་གི་མཆེ་བ་ཅན། ཆུ་གྲིའི་མཆེ་བ་ཅན། ཆུ་གྲིའི་ལག་པ་ཅན། རལ་གྲིའི་གཤོག་པ་ཅན་སོགས་མི་ལ་མེད་པའི་གཟུགས་བྱད་སྐོར་ཞིག་མཉམ་དུ་བསྡེབས་ནས་གྲུབ་པ་ཡིན། ཡང་། 《གནག་རབས》ལས། དགྲ་བོའི་ཤ་ནི་ཟན་ལས་ཞིམ། དགྲ་བོའི་ཁྲག་ནི་ཆང་ལས་ཞིམ། དགྲ་བོའི་བརླ་རྐང་མར་ལས་ཞིམ། དགྲ་བོའི་སྙིང་ཕྱུང་ཞིག དགྲ་བོའི་མཆན་ནས་བུ་འཕྲོག་ཅིག དགྲ་བོ་མི་རབས་བདུན་གྱི་བར་དུ་ཟས་སུ་གསོལ། དགྲ་བོའི་ཕུ་བོ་ནུ་བོ་མ་ནོར་བར་ཟླ་ལ་མ་འགོར་བར་ཁྲིད་ལ་ཤོག ཉི་མ་ཤར་ཕྱོགས་ཀྱི་བཙན། ཤེལ་གྱི་མི་ལ་སྟག་གི་མགོ་བོ་ཅན་གྱི་ཕྱག་ཏུ་དགྲ་བོའི་དོན་ལྔ་སྣོད་དྲུག་འབུལ་བ་ཡིན་པས་བཞེས་པར་གྱིས། ཉི་མ་བྱང་ཕྱོགས་ཀྱི་བཙན། མི་ལུས་གྲི་མགོ་ཅན་གྱི་ཕྱག་ཏུ་དགྲ་བོའི་ལྷུ་ཆེན་ལྷུ་ཆུང་བཅུ་གཉིས། མགོ་དང་བཅུ་གསུམ་འབུལ་བ་ཡིན་པས་བཞེས་པར་གྱིས། ཟས་སུ་དགྲ་ཤ་ཟ་བ། སྐོམ་དུ་དགྲ་ཁྲག་འཐུང་བ། ཤིང་དུ་དགྲ་རུས་འབུད་པ། སྤྲུལབའི་ཕྱག་མཚན་ཟངས་གྲི་སྟོང་ཆོད་བསྣམས་པ། བྱེ་མ་འབུམ་ཕྲག་གཡོག་ཏུ་ཁྲིད་པའི་བདུད་སྲིན་ཚོགས་ལ་དགྲ་བོའི་སྲོག་སྙིང་ལེན་པའི་འཕྲིན་བཅོལ་བྱས་ཡོད་པར་གཞིགས་ན།གདོད་མའི་དུས་སུ་དམག་འཁྲུག་གི་འཇིགས་པ་མང་ཞིང་འཚོ་བའི་མཐུན་རྐྱེན་གཙོ་བོ་རྔོན་ལས་ལ་བརྟེན་པ་ཡིན་པས། དགྲ་འདུལ་གསོད་གཏུབ་ཀྱི་ལས་ལ་མཁས་ཤིང་དཔའ་བ། སྡིག་ལས་ལ་མོས་ཤིང་ཤ་ཁྲག་གི་འཚོ་བར་ཕྱོགས་མཁན་ལེགས་པའི་ཚད་གཞིར་འཛིན་པ་ཡིན་པས། སྐྱེ་འགྲོའི་ཤ་ཁྲག་ལ་ལོངས་སྤྱོད་ཅིང་བགེགས་ལ་གྲོགས་བྱེད་པ།གཞན་པའི་སྐྱེ་འགྲོ་ཡོངས་ལ་གནོད་འཚེ་བྱེད་པའི་ཀླུ་བདུད་གཉན་བཙན།གནོད་སྦྱིན་ནག་པོ། བདུད།སྲིན་པོ།འདྲེ།འགོང་བོ། མ་སངས།ཐེའུ་རངས་སོགས་རང་ལ་གྲོགས་བྱེད་པའི་མགོན་དུ་བཀུར་ཏེ་ཤ་རུས་ཀྱི་མཆོད་པ་འབུལ་བ་དང་། ཁྲག་གི་སྐྱེམས་མཆོད་དེ་སྡང་དགྲ་འདུལ་བའི་སྐྱབས་སུ་བསྟེན་པ་ཡིན།
འགལ་རྐྱེན་བྱུང་ན་ཡུལ་ལྷ་དམར་གྱིས་གསོལ་བ་དང་། གནོད་པའི་འདྲེ་བདུད་དགའ་བར་བྱེད་པ། གནག་སེམས་བཅངས་ནས་དམོད་མོ་བྱེད་པའི་གདོད་མའི་སྤྱི་ཚོགས་དེ་ནས་རིམ་བཞིན་མིའི་ཤེས་རིག་འཕེལ་བ་དང་། ལྷག་པར་དུ་ནང་བའི་བསྟན་པ་བོད་ལ་དར་བ་ནས་བཟུང་། མི་རྣམས་ཀྱིས་རང་གི་རིག་གནས་དང་དད་མོས། མི་ཚེའི་རིན་ཐང་ལ་ལྟ་ཚུལ་ཡང་དག་པ་ཞིག་བཟུང་སྟེ། མི་ལ་བསམ་གནག་ན། ། སྦྱོར་བ་རང་ལ་འཁོར། ། ཞེས་པ་དང་། དམོད་མོ་བྱས་ཏེ་གཞན་ལ་གནོད་པ་དགུན་གྱི་ཁ་བ་འདྲ་ཞིག་བྱུང་ཚེ། རང་ལའང་གནོད་པ་སྟོན་གྱི་བ་མོ་འདྲ་ཞིག་འབྱུང་བར་འདོད་པའི་འདུ་ཤེས་ཤིག་ཆགས་ནས། ཐམས་ཅད་ཞི་བདེ་ལ་ཐུགས་མོས་ཆེ་ཞིང་། ཉེ་རིང་ལ་ཕྱོགས་ཞེན་ཆུང་བ། གཡོ་སྒྱུ་ཕྲ་གསུམ་དང་གཞན་ལ་གནོད་པའི་སྡིག་ལས་སྣ་ཚོགས་ལ་འཛེམ་ཅི་ཐུབ་བྱེད་པ་དང་། རང་གི་ནུས་ཚོད་ཀྱིས་གཞན་ལ་ཕན་འདོགས་པའི་དགེ་བའི་ལས་ལ་གཞོལ་གང་ཐུབ་བྱེད་པ་ཡིན་ཡང་། དམོད་མོའི་རྒྱུན་ཤུལ་རྩ་བ་ནས་ཉམས་མ་ནུས་པར། དེང་གི་དུས་འདིར་ཡང་མཚོ་སྔོན་རྨ་ལྷོ་ཁུལ་རྩེ་ཁོག་རྫོང་མགོན་ཤུལ་ཡུལ་ཚོར་བཤད་རྒྱུན་འདི་འདྲ་ཞིག་ཡོད་དེ། འབྲོག་ཁྱིམ་གཉིས་ཀྱིས་འདབས་ར་བརྩད་ནས་དགྲར་གྱུར་ཏེ་གཅིག་གིས་གཅིག་ལ་གནོད་ཅི་ཐུབ་བྱས། ཁྱིམ་བདག་གཅིག་ནི་བཙན་དྲག་པས་ཁྱིམ་བདག་ཅིག་ཤོས་ཀྱིས་རྩོད་ཡར་མ་དོ་བར་ཞེ་སྡང་དང་ཁོང་ཁྲོའི་སེམས་ཀྱིས་རང་སྲོག་བཅད་དེ་ཤི་བར་གྱུར། འཆི་ཁར་སྐྱེ་བ་ཕྱི་མར་ང་ཁྱོད་ཀྱི་སྲོག་ལེན་མཁན་ཞིག་ཏུ་སྐྱེས་པར་ཤོག་ཅེས་དམོད་བོར་བ་ལྟར་ཚེ་སྔོན་དགྲ་བོའི་བུར་སྐྱེས་ཤིང་། ཕ་དེ་བུ་ལ་སྙིང་ཤིན་ཏུ་བརྩེ་བས་རང་གི་ཡ་ཐོད་ཀྱི་མིག་འབྲས་བཞིན་སྲུང་། བུ་ལ་གཉོར་སྐྱོང་དང་འདུན་པ་བསམ་གྱིས་མི་ཁྱབ་པ་བྱེད། དེ་ལ་སྡུག་བསྔལ་དང་མི་འདོད་པ་བྱུང་ན་རང་ལ་བྱུང་བ་ལས་ཀྱང་ཐུ་བའི་སྡུག་བསྔལ་འབྱུང་། དེ་བཞིན་བུ་ལོ་བཅོ་ལྔར་སོན་པ་ན་འཕྲལ་རྐྱེན་ཕྲན་བུ་ཙམ་ཡང་མེད་པར་རང་སྲོག་བཅད་དེ་ཤི ། དོན་གློ་བུར་བ་དེར་རྐྱེན་བྱས་ནས་ཕ་་སྙིང་ནད་དྲག་པོས་གཟིར་ཏེ་ཚེ་ལས་འདས་པ་ནི་སྔོན་གྱི་ཁྱིམ་བདག་ཅིག་ཤོས་ཀྱིས་དམོད་བོར་བའི་མཐུ་ཡིས་ཁ་དམོད་ཕོག་སྟེ། བུ་ཡི་སླད་དུ་དཀའ་ཚེགས་ཐམས་ཅད་ཁྱད་བསད་ཀྱིས་ཐུགས་བརྩེ་བས་བསྐྱངས་ཤིང་། བུ་བདེ་ཐབས་སྐྱིད་ཐབས། འཇམ་ཐབས་ཁོ་ནར་ལུས་ངག་ཡིད་གསུམ་གྱི་སྒོ་ནས་འབད་ཀྱང་། བུས་དྲིན་ལན་ལོག་པར་འཇལ་ནས་ཕ་ཚེ་ལས་འདས་པ་ནི་དམོད་མོ་ངན་པའི་མཐུ་རུ་འདོད་ཅིང་། ཁ་དཔེར། བྱད་ཁ་ཕུར་ཁ་ཟློག མི་ཁ་ངན་པར་འཛེམ་ཞེས་པའི་གནད་ཀྱང་འདི་ལ་ཐུག་པར་འཁུམས།
གསུམ། དམོད་མོའི་བརྒྱུད་རིམ།
དམོད་བོར་བ་ལ་རྩ་བའི་ཡན་ལག་གསུམ་ཡོད་དེ། དམོད་མཁན་དང་དམོད་ཡུལ། དམོད་པའི་གོ་རིམ་བཅས་ཡིན། དམོད་མཁན་ནི་རང་ཉིད་ཡིན་ཡང་ཆོག་ལ་གཞན་ནས་བཙལ་ཡང་ཆོག དམིགས་ཡུལ་ནི་རང་གི་འདོད་བློ་ལ་རག་ལས་ཤིང་། དོན་བྱ་འགྲུབ་པ་དང་མགོན་སྐྱབས་ཐོབ་པ། གཞན་ལ་གནོད་སྐྱེལ་ཞུ་བ་སྟེ་གསུམ་ལ་འདུ། དེའི་གོ་རིམ་ནི་མི་རིགས་རང་གི་སྲོལ་རྒྱུན་རིག་གནས་དང་འབྲེལ་བ་དམ་པོཡོད་པས་རང་རང་གི་རིག་གནས་ལ་ཁྱད་པར་ཡོད་བཞིན་དེའི་གོ་རིམ་ལའང་བར་ཁྱད་ཅུང་ཟད་ལྡན་ངེས་མོད། སྤྱིར་བཏང་དུ་དམོད་བོར་བའི་གོ་རིམ་ལ་ཡང་གསུམ་སྟེ། གཅིག དམོད་པའི་ཡོ་བྱད་དམ་ཡང་ན་ཕྱག་མཚན་གྲ་སྒྲིག་བྱེད་པ། གཉིས། ཉེར་མཁོའི་རྒྱུ་ཆ་གྲ་སྒྲིག་བྱེད་པ། དཔེར་ན། རྫས་ཀྱི་སྡེབ་སྦྱོར་དང་། ཕྱག་མཚན་བཀོལ་སྤྱོད་སོགས། གསུམ། བཟླས་བརྗོད། སྔགས་བཟླ་བ་དང་ཁ་སྨྲས་ངན་པ་བརྗོད་པ། འཇིག་རྟེན་གྱི་དམོད་མོ་གང་ཞིག་ཡིན་རུང་ཕལ་ཆེར་འདི་གསུམ་ལ་མ་འདས་པ་མེད་ཀྱང་། མཐའ་གཅིག་ཏུ་དེ་གསུམ་ཀ་ཚང་དགོས་པའི་ངེས་པའང་མེད་དེ། དཔེར་ན། 《ལེགས་བཤད་རིན་པོ་ཆེའི་གཏེར་མཛོད》ལས། སྔོན་ནས་སྨོན་ལམ་ལོག་པར་བཏབ་པའི་རྒྱུས། ད་ལྟའི་གཤེན་དང་བདུད་གཉིས་སྤྱོད་པ་དཀར་ནག་སོ་སོར་གྱུར་པས་གཤེན་ལ་དོས་འཛུགས་པ་སྟེ། མདོ་ལས། སྟོན་པ་གཤེན་རབ་མི་བོ་ལ། ། བདུད་རྗེ་ཁྱབ་པ་ལག་རིང་གིས། ཆོ་འཕྲུལ་སྣ་དགུ་སྟོན་པ་ཡང་། ། དོན་ཆེད་ཅི་ཡི་ཕྱིར་ན་སྟོན། ། སྔོན་གྱི་དམོད་པ་བོར་བ་ཡིས། ། ད་ལྟའི་སྤྱོད་པ་སོ་སོར་སྟོན། །① ཞེས་གུང་ཐང་བསླབ་བྱ་ལས། ཆོས་ཀྱི་རྩ་བ་བསམ་པའི་བཟང་ངན་ཡིན་ཞེས་པ་ལྟར་བསམ་སྦྱོར་ངན་པས་རང་ལ་ལེགས་ཚོགས་འབྱུང་བ་དང་གཞན་ལ་འཚེ་བ་བྱེད་པ་དམིགས་ཡུལ་དུ་བཟུང་ནས་སེམས་ཅན་ལ་གནོད་འཚེ་དང་དཀར་པོའི་དགེ་བ་ལ་བར་ཆད་ཡོང་བར་འདོད་པའི་དོན་དེ་འགྲུབ་པར་གྱུར་ཅིག་ཅེས་སྔོན་ནས་སྨོན་ལམ་ལོག་པར་བཏབ་པའི་དབང་གིས། ནག་ཕྱོགས་ལ་དགའ་བའི་བདུད་གདུག་པ་ཅན་གྱི་མཐུ་ནུས་རྒྱས་ཏེ། སྤྱིར་སྐྱེ་འགྲོ་ཡོངས་ལ་གནོད་འཚེ་དང་། ཁྱད་པར་སྟོན་པ་གཤེན་རབ་ལ་ཤིན་ཏུ་མ་དགའ་བས་གདུངས་ཏེ་ཆོ་འཕྲུལ་སྣ་དགུ་སྟོན་དགོས་ཚུལ་གྱི་རྒྱུ་མཚན་བརྗོད་ཡོད་པ་ལས། རྫས་ཀྱི་སྦྱོར་བ་དང་མཐུ་སྔགས་རྦོད་གཏོང་གི་གོ་རིམ་མེད་པ་ལྟ་བུའོ། ། 《གནག་རབས》ལས། དགྲ་བོ་བཙན་དང་བདུད་ལ་གཏད་པའི་རབས་ལ། བྱ་རོག་གཤོག་པ་ཐོགས་པའི་གཟུགས་ལས་ཏེ། གདོང་གཡས་པ་ཁྲག་གིས་བྱུགས། གཡོན་པ་ཚོན་རྩི་སྨུག་ནག་གིས་བྱུགས། སྐྲ་གཡས་པ་བཤིག དགྲ་བོའི་མིང་བྱང་བྲིས། མིང་སྲིང་གང་རུང་ཞིག་གི་གོས་ནག་ཐོག་ལ་བཀབ། དགྲ་བོའི་བླ་རྡོ་སྲི་ཁུང་ཁར་བཞག་སྟེ། སྔགས་མ་ནོར་བར་བཟླས་ན་དགྲ་མི་འཆོར་རོ། ། དགྲ་བོ་ལ་ཕོ་ཉ་གཏོང་བ་དང་། གཤོག་པར་སྔགས་བཏབ། རས་ནག་པོ་དང་དར་ནག་པོའི་ཁུག་མར། མཚེ་དང་ཡུངས་དཀར། གངས་སྦལ་གྱི་རྐང་། ནས་དཀར་མོ་བསྲེས་ནས་ཕྱོགས་བཞི་མཚམས་བརྒྱད་དུ་གཏོར། ནུབ་ཕྱོགས་ཀྱི་གཡོག་འཁོར་ནག་པོའི་ཁམས། ཤར་ཕྱོགས་དཀར་པོའི་ཁམས། ལྷོ་ཕྱོགས་ལྗང་ཁུའི་ཁམས། བྱང་ཕྱོགས་དམར་པོའི་ཁམས། སྲི་ཁུང་ཁར་གཤོག་རྡེབ་བྱེད་པའི་ཟོལ་གྱིས། བླ་རྡོ་ལ་རྟེན་བཅས་ནས་དགྲ་བོའི་གཟུགས་བྲིས། བླ་འགུགས་བྱས། གོམ་པ་བདུན་བོར་བའི་ས་བླངས་ལ། རང་ཡང་ཁྱིམ་ནས་གོམ་པ་བདུན་བོར། ཁ་ཤར་ཕྱོགས་སུ་གཏད་དེ། བྱ་ རོག་གི་གཤོག་རུ་བརྒྱངས་པ་རང་གི་སྙིང་ཁར་གླན། གཤོག་རྩེ་གནམ་དུ་བསྟན་ཏེ།—————① ཤར་རྫ་བཀྲ་ཤིས་རྒྱལ་མཚན་གྱིས་བརྩམས་ཤིང་། 1985ལོར་མི་རིགས་དཔེ་སྐྲུན་ཁང་གིས་པར་དུ་བསྐྲུན་པའི《ལེགས་བཤད་རིན་པོ་ཆེའི་གཏེར་མཛོད》ཀྱི་ཤོག་ངོས44པར་གསལ།
སྤྲུལ་བའི་བཀོད་པ་སྣ་ཚོགས་ཀྱིས་དྲག་ལས་བྱེད་པར་སྐུལ།གཤོག་པ་གནམ་ལྕགས་ཐོག་གི་སྦར་མོར་བསམ། གཤོག་རྩེ་ནས་རྣོ་བའི་གཟོང་འཕེན་པར་བསམ། རྦོད་གཏོང་གི་སྔགས་ལ། སེད་ཕུད་ཕུད། ། ཀྱིས་བརྗོད་དོ། ། གཤོག་པ་བརྡབས། ། ཁུ་ཚུར་བཅང་། ། སྔགས་ཞིབ་དུ་བཟླས་སོ། ། རང་ལ་མི་གཉིས་དགྲ་བྱེད་དུ་འོང་ན། དེ་གཉིས་ཁ་བྲལ་བའི་ཐབས་སུ། དགྲ་གཡས་པ་དང་དགྲ་གཡོན་པའི་མིང་རུས་བྱང་བུ་ལ་བྲིས་ཏེ། བྱ་རོག་སྟེང་དགྲ་གཡས་པ་དང་། འུག་པའི་སྟེང་དགྲ་གཡོན་པའི་བྱང་བུ་སྤྲད་དེ། སྐུད་ནག་གིས་གཤོག་པར་བཅིངས་ཏེ། ལམ་གསུམ་གྱི་མདོར་མནན་ནས། སྔགས་བརྒྱ་རྩ་བརྒྱད་དམ་སྟོང་རྩ་བརྒྱད་བཟླས་ན་འགྲུབ། དགྲ་བོ་དེ་གཉིས་བསྐལ་བར་མཛའ་མཐུན་མི་སྲིད་དོ། ། ལྷ་མཐུ་བསྐྱེད་དོ། །①ཅེས་བདུད་ནི་སེམས་ཅན་ལ་གནོད་འཚེ་དང་དགེ་བ་ལ་བར་ཆད་བྱེད་མཁན། སྐྲ་དམར་ཞིང་འཛིངས་པ། ཁམས་གསུམ་མི་ཤ་ཟ་བ། རྐེད་ན་སྦྲུལ་ནག་འཁྱིལ་བ། ཡན་ལག་ཐམས་ཅད་ཁྲག་གིས་སྦངས་པ། གསོད་གཅོད་ཀྱི་ལས་ལ་མཁས་པ། སྡིག་ལས་ལ་མོས་ཤིང་གོ་མཚོན་ལ་དད་པ། དྲག་རྩུབ་ལོག་ཆོས་སྣ་དགུ་སྤྱོད་པ། དྲེགས་ལྡན་མཁོ་དགུ་དབང་དུ་བསྡུ་བ། དྲག་པོའི་སྤྲུལ་བ་སྣ་ཚོགས་ལྡན་ཐོག བྱ་རོག་དང་འུག་པའི་རྣམ་པ་ཅན་ཞིག་ཡིན་པར་འདོད་དེ། སྡང་དགྲ་ཚར་གཅོད་བྱེད་པའི་ནུས་པ་ལྡན་པར་ཡིད་ཆེས་ཀྱི་དད་པས་བརྟས་ནས་སྐྱབས་གནས་སུ་བཀུར། མཐུ་ཅན་གང་དེ་སྐུལ་བར་བྱེད་པའི་སྔགས་བཟླས་ཤིང་རྫས་ཀྱི་སྡེབ་སྦྱོར་སྒྲིག དགྲ་བོར་བླ་འགུགས་བྱས། མིང་དང་གཟུགས་དབྱིབས་བྲིས། དགྲ་བོའི་མིང་སྲིང་གང་རུང་ཞིག་གིས་ཐུག་རེག་བྱས་མྱོང་བའི་གོས་ནག་བྱ་ཡུལ་དུ་བཟུང་སྟེ་སྔགས་དང་དམོད་ཚིག་གྱེར་ཚེ་མི་དེ་ལ་དམོད་ཕོག་ནས་དེ་མ་ཐག་འཆི་བར་སྙམ། ཡང་།—————①པ་ཚབ་པ་སངས་དབང་འདུས་དང་གླང་རུ་ནོར་བུ་ཚེ་རིང་གཉིས་ཀྱིས་བསྒྲིགས་ཤིང་། 2007ལོར་བོད་ལྗོངས་བོད་ཡིག་དཔེ་རྙིང་དཔེ་སྐྲུན་ཁང་གིས་པར་དུ་བསྐྲུན་པའི《གཏམ་ཤུལ་དགའ་ཐང་འབུམ་པ་ཆེ་ནས་གསར་དུ་རྙེད་པའི་བོན་གྱི་གནའ་དཔེ་བདམས་བསྒྲིགས》ཀྱི་ཤོག་ངོས6ནས7བར་གསལ།
《གནག་རབས》ལས། དགྲ་བོ་སྲུང་མ་དང་ཁ་འབྲལ་བར་བྱེད་པའི་ཐབས་སུ། ཤིང་སྟག་པའི་ནགས་གསེབ་ཏུ། རྣོ་ལྕགས་ཀྱི་གོང་བུས་བཅད་དེ། གུར་ནག་པོ་ཕུབ། མཆོད་པའི་ཟས་སུ་གཏོར་མ་ཟླུམ་པོ་ཕྱེད་དཀར་ཕྱེད་ནག་དང་། ཆང་ཕུད། ཆུ་ཕུད། ཕྱེ་ཕུད། ཕྱེ་ཡི་ཆུ་བྱ་སོགས་འབུལ་ནས། དགྲ་བོའི་སྲུང་མ་དེ་རང་གི་སྲུང་མ་ལྟར་བཀུར་ཞིང་མཐུ་སྔགས་རྦོད་གཏོང་བྱས། དེ་ནས་ཁོས་ལྷ་བསྐྱལ་བའི་ཕྱི་བཞིན་དུ་ལྕགས་ཕུར་བརྡབས་ནས་དགྲ་བོ་དང་སྲུང་མ་རྒྱང་གིས་བཅད། བུ་རམ་དང་ཀ་ར་སོགས་ཟས་མངར་སྣ་ཚོགས་དང་། འབྲས་ཀྱི་ཆང་གཏོར། དུག་ཆུ་དང་ཤ་སྣ་མང་པོས་ལམ་བཅད། དགྲ་བོའི་མིང་ཕྱུང་ནས་འདྲེ་བསུས་ཏེ་དགྲ་ལུས་དུམ་བུར་གཏོང①བར་སྐུལ་བའི་མཐུ་ཡིས་སྲུང་མ་མགོ་བསྐོར། དགྲ་བོ་སྐྱབས་གནས་དང་བྲལ། འདྲེ་བཀུག་ནས་དེས་གནོད་པ་ལ་བརྟེན་ནས་སྡང་དགྲ་འདུལ་བར་འདོད། གདོད་མའི་དུས་སུ་འདི་ལྟ་བུའི་དམོད་མོའི་མཐུ་ནུས་ལ་ཡིད་ཆེས་པའི་དབང་གིས། ཟན་གྱིས་མི་དང་རི་དྭགས་ཀྱི་གཟུགས་དབྱིབས་བཟོས་ནས་མེ་དང་དགྲ་ཕྱོགས་སུ་འཕེན་པ་ཡིན་ཏེ། 《འཇུ་མི་ཕམ་གྱི་བཀའ་འབུམ》ལས། “རྩྭ་དང་འཇག་མའི་གཟུགས་གཅིག་བྱས་པའི་ཁོང་པར་ཁྲག་གི་གྲོད་པ་བཅུག ། དགྲའི་དམག་དཔོན་གྱི་མིང་རུས་དེར་བཏགས་སམ། གཟུགས་ཀྱི་ཁོག་པར་གཞུག ། འདི་དགྲ་བོ་ཆེ་གེ་མོའི་གཟུགས་ཡིན་ནོ་ཞེས་བརྗོད་ཅིང་དེ་ལྟར་བསམ་པར་བྱ། རྩྭ་གཟུགས་དེ་གླང་ལ་བསྐྱོན། སྤེན་མའི་ཕྱག་མ་གཅིག་ལ། ངན་དགུ་དུག་བཅུ་ཐམས་ཅད་དགྲ་བོའི་ཡུལ་དུ་ཕྱོགས་ལ་སོང་། ཞེས་བྲིས་པ་བཏགས་ནས། —————①པ་ཚབ་པ་སངས་དབང་འདུས་དང་གླང་རུ་ནོར་བུ་ཚེ་རིང་གཉིས་ཀྱིས་བསྒྲིགས་ཤིང་། 2007ལོར་བོད་ལྗོངས་བོད་ཡིག་དཔེ་རྙིང་དཔེ་སྐྲུན་ཁང་གིས་པར་དུ་བསྐྲུན་པའི《གཏམ་ཤུལ་དགའ་ཐང་འབུམ་པ་ཆེ་ནས་གསར་དུ་རྙེད་པའི་བོན་གྱི་གནའ་དཔེ་བདམས་བསྒྲིགས》ཀྱི་ཤོག་ངོས10བར་གསལ།
ཕྱགས་མ་དེ་གླང་གི་མཇུག་མ་ལ་གདག་པར་བྱའོ། །”①ཞེས་རྫས་ཀྱི་སྦྱོར་བ་སྣ་ཚོགས་སྡེབ་ནས་སྔགས་བཟླས། གླང་དེ་ཉིད་དགྲ་ཕྱོགས་སུ་བསྐྱལ་ལ་དགྲ་གཟུགས་དེའི་སྙིང་ཁར་མཚོན་གྱིས་བརྒྱབ་ནས་ཁྲག་གྲོད་བརྟོལ་ན་དགྲ་ལ་མི་རོ་དགུ་བསྟུད་མུར་འོང་བར་སྨྲ།
དམོད་མོའི་ཆོ་གའམ་དམོད་མོའི་རྣམ་བཞག་འདི་ཆེས་གདོད་མའི་མིའི་རིགས་ཀྱིས་ཐུན་མོང་དུ་དད་མོས་བྱེད་སྟངས་དང་འདུ་ཤེས་འཛིན་སྟངས་ཤིག་སྟེ། “ཧྲུའེ་རིགས་ལ་མཚོན་ན་དམོད་བོར་བར་དམོད་ནག་ཅེས་པའི་བཤད་ཚུལ་ཞིག་ཡོད་དེ། དེ་ནི་འདྲེ་མངགས་ཏེ་གནོད་སྐྱེལ་བ་དང་དམོད་མོ་ངན་པས་དགྲ་ཤ་ལེན་པ་དེ་རེད། དེའི་བྱེད་ཐབས་ནི་གསང་སྟབས་ཀྱིས་ཕ་རོལ་པོའི་ལྷམ་དང་གོན་པ། ཡང་ན། སྐྱེས་སྐར་སོགས་བླངས་ཏེ། དམོད་མཁན་ལ་ལྟ་རུ་བཅུག་སྟེ། དུས་དང་ཕྱོགས་གཏན་ཁེལ་བྱེད་པ་དང་། དེ་ནས་སྦྲུལ་ཤུན། དུང་ཤུན། བྱ་དེ། ཁྱི། ཉ། ཕག་ཤ་སོགས་གང་འཚམ་གྱིས་གྲ་སྒྲིག་བྱས་ཏེ། ཕག་ཤ་དང་ལག་དམར་གྱི་གོན་པ། སྦྲུལ་ཤུན། དུང་ཤུན་སོགས་གཙབ་ཤིང་སྟེང་བཞག་ནས་སྔགས་ཟློ་བ་རེད། ཁྱི་ཤ་ལ་སོགས་མཆོད་པ་འདིས། ། དྲག་པོའི་ལྷ་དེ་ཕེབས་པར་གསོལ། ། ཞེས་སྔགས་ཟློ་བ་དང་། དེ་ནས་མི་ཆེ་གེ་མོ་རྒྱུ་རྐྱེན་ག་གེ་མོའི་དབང་གིས་གཞན་གྱིས་བརྙས་བཅོས་དང་དབུལ་བོར་གྱུར་པ་ལ། ཞུ་གཏུག་བྱས་ཀྱང་ཕམ་པར་གྱུར་པ་དང་། དྲག་པོའི་དཔུང་གིས་བརྙས་བཅོས་བྱས་ཏེ། སྡུག་བསྔལ་གྱི་གནས་སུ་ལྷུང་བ་རྣམས་དྲག་པོའི་ལྷ་ཁྱེད་དངོས་སུ་ཕེབས་ནས་དྲང་བདེན་སྐྱོང་རོགས། ལྷ་གང་ཞིག་དུས་ནམ་དང་ཕྱོགས་གང་ལ་ཕེབས་ནས། ཡུལ་དུས་གང་དུ་སྐྱེས་པའི་མི་ངན་དེ་ཚར་ཆོད་ཅིག་ཅེས་དམོད་བོར་རྗེས། སྦྲུལ་ཤུན་གྱིས་ལག་དམར་གྱི་གོན་པ་སོགས་བསྡམས། དུང་གི་སྐོགས་ཤུན་བཅག་སྟེ་ལག་དམར་བསད་པ་མཚོན་ཞིང་། བྱ་དེ་གཅིག་བཟུང་སྟེ་སྐེར་གྲིས་གཅིལ་ནས་འགྲོ་རུ་འཇུག་པ་དང་། བྱ་མགོ་དགྲ་ཕྱོགས་སུ་འགྱེལ་ན་དགྲ་བོ་བསད་པར་གོ ། ཡང་ན་བཙོས་ཏེ་མིག་ལ་ལྟ་བ་རེད།—————①སི་ཁྲོན་མི་རིགས་དཔེ་སྐྲུན་ཁང་གིས་པར་དུ་བསྐྲུན་པའི《འཇུ་མི་ཕམ་བཀའ་འབུམ》པོད་ཨེའི་ཤོག་ངོས150ནས151བར་གསལ།
མིག་བཙུམ་ཡོད་ན་དགྲ་བོ་བསད་པ་དང་མེད་ན་མཐུ་ནུས་མ་ཐོན་པ་མཚོན།”①ཞེས་གདོད་མའི་བོད་ལུགས་ལས་འབྱུང་བའི་དམོད་མའི་ཆོ་ག་དང་ཧ་ཅང་ཆ་འདྲ་བ་ཡིན། གནའ་བོའི་རྒྱ་གར་གྱི་རིག་བྱེད་གཏམ་རྒྱུད་སོགས་སུའང་དམོད་བོར་བའི་མཐུ་ནུས་མང་དུ་བརྗོད་ཡོད་དེ། ཏུན་ཧོང་ཡིག་རྙིང་དུ་འཁོད་པའི《རཱ་མ་ཎའི་རྟོགས་བརྗོད》ལས། ལྷ་ཆེན་དབང་ཕྱུག་གི་བཙུན་མོ་ལྷ་མོ་ཨུ་མས་སྲིན་པོ་ལང་ཀ་མགྲིན་བཅུ་སྤུན་མཆེད་གསུམ་ལ། ལྷ་དབང་ཕྱུག་གི་དངོས་གྲུབ་མི་གནང་ན་ངའི་དངོས་གྲུབ་སྦྱིན་ན་ཆོག་གམ་ཞེས་བཤད་པ་ན། ངེད་ཅག་ལ་ལྷ་ཆེན་དབང་ཕྱུག་གི་དངོས་གྲུབ་འདོད་པ་ལས། ངན་པ་བུད་མེད་ཀྱི་དངོས་གྲུབ་མི་འདོད་ཅེས་སྨྲས། དེནས་ལྷ་མོ་ཨུ་མ་ཁྲོས་ནས་དངོས་གྲུབ་མི་འདོད་ན་མི་འདོད་ཅེས་བཤད་པས་ཆོག་མོད། ངན་པ་བུད་མེད་ཅེས་སྐྱོན་བརྗོད་དགོས་དོན་ཅི་ཡོད། ཁྱེད་ཅག་ནམ་ཞིག་ན་བུད་མེད་ཀྱིས་བརླག་པར་གྱུར་ཅིག་ཅེས་དམོད་པ་བོར།
དེ་ནས་ཡང་ལྷ་ཆེན་དབང་ཕྱུག་གི་བློན་པོ་པྲ་ཧ་སྡེ་ཡིས། ངའི་དངོས་གྲུབ་བླང་ན་མི་འདོད་དམ་ཞེས་སྨྲས་པར། འཇིག་རྟེན་གྱི་གཙོ་བོ་ལྷ་ཆེན་དབང་ཕྱུག་གི་དངོས་གྲུབ་འདོད་པ་ལས། ངན་པ་སྤྲེའུ་དང་འདྲ་བའི་དངོས་གྲུབ་མི་འདོད་ཅེས་སྨྲས་པས། པྲ་ཧ་སྡེ་ཁྲོས་ཏེ་ངས་ཀྱང་ཁྱོད་རྣམས་ལ་ཕན་འདོགས་པར་བསམས་ནས་དངོས་གྲུབ་སྦྱིན་འདོད་པ་ཡིན་པས། དངོས་གྲུབ་མི་འདོད་ན་མི་འདོད་ཅེས་བརྗོད་པས་ཆོག་མོད། ངན་པ་སྤྲེའུ་དང་འདྲ་བ་ཞེས་སྐྱོན་བརྗོད་བྱ་ཅི་དགོས། ཁྱོད་ནམ་ཞིག་ན་སྤྲེའུ་ཡིས་བརླག་པར་གྱུར་ཅིག་ཅེས་དམོད་པ་བོར་བས། མཐར་བཙུན་མོ་སི་ཏ་རྩོད་གཞི་རུ་གྱུར་ཏེ་གཡུལ་འགྱེད་བྱས་ཤིང་། སྤྲེའུ་ཧ་ནུ་མན་གཙོ་བྱས་པའི་སྤྲེའུའི་དཔུང་ཆེན་པོའི་རྒྱབ་རོགས་ལ་བརྟེན་ནས་སྲིན་པོའི་སྡེ་ཚན་བརླག་པར་བྱས་པ་དང་། རྒྱལ་པོ་རཱ་མ་ཎའི་བཙུན་མོ་དམ་པ་སི་ཏས། བདག་མ་འཐད་ན། སྐྱེས་བུ་སུས་བདག་ལ་རེག་པ་ཙམ་གྱིས་འཚིག་པ ར་གྱུར་ཅིག་ཅེས་དམོད་པ་བོར་བས། སི་ཏ་རང་ཉིད་མ་འཐད་ན། སུས་རེག་—————① 孙秋云主编:《文化人类学教程》,民族出版社,2004年,第284页. ན་འཚིག་པར་འགྱུར་བ་དང་། རྒྱལ་པོ་རཱ་མ་ཎའི་ནུ་བོ་ལག་ཤ་ན་ཡིས། བདག་གི་སེམས་ལ་དྲན་པ་གཡོ་སྒྱུ་མེད་པ་ཡང་དག་པ་ཡིན་ན། ནམ་ཞིག་ན་ཁྱེད་བཟའ་ཟླ་གཉིས་འཁོན་པར་གྱུར་ཅིག་ཅེས་དམོད་པ་བོར་བས། ལི་ཙ་བྱིད་ཀྱི་ཆུང་མ་འཕྱོན་མ་ཞིག་གི་ཁ་ལ་ཉན་ནས་རྒྱལ་པོ་རཱ་མ་ཎ་དང་བཙུན་མོ་སི་ཏ་གཉིས་བཟའ་འཁོན་བྱུང་①ཚུལ་སོགས་དམོད་མོའི་མཐུ་ནུས་གསལ་བོར་བརྗོད་ཡོད། 《རིག་བྱེད་གཏམ་རྒྱུད་བདམས་བསྒྲིགས》ལས། སྔོན་དབང་ཕྱུག་གི་ཆུང་མ་གཉིས་པ་གངྒཱ་མ་ལ་བུ་སྐྱེས་པའི་ཚེ་ཨུ་མས་ཁྱོད་ལ་བུ་སྐྱེས་པ་ཇི་འདྲ་རེད། བདག་ལ་སྟོན་ཅིག་ཅེས་པར། གངྒཱ་མས་བུ་སྟོན་མ་འདོད་པར་ངའི་བུ་ལ་མགོ་མེད་དོ་ཞེས་བུ་མ་བསྟན་པ་ལ། ཨུ་མ་ཁྲོས་ཏེ་ཁྱོད་ཀྱི་བུ་ལ་མགོ་མེད་པར་གྱུར་ཅིག་ཅེས་སྨྲས་མ་ཐག་ཏུ་བུ་ལ་མགོ་མེད་པར་གྱུར། དེ་ནས་གངྒཱ་མ་འཁོར་བཅས་ཀྱིས་ཨུ་མ་ལ་བཟོད་གསོལ་ཡང་ཡང་ཕུལ་བས། ཨུ་མས། འོ་ན་མགོ་བྱང་དུ་བསྟན་པའི་རོ་གང་རྙེད་ཀྱི་མགོ་སྦྱོར་ཅིག་ཅེས་པ་ལ། ཕྱོགས་གང་དུ་བཙལ་ཀྱང་རོ་གསར་བ་ཞིག་མ་རྙེད་ནས། གླང་བོ་ཆེ་ཞིག་གི་རོ་རྙེད་པའི་མགོ་སྦྱར་བ་ནས་གླང་གདོང་བྱུང་།②ཞེས་དམོད་པའི་ངག་ལ་མཐུ་ཆེ་བས་དམོད་གྲུབ་སྟེ་ངག་མཚོན་ཆ་ལྟ་བུ་ཡིན་ཚུལ་མང་དུ་འཕྲོས་པ་འདིས་གནའ་དེང་གི་སྤྱི་ཚོགས་ཁྲོད་བར་མ་ཆད་པར་དམོད་མོའི་མཐུ་ནུས་ལ་ཡིད་ཆེས་བྱས་པ་ངང་གིས་ཤེས་ནུས་སོ། །
དམོད་ཚིག་བརྗོད་ན་དེ་བཞིན་དུ་འགྲུབ་པར་འདོད་ཅིང་། སྔགས་འཆང་ནུས་ལྡན་དག་བོས་ཏེ་སྐྱབས་འཆོལ་བ། ཡི་དམ་འཁོར་བཅས་རྣམས་སྐུལ་བར་བྱེད་པའི་སྔགས་ཟློ་བ། འཇིག་རྟེན་ཏུ་དྲེགས་པས་ཁེངས་པར་རློམ་པའི་ལྷ་ཀླུ་གཉན་བཙན་ལ་——————① བསོད་ནམས་སྐྱིད་དང་དབང་རྒྱལ་གཉིས་ཀྱིས་བསྒྲིགས་ཤིང་། 1983ལོར་མི་རིགས་དཔེ་སྐྲུན་ཁང་གིས་པར་དུ་བསྐྲུན་པའི《ཏུན་ཧོང་ནས་ཐོན་པའི་གནའ་བོའི་བོད་ཡིག་ཤོག་དྲིལ》གྱི་ཤོག་ངོས148དང149,159བཅས་སུ་གསལ། ②བསྟན་འཛིན་གྱིས་བསྒྲིགས་ཤིང་། 1997ལོར་མཚོ་སྔོན་མི་རིགས་དཔེ་སྐྲུན་ཁང་གིས་པར་དུ་བསྐྲུན་པའི《རིག་བྱེད་གཏམ་རྒྱུད་བདམས་བསྒྲིགས》ཀྱི་ཤོག་ངོས47་པར་གསལ། སོགས་པའི་མཐུ་སྟོབས་ཆེ་བ་ཀུན་ལ་གསོལ་མཆོད་བྱེད་ཅིང་། དེའི་མཐུས་དགྲ་སྡེ་རྣམས་ཚར་བཅད་ནས་ལམ་བདེ་བ་ལ་སྦྱོར་བར་འདོད་པ་ནི་དགེ་བའི་ལས་སུ་མི་འགྲོ་སྟེ། གཞན་ལ་གནག་འདོད་ཀྱི་ཀུན་སློང་ངན་པ་ཁོ་ན་ཡིན་པས་རིང་དུ་སྤོང་བར་གྱིས། དེང་སང་ཡང་། མང་ཚོགས་ཕལ་བ་རྣམས་ལྟ་ཅི་སྨོས། མཐོ་རིམ་ཤེས་ལྡན་པའི་ནང་ནའང་། སྡོད་ས་དཔྲལ་བ་བྱས་ནས། ། མིག་ལ་ཐལ་བ་འདེབས། ། ཞེས་པའི་དཔེ་ལྟར། གཞན་རྐང་སྟེགས་བྱས་ཏེ་རང་ཉིད་ཀྱི་ཁེ་གྲགས་ཀྱི་སེམས་ཁམས་ཚིམས་པར་བྱས་རྗེས། བསམ་པ་ངན་པས་དེ་ལ་གནོད་འཚེ་བྱེད་ཅི་ཐུབ་བྱེད་ཅིང་། གཞན་ལ་ལེགས་པ་སྣ་གཅིག་བྱུང་བ་མཐོང་ཡང་ཕྲག་དོག་གིས་མི་བཟོད་པའི་ཟུག་རྔུ་སྐྱེ་བ་ཡིན་པས། བྱང་སེམས་ཀྱི་གཤོག་པ་བརྒྱངས། ། ཞེ་སྡང་གི་སྡེར་མོ་བསྐུམས། ། ཞེས་པའི་གཏམ་འདི་ཀུན་གྱི་གནད་དུ་འཛིན་དགོས་སོ། །


c: text/html

text:
ལོ་ཟླའི་གོམ་འགྲོས་ནི་དངོས་ནས་རྨི་ལམ་ཞིག་དང་མཚུངས། ན་ཚོད་འདི་ལ་སླེབས་དུས་ལོ་གསར་ནི་བྱིས་དུས་ཀྱི་ཡིད་དུ་འོང་བའི་དྲན་ཆར་ཙམ་རེད། ཆུང་དུས་སུ་མ་གཞི་འཚོ་བར་དཀའ་ངལ་ཆེ་ཡང་། ང་ཚོ་བྱིས་པ་ཚོའི་སེམས་ནང་ལོ་གསར་ནི་ཡུན་རིང་རེ་ཞིང་སྒུག་པའི་དོན་ཆེན་ནང་གི་འགངས་ཆེན་ཞིག་རེད། ལོ་ཟླའི་འཕོ་འགྱུར་ཁྲོད་ལང་ཚོ་རིམ་གྱིས་སྨིན་ཞིང་མི་ཚེའི་མྱོང་སྣང་སྣ་ཚོགས་བརྒྱུད་མཐར། ད་ལྟའི་ཆར་ཆུང་དུས་ལོ་གསར་ལ་བཅངས་པའི་རེ་བ་དེ་དང་། ལོ་གསར་དགའ་གཏོང་བྱེད་པའི་བསམ་འདུན་དེ་མཁའ་མཐའི་འཇའ་ཚོན་བཞིན་དུ་རིམ་གྱིས་ཡལ་ཏེ། ཡོད་པ་ནི་འདས་སོང་བྱིས་དུས་ཀྱིས་སྦྱིན་པའི་དྲན་འཆར་མཛེས་པོ་དེ་རེད། ངའི་དྲན་ཚོད་ལ་ང་རང་སློབ་གྲྭ་ཆེ་མོ་ཐོན་ཏེ་ལས་ཀར་སླེབས་པ་ནས་བཟུང་། ཆུང་དུས་ལོ་གསར་ལ་བཅངས་པའི་བསམ་འདུན་དེ་འདྲ་ཞིག་གཏན་ནས་ཡོང་མྱོང་མེད་ལ། ཆུང་དུས་ལོ་གསར་བཏང་བའི་དགའ་སྣང་དང་སྤྲོ་སྣང་དེ་ལྟ་བུ་ཡང་གཏན་ནས་ཡོད་མ་མྱོང་།
བློ་རྣལ་དུ་ཕབ་སྟེ་བསམ་བློ་ཞིབ་པར་གཏོང་དུས། མི་ལོ་མང་པོ་ཞིག་ལ་སྒེར་གཞུང་གི་ལས་དོན་གྱི་བྲེལ་བས། བྱ་སྤུ་རླུང་འཁྱེར་ལྟ་བུའི་ལུས་སེམས་གཉིས་པོ་ལྷོད་ལྷོད་ཀྱིས་ལོ་གསར་གཏོང་ཁོམ་ཞིག་མེད་ལ། མི་ལོ་མང་པོ་ཞིག་ལ་ལས་རེས་དང་གྲོང་ཚོར་བཅའ་སྡོད་ལ་སོགས་པའི་གཞུང་དོན་སྣ་ཚོགས་དབང་གིས། ཕ་ཡུལ་ལ་ཕ་མ་སྤུན་མཆེད་དང་དགའ་འཛོམས་བྱེད་པའི་སྐལ་བ་ཤིན་ཏུ་ཕྲ།
ཆུང་དུས་སུ་ལོ་གསར་ནི་རྡོ་ཁབ་ལེན་ནམ་ལྕགས་ཀྱུ་རྣོན་པོ་ཞིག་དང་འདྲ་བར། སེམས་ཁམས་ཀྱི་རྟ་རྒོད་ལོ་གསར་གྱི་ཕྱོགས་ལ་ཤོར་འགྲོ་བས། ལོ་གསར་མ་འཆར་གོང་གི་ཟླ་བ་གཅིག་གཉིས་ཀྱི་མཚམས་ནས་ལོ་གསར་པ་འཆར་བར་སྐོམ་པ་ཆུ་འདོད་ཀྱིས། ཉིན་ལྟར་ལོ་གསར་འཆར་རྒྱུར་རེ་སྒུག་གིས་མཛུབ་རྩིས་ཡང་ཡང་བརྒྱབ་ཅིང་། ལོ་གསར་སྐབས་ཕ་མས་གྱོན་གོས་གསར་པ་གང་ཞིག་བཟོ་བ་དང་རྔན་པ་ཞིམ་པོ་ཅི་ཞིག་སྦྱིན་པར་རེ། སྐབས་དེ་དུས་ལོ་གསར་འཆར་རྒྱུར་དེ་ལྟའི་རེ་སྒུག་བྱེད་དོན་ཡང་། ལོ་གསར་སྐབས་གྱོན་གོས་གསར་པ་གྱོན་རྒྱུ་ཡོད་པ་དང་། ཤ་དང་འབྲས་དང་ནམ་རྒྱུན་མེད་པའི་བྱི་རིལ་དང་ཁ་ཟས་དེ་འདྲ་ཟ་རྒྱུ་ཡོད་པ་མ་ཟད། ཉིན་གང་དལ་དལ་ལྷོད་ལྷོད་ངང་རང་གིས་རྩེད་འདོད་ཡོད་པའི་རྩེད་མོ་སྣ་ཚོཌ་རྩེད་ཆོག་པས་ལོས་ཡིན།
སྐབས་དེ་དུས་ལོ་གསར་གོང་གི་ཉི་ཤུ་དགུ་དང་གནམ་གང་ཉིན་མོ་ནི་ལས་བྲེལ་ཆེ་བའི་དུས་ཏེ། ཉི་ཤུ་དགུའི་ཉིན་མོར་སྐྱེས་པ་ཚོས་མགོ་སྐྲ་འཁྲུ་བ་དང་། “དུ་ཕྱག”ཅེས་ཁྱིམ་ཚང་ཚང་མས་སྡོད་ཁང་གི་ཕྱི་ནང་སྒང་གཞོང་ཚང་མར་གཙང་སྦྲ་ལེགས་པར་བྱེད་ཅིང་། དུ་ཕྱག་བྱས་པའི་ཐལ་རྡུལ་གྱིས་ཁྱིམ་དང་མི་རིང་བའི་རྒྱ་ལམ་ཐོག་ཕྲེད་དུ་ཐིག་རིས་ལྟ་བུ་འཐེན་ཏེ། ལོ་གསར་པའི་ནང་བགེགས་དང་བར་ཆད་མི་ཡོང་བའི་རྟེན་འབྲེལ་གྱི་ཚུལ་དུ་བྱེད་ཅིང་། དེ་མིན་གད་སྙིགས་གཞན་རྣམས་གྲོང་ཚོ་ནས་ཅུང་ཐག་རིང་བའི་སར་སྐྱེལ་བས། ང་ཚོ་བྱིས་པ་ཚོས་གད་སྙིགས་ཚང་མ་བྱ་དེས་བཙོག་པ་གཏོར་བ་ལྟར་གཏོར་ཏེ། དེའི་ནང་ནས་རང་ལ་མཁོ་བའི་རྩེད་ཆས་འདྲ་རྙེད་རྒྱུའི་རེ་བ་བྱེད་པ་ཡིན། ཉི་ཤུ་དགུའི་ཉིན་མོར་ད་དུང་སྒེའུ་ཁུང་གཙང་མར་ཕྱིས་པ་དང་། གྱང་སྟེང་དུ་ཚགས་པར་དང་དེའི་ཐོག་ཏུ་དེབ་ཁང་ནས་ཉོས་པའི་པར་རིས་མང་པོ་སྦྱོར་བ། ཐབ་ཚང་གི་གྱང་དང་ཀ་གདུང་སྟེང་དུ་རྩམ་པའམ་གྲོ་ཞིབ་ཀྱིས་(ཕྱིས་སུ་ས་སྨྱུག་སྤྱོད་པ་མང)བཀྲ་ཤིས་རྟགས་བརྒྱད་ཀྱི་རི་མོ་དང་། རྒྱ་ནག་ལྕགས་རི། ནོར་བུ་མེ་འབར། ཕྱེ་མར་གྱི་འབོ། དེ་བཞིན་བཀྲ་ཤིས་སྨོན་འདུན་མཚོན་པའི་ཡི་གེ་བྲིས། གཞན་ཡང་སྒོ་དང་སྒེའུ་ཁུང་གི་ཐོད་དུ་ཤམ་བུ་སྒྲོག
གནམ་གང་ཉིན་མོར་བུད་མེད་ཚོས་མགོ་སྐྲ་འཁྲུ་བ་དང་། ཤ་དང་ལུག་མགོ་བཙོ་བ། ཕྱེ་མར་གྱི་འབོ་དང་། སྡེར་ཁ། ལུག་མགོ དེ་བཞིན་ཇ་དང་ཚ། མར་སོགས་སྒྲིག་པ་དང་ལོ་གསར་གྱི་ཞལ་ཟས་བསྒྲིགས་བཤོམ་བྱེད་པ། ལོ་གསར་ཚེས་གཅིག་གི་ཐོ་རེངས་ཆང་སྐོལ་གྱི་རྒྱུ་ཆ་གྲ་སྒྲིག་སོགས་ལས་སྣེ་ཤིན་ཏུ་མང་། དེ་བཞིན་ལོ་གསར་པའི་ནང་འཚོ་བའི་ཐད་འབེལ་འབེལ་ལྷུག་ལྷུག་ཡོང་བའི་བཀྲ་ཤིས་རྟེན་འབྲེལ་མཚོན་ཆེད། རྩམ་ཟོའི་ནང་རྩམ་པ་དང་། དེ་བཞིན་མར་སྣོད་ནང་མར་དང་། ཚྭ་སྣོད་ནང་ཚྭ། ཇ་སྣོད་ནང་ཇ་སོགས་ཁེངས་པར་བླུགས་པ་ལས་སྣོད་སྟོང་ལ་འཇོག་སྲོལ་མེད།
ཉི་ཤུ་དགུའི་ཉིན་མོ་ནི་འཁྲུག་ཆ་ཤིན་ཏུ་ཆེ་ལ་ལས་སྣེ་མང་བའི་ཉིན་མོ་ཞིག་སྟེ། མི་རྣམས་ཀྱིས་ལོ་གསར་མ་རེད་ལས་གསར་རེད་ཟེར་དོན་ཡང་ནམ་རྒྱུན་མེད་པའི་ལས་སྣེ་གསར་པ་མང་པོ་ཞིག་བྱེད་དགོས་པས་ལོས་ཡིན། དེ་ཉིན་གོང་དུ་བརྗོད་པའི་ལས་ཀ་མང་པོ་དེ་འདྲ་བྱེད་དགོས་པ་མ་ཟད། ད་དུང་ལོ་གསར་པའི་ནང་དམིགས་བསལ་ཆེ་ལ་འཁྲུག་ཆ་དོད་པའི་བྱ་བ་ཆེན་པོ་ཞིག་ཡོད་པ་ནི་དགུ་ཐུག་བསྐོལ་རྒྱུ་དང་འཐུང་རྒྱུ་དེ་རེད། དགུ་ཐུག་ནི་ནམ་རྒྱུན་གྱི་ཐུག་པ་དང་མི་འདྲ་བར། ཤ་དང་། ཕྱུར་བ། གྲོ་མ། ལབ་ཕུག་གམ་སྔོ་ཚོད་ལ་སོགས་སྣེ་ཁ་དགུ་ཙམ་དགོས་པ་མ་ཟད། བག་ཕྱེས་ཉི་མ་དང་། ཟླ་བ། ལན་ཆགས་རྒྱབ་འཁུར། ཡར་མྱུལ་མར་མྱུལ། གཟེ་མ་རྭ་མགོ་སོགས་བཟོ་བ་ཕུད། ད་དུང་བག་ཐུག་ནང་དུ་སུར་པན་དང་། དཀར་ཡོལ། བལ། སོལ་བ། གྲོ་མ། ཁུ་ལུ། ཚྭ། སྲན་མ། ཤོག་བུ་སོགས་བླུགས་ཤིང་། སོ་སོའི་མཚོན་དོན་ཡང་མི་འདྲ་སྟེ། ཉི་མ་ནི་ཀུན་ལ་བྱམས་སེམས་ཆེ་བ་དང་། ཟླ་བ་ནི་སེམས་དཀར་བའམ་སེམས་བཟང་བ། ལན་ཆགས་རྒྱབ་འཁུར་ནི་ལོ་གསར་པའི་ནང་ལན་ཆགས་ཀྱི་ཕྲུ་གུ་ཡོང་ཉེན་ཡོད་པ། ཡར་མྱུལ་མར་མྱུལ་ནི་བློ་མི་བརྟན་པ། གཟེ་མ་རྭ་མགོ་ནི་ཀུན་དང་མི་མཐུན་པ། སུར་པན་ནི་ཁ་ཚ་བའམ་གཏམ་མང་བའི་དོན་དང་། དཀར་ཡོལ་ནི་ཟས་ལ་དགའ་ཞིང་ལས་ལ་གཡོལ་འགྲོ་བ། བལ་ནི་བློ་སྣ་རིང་བའམ་རང་གཤིས་འཇམ་པོ། གྲོ་མ་ནི་ཁ་དྲོ་བ། ཁུ་ལུ་ནི་བློ་སྣ་ཐུང་བ། ཚྭ་ནི་རྐུབ་ལྕི་བ་སྟེ་སྒྱིད་པ་སྐྱུར་བ། སྲན་མ་ནི་རྡོག་སྒྲིལ་པོའམ་རང་དོན་ལ་འཇོན་པ། ཤོག་བུ་ནི་ལག་པ་གཙང་མ་མེད་པ་སྟེ་རྐུ་མ་ཤུབ་ཤུབ་ལ་རྐུ་བ་སོགས་མཚོན།
དགུ་ཐུག་མ་འཐུང་གོང་རྫ་སྣོད་ཟད་པོ་ཞིག་ཏུ་གླུད་རྫས་སུ་སྦང་མ་དང་། ཇ་རོ། སྲན་མ་བཙོས་མ། ལབ་ཕུག་གི་ལབ་རོ། དེ་བཞིན་སྐྲ་ཤད་ཟད་པོ་གཅིག་བཅས་བླུགས་པའི་སྟེང་། སོག་མ་མཛུབ་མོའི་རིང་ཐུང་ཙམ་བཅད་པ་རྐང་བཞི་ལྔ་ཙམ་རེ་བྱས་ཏེ་རྒྱ་གྲམ་གྱི་དབྱིབས་ལྟ་བུ་བཟོས་པ་རྣམས་རེ་རེ་བཞིན་སྐུད་པའི་ཐོག་དགུ་འབྲེལ་བ་ཞིག་བཟོས་ཏེ་གླུད་རྫས་སུ་འཇོག་དགོས་པ་ཡིན། གཞན་ཡང་དྲི་གླུད་བྱ་ཆེད་རྩམ་པའམ་གྲོ་ཞིབ་ཀྱིས་མི་རེ་རེར་སྤགས་ཀོང་རེ་བཟོས་དགོས་པ་དང་། གླུད་རྫོང་སྐབས་སུ་མེ་སྒྲོན་བྱེད་སྐུད་པས་བསྡམས་པའི་སོག་མའི་ཕོན་པོ་མི་ཆུང་ཙམ་ཞིག་དགོས་པ་ཡིན། དགུ་ཐུག་འཐུང་སྐབས་སྔོན་ལ་ཕོར་པ་གང་འཐུང་དགོས་པ་མ་ཟད་དེའི་ནང་ནས་ཕྲན་བུ་ཞིག་གླུད་རྫས་སུ་འཇོག་དགོས་པ་དང་། ཐུག་པ་འཐུང་སྐབས་མི་ཚང་མས་རང་རང་སོ་སོར་ཉི་ཟླའམ། བལ་དང་གྲོ་མ་སོགས་ཚོན་དོན་ལེགས་པ་གང་ཞིག་དོན་རྒྱུར་རེ་སྒུག་བྱེད། དེ་ལྟའི་ཚོན་དོན་ལེགས་པ་ཞིག་ཐོན་ཚེ་གཞན་ལ་ངོམ་སོ་བྱེད་པ་དང་། ལན་ཆགས་རྒྱབ་འཁུར་དང་ཡར་མྱུལ་མར་མྱུལ། དེ་བཞིན་སོལ་བ་དང་དཀར་ཡོལ་ལྟ་བུ་ཐོན་ཚེ་མི་གཞན་གྱིས་འཕྱ་དམོད་བྱེད་པས་འཚེར་སྣང་ཆེ་བ་ཞིག་ཡིན། གཟེ་མ་རྭ་མགོ་ཐོན་མཁན་ལ་བཟི་ཆང་ཞེས་དགུ་ཐུག་གི་རྗེས་སུ་ཆང་མང་པོ་བླུགས་སྲོལ་ཡོད།
དགུ་ཐུག་ཕོར་པ་དང་པོ་དེ་བཏུངས་རྗེས་ཕོར་པའི་ནང་ཆེད་དུ་འཇོག་པའི་ཐུག་ལྷག་དེ་ནས་གླུད་སྣོད་དུ་་ཐིགས་པ་དགུ་བླུགས་དགོས་པ་དང་། དེ་ནས་སྔོན་ནས་གྲ་སྒྲིག་ཟིན་པའི་དྲི་གླུད་ཀྱི་སྤགས་ཀོང་ནས་མི་རེ་རེས་ཆན་བུ་རེ་བླངས་རྗེས། སྤགས་སྦར་མོའི་ནང་དུ་བཙིར་ཙམ་གྱིས་མཛུབ་མོ་ལྔ་པོའི་དཔར་རྗེས་གསལ་བ་བྱས་ཤིང་། རང་རང་གི་མགོ་བོ་ནས་རྐང་པ་བར་སྦྱོར་ཙམ་སྦྱོར་ཙམ་བྱས་རྗེས། ལོ་གཅིག་ཟླ་བ་བཅུ་གཉིས་ཞག་མ་སུམ་བརྒྱ་དྲུག་བཅུ། ལུས་ཀྱི་ན་ཚ་སེམས་ཀྱི་སྡུག་བསྔལ། བགེགས་དང་བར་ཆད་ཚང་མ་ཁྱོད་ཀྱིས་འཁུར་ཞིག་ཅེས་བརྗོད་རྗེས་གླུད་སྣོད་ནང་བླུགས་དགོས་ཤིང་དེ་ལ་དྲི་གླུད་བྱས་པ་ཟེར། དེ་ནས་སྐྲ་ཤད་དེས་སྐྲ་ཤད་ཙམ་ཤད་ཙམ་བྱས་རྗེས་གླུད་རྫས་སུ་འཇོག་དགོས།
གླུད་རྫོང་ཁར་ཁྱིམ་ཚང་དེའི་སྒོ་ཚང་མ་ཡངས་པོར་ཕྱེ་དགོས་ཤིང་། ཁྱིམ་མི་གཅིག(མང་ཆེ་བ་བུད་མེད་ཀྱིས་འཁྱེར་སྲོལ་ཡོད)གིས་གླུད་འཁྱེར་ཏེ་སྔོན་ཙམ་འགྲོ་བ་དང་། དེ་རྗེས་སྐྱེས་པ་ཕོ་ཞིག་གིས་སྔ་ས་ནས་གྲ་སྒྲིག་ཟིན་པའི་སོག་ཕོན་ལ་མེ་བསྒྲོན་ཏེ་སྡོད་ཁང་རེ་རེ་བཞིན་གྱི་ནང་དུ་སོང་ནས“མར་ལ་དོན་ཤོག མར་ལ་དོན་ཤོག”(མི་ཕྱུགས་ལ་འཚེ་བར་བྱེད་མཁན་གྱི་བདུད་འདྲེ་རྣམས་མར་ལ་དོན་ཤོག་ཟེར་བའི་དོན)ཟེར་བཞིན་གླུད་འཁྱེར་འགྲོ་མཁན་དེའི་རྗེས་ལ་འགྲོ་དགོས་པ་དང་། དེའི་རྗེས་ལ་ཤོག་སྦག་འཁྱེར་མཁན་དེས་ཤོག་སྦག་འཁྱེར་ཏེ་རྒྱལ་སྒོའི་ཕྱི་ལ་སླེབས་པ་དང་ཤོག་སྦག་ལ་མེ་བསྒྲོན་ཏེ་གླུད་རྫོང་དགོས།
གླུད་རྫོང་མཁན་རྣམས་ཁྱིམ་ནས་ཐོན་གྲུབ་རྗེས། ཁྱིམ་འཛིན་ནམ་ལོ་ན་ཅུང་མཐོ་བའི་བུད་མེད་ཅིག་གིས་རག་སྐྱོགས་ནང་འཁྱེར་བའི་ཆུ་དེ་ནས་ཀླུད་རྫོང་མཁན་ཚོའི་རྗེས་ལ་གཏོར་ཙམ་གཏོར་ཙམ་བྱེད་དགོས་པ་དང་། བུད་མེད་གཞན་ཞིག་གིས་རྩམ་སྣོད་ཆུང་ཙམ་ཞིག་ནང་རྩམ་པ་འཁྱེར་ཏེ་རྒྱལ་སྒོའི་སྒོ་ཁར་གླུད་རྫོང་མཁན་རྣམས་སྒུག་སྟེ་སྡོད་དགོས། གལ་ཏེ་ཁྱིམ་ཚང་ཞིག་ལ་མི་ཆ་མང་པོ་མེད་ཚེ་བུད་མེད་གཅིག་གིས་ཆུ་དང་རྩམ་པ་མཉམ་དུ་འཁྱེར་ཏེ་གཅིག་ལྕོགས་བྱེད་སྲོལ་ཡོད།
གླུད་རྫོང་མཁན་རྣམས་ཁྱིམ་ནས་དོན་ཏེ་རང་རང་སོ་སོའི་ཁྱིམ་དང་མི་རིང་བའི་ལམ་གསུམ་མདོ་ཁའི་གླུད་གཡུག་སའི་བར་ཕྱི་མིག་ལྟ་མི་རུང་། གལ་ཏེ་ཕྱི་མིག་བལྟས་ཚེ་ཁྱིམ་ཚང་སོ་སོས་ཕྱི་ལ་བརྫངས་པའི་བདུད་འདྲེ་རྣམས་ཁྱིམ་ཚང་དེའི་ནང་འཛུལ་འགྲོ་བ་ཡིན་ཟེར་སྲོལ་ཡོད། དེ་ནས་གླུད་རྫོང་སའི་ལམ་གསུམ་མདོ་ཁ་དེར་འབྱོར་རྗེས། གླུད་འཁྱེར་མཁན་བུད་མེད་དེས“མཐུ་ཚ་ལེ་ཡ”ཟེར་བཞིན་གླུད་དེ་ས་ལ་གཡུགས་རྗེས་མཆི་མ་ཞིག་འཕངས་དགོས་པ་དང་། མེ་འབར་བའི་སོག་མ་དེ་གར་གཡུགས་རྗེས་ཁྱིམ་དུ་ལོག་འགྲོ་བ་ཡིན། ཤོག་སྦག་སྤར་མཁན་གྱིས་དེ་གར་ཤོག་སྦག་སྤར་ཏེ་ཤོག་སྦག་རྫོགས་མཚམས་རང་ཁྱིམ་དུ་ལོག་འགྲོ་བ་དང་། དེ་དུས་རྒྱལ་སྒོའི་ཁར་སྒུག་སྟེ་ཡོད་པའི་ཁྱིམ་འཛིན་མའམ་བུད་མེད་དེས་ལག་གི་རྩམ་པ་ནས་གླུད་བརྫངས་ཏེ་ལོག་ཡོང་བའི་མེ་རེ་རེ་བཞིན་གྱི་དཔུང་པར་རྩམ་པའི་དཀར་རྟགས་འཐེན་ཏེ། ལོ་གཅིག་ཟླ་བ་བཅུ་གཉིས་ཞག་མ་སུམ་བརྒྱ་དྲུག་བཅུའི་རིང་གི་བགེགས་དང་བར་ཆད་ཚང་མ་གླུད་དང་མཉམ་དུ་ཕྱིར་བརྫངས་པའི་བཀྲ་ཤིས་རྟེན་འབྲེལ་མཚོན་པར་བྱེད།
དེ་རྗེས་ནང་མི་རྣམས་ཁྱིམ་དུ་འབྱོར་རྗེས་མུ་མཐུད་དགུ་ཐུག་འཐུང་བ་དང་། དགུ་ཐུག་ནང་ནས་ཅི་ཞིག་དོན་རྒྱུར་རེ་སྒུག་དང་། ལེགས་པ་ཞིག་དོན་ཚེ་དགའ་སྣང་དང་བཅས་ངོམ་སོ་བྱེད་པ་དང་། ཞན་པའམ་སྡུག་པ་ཞིག་ཐོན་ཚེ་རྩེད་མཚར་གྱིས་འཕྱ་བའི་ཚུལ་བྱས་ཏེ་ཁྱིམ་ཚང་ཧྲིལ་བུ་འུར་ཐིང་ཐིང་དང་དགོད་སྒྲ་ལྷང་ལྷང་གི་ངང་དུ་གནས་པ་ཡིན། དགུ་རྫས་ཕུན་སུམ་ཚོགས་པར་བརྟེན། དགུ་ཐུག་གི་བྲོ་བ་ཞིམ་པའི་ཁར“དགུ་ཐུག་བཏུངས་སྟེ་ནའང་ན། དགུ་ཐུག་བཏུངས་སྟེ་ཤི་ནའང་ཤི”ཟེར་སྲོལ་ཡོད་པས། མི་མང་པོས་དགུ་ཐུག་རྒྱཌ་ཚད་འཐུང་བར་བྱེད།
ལོ་གསར་གྱི་རྟེན་འབྲེལ་ཆེད་བསྒྲིག་བཤོམ་བྱེད་པའི་ལུག་མགོར་དང་དོད་ཆེན་པོ་བྱེད་དགོས་པ་སྟེ། རྭ་ཅོར་ཆག་སྐྱོན་ཤོར་བ་དང་ཆ་ལག་མི་ཚང་བའི་ལུག་མགོས་རྟེན་འབྲེལ་ལོག་པས་བསྒྲིག་བཤོམ་མི་བྱེད་ཅིང་། ཡག་ཤོས་བྱུང་ན་ལུག་མགོའི་སྤུ་མདོག་དཀར་གཙང་ཡིན་པའི་ཁར། རྭ་ཅོར་ཆག་སྐྱོན་ཕྲན་བུ་ཙམ་ཡང་མེད་པར་རྭ་ཅོ་དུང་ལྟར་འཁྱིལ་ཞིང་རྩེ་མོ་དགུང་ལ་ཕྱོགས་པ་ཞིག་ཡོད་དགོས། དེ་ལྟར་བྱུང་ན་གཅིག་ནས་མིག་ལ་མཛེས་པ་དང་། གཉིས་ནས་རྟེན་འབྲེལ་བཟང་བ་ཡིན། ལུག་མགོ་མ་སྒྲིག་གོང་དུ་ལུག་མགོ་མར་ཚོན་གྱིས་བརྒྱན་དགོས་པ་དང་། ལུག་མགོའི་ཁ་དང་མིག་དེ་བཞིན་འགྲམ་པ་དང་རྭ་ཅོ་སོགས་ལ་མར་ཚོན་གྱིས་མཛེས་པར་བྱས་ཤིང་། དཔྲལ་སྟེང་དུ་མར་ཚོན་གྱིས་ཉི་ཟླ་བཀོད་དེ་སྒྱུ་རྩལ་གྱི་བརྩམས་ཆོས་བཞིན་དུ་མཛེས་པར་བྱེད།
(མུ་མཐུད་འགོད་རྒྱུ)

robotstxt: allowed

filter: keep


text:
དོལ་རྒྱལ་བསྟེན་མི་བོད་མི་བསམ་མེད་འགས་རྒྱ་ནག་གཞུང་ལ་རྒྱབ་བརྟེན་བཅོལ་བ།
ཕྱི་ལོ་ ༢༠༠༧ ཕྱི་ཟླ་ ༩ ཚེས་ ༡༣ ཉིན་ྋགོང་ས་ྋསྐྱབས་མགོན་ཆེན་པོ་མཆོག་གིས་དམ་སྲི་དོལ་རྒྱལ་སྐོར་སྩལ་བའི་བཀའ་སློབ།
རྩ་བའི་བསྟེན་དང་མི་བསྟེན་སོ་སོའི་རང་དབང་རེད། མགོ་རྟིང་སློག་ནས་ཕྱིན་པ་ཡིན་ནའང་ང་ལ་ཁྱད་པར་མེད། ཡིན་ནའང་གསལ་བཤད་བྱ་རྒྱུ་ངའི་འགན་ཡིན་སྟབས་ངས་གསལ་བཤད་བྱས་པ་ཡིན། དེར་བརྟེན་ཤུགས་ལྡན་ཚོགས་པ་བཙུགས་པ་རེད། མི་གསོད་པ་དང༌། མེར་སྲེག་གཏོང་བ། དེ་བཞིན་ཡིག་ཆ་འདྲ་མིན་སྣ་ཚོགས་བཏོན་ཏེ། དེ་དག་ནང་མི་བདེན་རྫུན་བསྒྲིགས་དང༌། ཧམ་བཤད་བསྙོན་འཛུགས་ཧ་ཅང་མང་པོ་བྱས་ཡོད། རིམ་བཞིན་རྒྱ་གར་ནང་ཡོད་པའི་དོལ་རྒྱལ་ཚོགས་པས་བོད་ནང་འབྲེལ་བ་བྱས་ཏེ་བོད་ནང་གི་དོལ་རྒྱལ་བསྟེན་མཁན་ཚོ་དང་མཉམ་དུ་རྒྱ་ནག་གུང་ཁྲན་ཏང་ལ་རྒྱབ་རྟེན་བཅོལ་ཀྱི་ཡོད། ཤེས་སོང་ངམ། རྒྱལ་པོ་ཤུགས་ལྡན་ཟེར་བ་དེ་རྒྱ་འདྲེ་ངོ་མ་ཆགས་སྟབས། རྒྱ་ཕྱོགས་ནས་བདག་པོ་བརྒྱབ་འདུག རྒྱ་གར་ནང་གི་དོལ་རྒྱལ་བསྟེན་མཁན་ཚོར་རྒྱ་ཕྱོགས་ནས་དངོས་ཤུགས་བརྒྱུད་གསུམ་གྱིས་འབྲེལ་བ་བྱེད་པ་དང༌། སུད་སིའི་ནང་དང་བལ་ཡུལ་བཅས་པར་དེ་ལྟར་འབྲེལ་བ་བྱེད་ཀྱི་འདུག བོད་ནང་དེ་བས་ལོས་ཡིན། དེར་བརྟེན་དོལ་རྒྱལ་གྱི་གནས་ཚུལ་འདི་གང་ཙམ་རྙོག་དྲ་ཚ་པོ་ཆགས་ཡོད། ཤེས་སོང་ངམ།
གཉིས་ནས་དོལ་རྒྱལ་བསྟེན་མཁན་བླ་མ་དང་གྲྭ་པ་སུ་ཞིག་ཡིན་རུང་མི་དེའི་གཤིས་ཀ་ཧ་ཅང་རྩུབ་པོ་ཡོད། འཇིན་རྟེན་དྲེགས་པ་བསྟེན་མཁན་གྱི་མི་དེའི་གཤིས་རྒྱུད་ཧ་ཅང་རྩུབ་པོ་ཆགས་པ། དཔེར་ན། བཀའ་གདམས་གོང་མ་ཚོས་གཅན་གཟན་གྱི་པགས་པ་གདན་ལ་འདིང་མི་ཉན། གང་ཡིན་ཞེ་ན། གཅན་གཟན་གྱི་པགས་པ་གདན་ལ་བཏིང་ན་སྒྲུབ་པ་པོ་རང་ཉིད་ཀྱི་སེམས་རྒྱུད་རྩུབ་ཏུ་འགྲོ་བའི་སྐྱོན་ཡོད་ཅེས་གསུངས་ཡོད། གཏན་གཏན་དེ་ལྟར་ཡིན་འདུག དྲེགས་པ་བསྟེན་མཁན་གྱི་མི་ཡིན་ན། མི་གསོད་པ་དང༌། མི་ལ་ཉེས་རྡུང་གཏོང་བ། རྫུན་ཤོད་པ། ཁྲུག་པ་རྒྱག་པ་བཅས་དེ་རིགས་གང་ལའང་ཞུམ་པ་མེད་པ་ཞིག་ཡོང་གི་འདུག དེར་བརྟེན་དོན་དམ་བོད་ཀྱི་བསྟན་སྲིད་འགོག་རྐྱེན་ཆགས་ཀྱི་འདུག་པ་དེ་དག་ཁྱེད་རང་ཚོས་ཤེས་པ་བྱེད་དགོས་པ་དང༌། ངས་སྐད་ཆ་བཤད་པ་དེ་རྣམས་ཁྱེད་རང་ཚོའི་སེམས་ལ་ངེས་པ་བྱས་ཏེ་ཧུར་ཐག་བྱེད་དགོས་ཞེས་བཀའ་སྩལ། །
ཕྱི་ལོ་ ༢༠༠༨ ཟླ་ ༡ ཚེས་ ༩ ཉིན་རྒྱ་གར་ལྷོ་ཕྱོགས་འབྲས་སྤུངས་བློ་གླིང་གྲྭ་ཚང་དུ་སྤྱི་ནོར་ྋགོང་ས་ྋསྐྱབས་མགོན་ཆེན་པོ་མཆོག་གིས་དོལ་རྒྱལ་སྐོར་སྩལ་བའི་བཀའ་སློབ།
ཁྱེད་རང་ཚོ་ཚང་མས་རྒྱལ་པོ་ཤུགས་ལྡན་ཞེས་པ་འདི་སྐོར་ཐོས་ཡོད་པ་རེད། དེ་ནི་དུས་རབས་སྔོན་མའི་ལོ་རབས་བཅུ་བདུན་པའི་ནང་ནས་བཟུང་ད་བར་རྙོག་དྲ་དེ་ཡོད་བཞིན་པ་ཡིན། བར་སྐབས་རྙོག་དྲ་འདི་རྒྱ་ནག་གཞུང་གིས་ཀྱང་དོ་སྣང་བྱེད་ཡུལ་ཞིག་ཆགས་ཡོད། དེ་ཡང་ཉེ་ཆར་ང་ཚོའི་སྐུ་ཚབ་ཐེངས་དྲུག་པས་རྒྱ་དཔོན་ཚོ་ཐུག་སྐབས། རྒྱ་ནག་གཞུང་གིས་ང་ལ་སྐྱོན་བརྗོད་བྱེད་པའི་དོན་ཚན་གཅིག་ལ། ཏཱ་ལའི་བླ་མས་ཤུགས་ལྡན་ལ་དམ་བསྒྲགས་བྱས་པ་དེས་ཆོས་དད་རང་མོས་གཏོར་བཤིག་གཏོང་གི་ཡོད་པ་རེད་ཅེས་བརྗོད་འདུག རྒྱ་ནག་གུང་ཁྲན་ཏང་ཆོས་མེད་མཁན་དེ་ཡང་ད་ཆ་ཏཱ་ལའི་བླ་མའི་བྱེད་ཕྱོགས་ཀྱིས་རྐྱེན་པས་གུང་ཁྲན་ཏང་གིས་ཆོས་དད་རང་མོས་ཐོག་ཁུར་བླང་དགོས་པ་ཆགས་ཀྱི་འདུག་ཅེས། ང་ལ་དོལ་རྒྱལ་དམ་བསྒྲགས་བྱས་པ་འདི་ཆོས་དད་རང་མོས་གཏོར་བཤིག་གཏོང་གི་འདུག་ཅེས་དངོས་སུ་གཞུང་འབྲེལ་གྱི་ཐོག་ནས་སྐྱོན་འཛུགས་བྱས་ཡོད། རྒྱ་ནག་གཞུང་གིས་དོལ་རྒྱལ་གྱི་ལོ་རྒྱུས་ཤེས་ཀྱི་ཨེ་ཡོད། གནས་ཚུལ་དེ་རྒྱ་ནག་གཞུང་གིས་ཆབ་སྲིད་ཀྱི་དགོས་མཁོ་ཞིག་ལ་མཐོང་སྟེ་ང་ལ་སྐྱོན་འཛུགས་བྱས་ཡོད། ང་ལ་སྐྱོན་འཛུགས་བྱས་པ་ལ་ཁྱད་པར་གང་ཡང་མི་འདུག འོན་ཀྱང་བོད་ནང་དོལ་རྒྱལ་བསྟེན་མཁན་ཚོར་དམིགས་བསལ་གྱིས་བདག་པོ་བརྒྱབ་ཏེ་ཨར་ལས་ལ་རོགས་པ་བྱེད་པ་དང༌། དགོན་པ་དེ་ཚོར་ཡང་དོལ་རྒྱལ་བསྟེན་དགོས་ཞེས་ཆོས་དད་རང་མོས་རེད། ཏཱ་ལའི་བླ་མས་ཆོས་དད་རང་མོས་གཏོར་བཤིག་གཏོང་གི་ཡོད། ཁྱེད་རང་ཚོས་དོལ་རྒྱལ་བསྟེན་དགོས་ཞེས་བོད་ནང་སྐུལ་སློང་བྱེད་ཀྱི་འདུག ལྷག་པར་ཐབས་སྡུག་པ་ཞིག་ལ་ཕལ་ཆེར་དོལ་རྒྱལ་བསྟེན་མཁན་གྱིས་རྒྱུད་སྐུལ་བྱས་པ་ཡིན་འདུག བསམ་ཡས་ལ་བར་སྐབས་གུ་རུ་རིན་པོ་ཆེའི་སྐུ་གསར་པ་ཞིག་བཞེངས་ཡོད་པ་དེ་བཤིག་པ་དང༌། དེ་དང་དེ་འདྲའི་སློབ་དཔོན་གྱི་སྐུ་བཤིག་པ་ཁ་ཤས་བྱུང་བའི་གནས་ཚུལ་འདུག་ལ། དེའི་ཐད་ཧ་ཅང་དམ་བསྒྲགས་ཆེན་པོ་བྱེད་ཀྱི་འདུག སྟོད་ཁུལ་དུ་མི་མང་ནས་སློབ་དཔོན་གྱི་སྐུ་ཆེན་པོ་ཞིག་བཞེངས་པ་རྒྱ་དམག་གིས་ས་ཆ་དེའི་མཐའ་བསྐོར་ཏེ་མི་གཅིག་ཀྱང་འཁྲིས་ལ་བཅར་ས་མེད་པ་བཟོས་འདུག དེ་ནི་པར་བརྒྱབ་པ་སོགས་བྱེད་རྒྱུའི་དོགས་པ་བྱུང་བ་མིན་ནམ། དེ་རྗེས་རྫས་མེ་བརྒྱབ་སྟེ་སློབ་དཔོན་གྱི་སྐུ་དེ་གཏོར་འདུག དེས་ན་གནས་ཚུལ་ཕྲན་བུ་ཛ་དྲག་པོ་ཆགས་ཡོང་གི་འདུག
ཕྱི་ལོ་ ༢༠༠༨ ཟླ་ ༡ ཚེས་ ༧ ཉིན་འབྲས་སྤུངས་བློ་གསལ་གླིང་གི་འདུ་ཁང་ཡང་སྟེང་དུ་མཁན་པོ་ལས་ཟུར་དང༌། དཔེ་ཁྲིད་དགེ་རྒན་ཁག་གཅིག་ལ་དོལ་རྒྱལ་སྐོར་སྩལ་བའི་བཀའ་སློབ།
དོལ་རྒྱལ་གྱི་སྐོར་བརྗོད་འདོད་པ་ལ། དོལ་རྒྱལ་སྐོར་གྱི་ཆོས་ཕྱོགས་ཀྱི་གནས་ཚུལ་དེ་དག་ཁྱེད་རང་ཚོས་ཐེངས་མང་པོ་གོ་ཡོད་སྟབས་ངས་བསྐྱར་ཟློས་བྱེད་དགོས་མི་འདུག བར་སྐབས་ཤིག་ནས་རྒྱ་མི་གུང་ཁྲན་གྱིས་དེའི་ཐོག་ལ་དམིགས་བསལ་གྱིས་དོ་སྣང་བྱེད་ཀྱི་འདུག བར་ལམ་སུད་སིར་ཡོད་པའི་དགོན་གསར་ཁོང་ཚོ་སྡོད་སར་ཆ་བཞག་ན། རྒྱ་གཞུང་གི་སྐུ་ཚབ་དེ་འདྲ་སུད་སིར་འབྱོར་སྐབས་ཁོང་ཚོའི་སར་འགྲོ་ཤག་དང༌། དགོན་པར་སྡོད་ཤག་ལྟ་བུ་བྱེད་པ་དང༌། དགོན་པས་ཀྱང་སྣེ་ལེན་གཟབ་རྒྱས་བྱེད་ཤག་བཅས་དམིགས་བསལ་གྱི་འབྲེལ་བ་ཞིག་འདུག
དེ་ནས་གངས་ཅན་རིན་པོ་ཆེར་ཆ་བཞག་ནའང༌། དམིགས་བསལ་རྒྱ་གཞུང་དང་འབྲེལ་བ་ཡོད་ཅིང༌། བོད་ཀྱི་ཆོས་དང་རིག་གཞུང་སྐོར་གྱི་ཚོགས་འདུ་འཚོགས་སྐབས། ཁོ་རང་གིས་ཇི་ཙམ་ཤེས་མིན་ལ་མ་བལྟོས་པར་བོད་ཀྱི་ཆོས་དང་རིག་གཞུང་གི་ཚབ་ལྟ་བུ་བྱེད་མཁན་ཆགས་ཏེ་རྒྱ་གཞུང་གིས་བེད་སྤྱོད་ཤུགས་ཆེན་པོ་བྱེད་ཀྱི་འདུག
དེ་མིན་བལ་ཡུལ་དུ་དོལ་རྒྱལ་ཚོགས་པའི་ཟ་ཁང་ཞིག་ཡོད་ཅིང༌། ཟ་ཁང་དེའི་འགོ་སྟོད་ཀྱི་ཁང་གླ་རྒྱ་གཞུང་གིས་སྤྲོད་ཀྱི་ཡོད་པའི་སྐད་ཆ་འདུག་ལ། ཕྱིས་སུ་ཟ་ཁང་ཡོངས་རྫོགས་ཚུར་ཉོས་ཡོད་པ་རེད་ཟེར། དེ་དག་གི་འགྲོ་སོང་ཡང་རྒྱ་གཞུང་ནས་བཏང་བའི་སྐད་ཆ་འདུག དེ་ནི་ལོ་ལྔ་དྲུག་གོང་གི་སྐད་ཆ་རེད།
དེ་ནས་ཉེ་ཆར་བོད་ནས་ཡོང་མཁན་འགའ་ཞིག་གིས་ང་ལ་སྐད་ཆ་བཤད་བྱུང༌། དང་པོ་ཤོད་མཁན་གྱི་མི་དེ་བོད་པ་གུང་ཁྲན་ཏང་མི་རྒྱ་ནག་གཞུང་གི་ལས་བྱེད་བྱས་ཏེ་དེང་སྐབས་རྒས་ཡོལ་བྱས་ནས་སྡོད་མཁན་ཞིག་རེད་འདུག ངས་ཕར་གང་ཡང་བཤད་མེད། ཚུར་ང་ལ་རྗེས་མ་པེ་ཅིང་དུ་ཨོ་ལིམ་པིག་རྩེད་འགྲན་ཚུགས་སྐབས་ཏཱ་ལའི་བླ་མར་ངོ་རྒོལ་བྱེད་མཁན་གྱི་ཚོགས་པ་ཞིག་བཙུགས་འདུག་ཅེས་དང༌། ཚོགས་པ་དེའི་འགོ་ཁྲིད་ང་བླ་མ་ཟེར་མཁན་ཞིག་འདུག་ཅེས་ང་ལ་བཤད་བྱུང༌། ཁམས་པ་དེ་གང་ཡང་རྒྱུས་མེད་མཁན་ཞིག་རེད། ངས་ཨ་ལས་ཞེས་བཤད་པ་ལས་གཞན་གང་ཡང་བཤད་མེད།
དེ་ནས་མགོ་ལོག་ནས་ཡོང་བའི་གྲྭ་པ་ཞིག་ང་དང་ཐུག་བྱུང་བར། དེས་པེ་ཅིང་ལ་དོལ་རྒྱལ་ཚོགས་པས་རྐང་བྱས་ཏེ་ཚོགས་པ་ཞིག་བཙུགས་ཡོད་པ་རེད་ཟེར་གྱི་འདུག པེ་ཅིང་དུ་ཏཱ་ལའི་བླ་མར་ངོ་རྒོལ་བྱེད་ཡག་གི་གྲ་སྒྲིག་བྱེད་ཀྱི་ཡོད་པ་རེད་ཅེས་དེ་འདྲ་ཞིག་གོ་གི་འདུག་ཅེས་དང༌། ཁོ་རང་དང་འབྲེལ་བ་ཡོད་པའི་མགོ་ལོག་ས་ཁུལ་གྱི་དགོན་ཁག་དེ་ཚོ་ལ་ཁྱེད་རང་ཚོས་བླ་མ་དེ་དང་དེ་འདྲ་ལ་འབྲེལ་བ་རྩ་བ་ནས་བྱེད་རྒྱུ་མེད་ཅེས་གང་ཐུབ་ཀྱིས་བརྗོད་ཀྱི་ཡོད་ཟེར་གྱི་འདུག
དེ་ནས་ཡང་མི་གཞན་ཞིག་ཐུག་བྱུང༌། ཁོས་པེ་ཅིང་གིས་ཉེ་འཁོར་ཞིག་ལ་དོལ་རྒྱལ་ཚོགས་པའི་མི་སྡེ་ཆུང་ཆུང་ཞིག་བཙུགས་ཏེ་དེ་ལ་འགྲོ་མཁན་ཡོད་ན་རྒྱ་སྒོར་ཁྲི་རེ་སྤྲོད་ཀྱི་ཡོད་པ་རེད་ཅེས་བཤད་བྱུང༌། གང་ལྟར་ཏཱ་ལའི་བླ་མར་ངོ་རྒོལ་བྱེད་མཁན་གྱི་སྒྲིག་འཛུགས་ཤིག་བཙུགས་པ་གོ་རྒྱུ་འདུག ཤེས་སོང་ངམ།
དེ་ནས་དཀྲོག་གཏམ་དང་ཟེར་སྐད་མ་ཡིན་པར་གནས་ཚུལ་ངོ་མ་ག་རེ་བྱུང་ཡོད་ཅེ་ན། རྒྱ་ནག་གཞུང་གི་མི་སྣ་དང་མཉམ་དུ་ང་ཚོས་འབྲེལ་བ་ཐེངས་གསུམ་བྱས་པ་དེ་སྐབས་རྒྱ་ནག་གཞུང་གིས་ཏཱ་ལའི་བླ་མས་ཁ་བྲལ་བྱེད་ཀྱི་འདུག་ཅེས་ཟེར་དགོས་པའི་རྒྱུ་མཚན་གཅིག་ནས་གཉིས་སུ་བགྲངས་ཏེ་ཚུར་བཤད་པའི་དོན་སུམ་ཅུ་སོ་བདུན་ཚགས་པར་ནང་དུ་བཏོན་འདུག་ཟེར་བ་ལས། ཏཱ་ལའི་བླ་མའི་གཞུང་གི་ཐོག་ནས་བཤད་པའི་སྐད་ཆ་ཚིག་གཅིག་བཀོད་མི་འདུག དེ་ནས་དོན་ཚན་གཅིག་ལ་འདས་པའི་ལོ་རྒྱུས་ནང་ལ་བོད་རྒྱ་ཐ་དད་ཅེས་པའི་གསུང་བཤད་ཁ་ཤས་ནང་དབྱིན་སྐད་དུ་ ༼occupation༽ བོད་སྐད་དུ་བཙན་བཟུང་བྱས་པ་ཞེས་པ་འདི་མཚམས་མཚམས་ལ་ཤོད་ཀྱི་ཡོད་པ་རེད། དེ་འདྲའི་ཐོག་ནས་བོད་རྒྱ་ཁོངས་ཡིན་པ་ཁས་ལེན་གཙང་མ་མ་བྱས་ན་ད་ལྟ་གནས་སྐབས་སྐད་ཆ་འགྲིགས་པ་ཡིན་ནའང་མ་འོངས་པར་བོད་པའི་གནས་ཚུལ་དེ་བསྐྱར་ལངས་བྱེད་ཀྱི་རེད། ཕྱིན་ཆད་བོད་ཁ་བྲལ་ནམ་ཡང་མི་འགྲོ་བ་ཞིག་འགན་ལེན་དགོས་ཀྱི་རེད་ཅེས་དེ་འདྲ་བཤད་ཡོད། དེ་ནས་འབྲེལ་བ་ཐེངས་ལྔ་པའི་སྐབས་ལ་ཏཱ་ལའི་བླ་མས་མ་འོངས་པར་རང་བཙན་རྩོད་ཀྱི་མེད་པ་དེ་གསལ་པོ་འདུག་ཅེས་ཁས་ལེན་བྱས་ཡོད། དེ་དུས་ང་ཚོ་ཧ་ཅང་དགའ་པོ་བྱུང༌། དེ་ནི་ཕྱི་ལོ་ ༢༠༠༦ ལོའི་ཟླ་བ་གཉིས་པའི་ནང་རེད། ད་ལྟ་བར་དུ་སྐད་ཆ་བཤད་པའི་གྲུབ་འབྲས་ལ་རྒྱ་ནག་གཞུང་གིས་མ་འོངས་པར་ཏཱ་ལའི་བླ་མས་ཁ་བྲལ་རྩོད་ཀྱི་མེད་པ་དེ་གསལ་པོ་ཤེས་ཏེ་ངོས་ལེན་བྱས་པ་རེད། དེ་ང་ཚོའི་གྲུབ་འབྲས་ཤིག་རེད་བསམ་པ་དྲན་བྱུང༌།
དེ་བཞིན་ང་ཚོའི་སྐུ་ཚབ་དང་ཐེངས་དྲུག་པ་ཐུག་སྐབས་རྒྱ་ནག་གཞུང་གིས་གང་ཞིག་བརྗོད་ཡོད་ཅེ་ན། བོད་དོན་ཞེས་པ་གང་ཡང་མེད་པས་སྐད་ཆ་བཤད་རྒྱུ་མེད། རྙོག་དྲ་གང་ཡང་ཡོད་པ་མ་རེད། དེ་ནི་ཏཱ་ལའི་བླ་མ་སྒེར་གྱི་གནས་ཚུལ་ཞིག་རེད་ཅེས་ཧ་ཅང་མཁྲེགས་པོ་བཤད་ཡོད། དེའི་སྐབས་སུ་ང་ལ་སྐྱོན་འཛུགས་བྱེད་པའི་དོན་ཚན་གཅིག་ལ་ཏཱ་ལའི་བླ་མས་ཆོས་དད་རང་མོས་མེད་པ་བཟོ་ཡི་འདུག་ཅེས་དང༌། ཤུགས་ལྡན་བསྟེན་པ་དེ་ལ་ཏཱ་ལའི་བླ་མས་དགག་པ་རྒྱག་གི་ཡོད་པ་རེད་ཅེས་བཤད་ཡོད། བཤད་སྟངས་དེ་ཡང༌། ང་ཚོ་གུང་ཁྲན་ཏང་ལ་ཆོས་ཡོད་པ་མ་རེད། ཡིན་ནའང་ཏཱ་ལའི་བླ་མས་ཆོས་དད་རང་མོས་གཏོར་བཤིག་བཏང་བའི་ཉེར་ལེན་ལ་བརྟེན་ནས་ང་ཚོ་ཆོས་མེད་མཁན་ཚོ་ཡང་ཆོས་ཀྱི་སྐོར་ལ་སྐད་ཆ་བཤད་དགོས་པ་ཆགས་ཀྱི་འདུག་ཅེས་ང་ལ་སྐྱོན་འཛུགས་བྱེད་པའི་དོན་ཚན་གཅིག་དེ་དོལ་རྒྱལ་ཚོགས་པའི་སྐོར་རམ་ངས་དོལ་རྒྱལ་དམ་བསྒྲགས་བྱས་པ་དེ་རྒྱ་གཞུང་ནས་གླེང་གི་འདུག ཤུགས་ལྡན་གྱི་རྙོག་དྲ་དེ་ད་ཆ་ཚད་གང་འདྲ་ཞིག་ལ་སླེབས་འདུག་གམ། ཕར་ཕྱོགས་ལ་ལོ་མང་རིང་རྒྱ་གཞུང་ནས་རོགས་རམ་དང་རྒྱབ་སྐྱོར་བྱས་ཡོད་པ་དང༌། དངོས་སུ་ང་ཚོའི་མི་སྣ་ཐུག་པའི་སྐབས་ང་ལ་ནག་ཉེས་བཙུགས་པའི་དོན་ཚན་གཅིག་ལ་དེ་བགྲངས་པར་མ་ཟད། ཉེ་ཆར་ལྷ་ས་ནས་ཡོང་བའི་མི་ཁ་ཤས་ང་དང་ཐུག་བྱུང༌། ལྷ་སར་རང་སྐྱོང་ལྗོངས་ཀྱི་ལས་བྱེད་པ་དེ་འདྲ་སེ་ར་དགོན་པར་དོལ་རྒྱལ་བསྟེན་མཁན་འགའ་ཤས་ཡོད་པ་དེ་ཚོའི་སར་ཕྱིན་ཏེ་ཏཱ་ལའི་བླ་མས་ཆོས་དད་རང་མོས་སྤྲོད་ཀྱི་མེད། ཆོས་དད་རང་མོས་ལ་གཏོར་བཤིག་གཏོང་གི་ཡོད་པ་རེད། ང་ཚོ་གུང་ཁྲན་ཏང་གིས་ཁྱེད་ཚོར་ཆོས་དད་རང་མོས་སྤྲོད་ཀྱི་ཡོད་པས་ཁྱེད་རང་ཚོས་དོལ་རྒྱལ་ངེས་པར་དུ་བསྟེན་དགོས་པ་དང༌། ཁྱེད་རང་ཚོ་དམིགས་བསལ་གྱི་བླ་མ་དེ་འདྲའི་ས་ནས་བཀའ་ཆོས་ཞུ་བར་ཕར་འགྲོ་བའམ། ཡང་རྒྱ་གར་ནས་བླ་མ་ཚུར་གདན་འདྲེན་ཞུ་དགོས་པ་དེ་འདྲ་ཡོད་ན་ང་ཚོར་མིང་ཐོ་སྤྲོད་དང་ང་ཚོས་དམིགས་བསལ་གྲ་སྒྲིག་བྱེད་ཀྱི་ཡིན་ཞེས་བཤད་འདུག ཤེས་སོང་ངམ།
དེ་དང་ཆབས་ཅིག་ལྷ་ཀླུ་ས་དབང་ཆེན་མོའི་སྲས་ལྕགས་ར་སྤྲུལ་སྐུ་བློ་བཟང་བསྟན་འཛིན་ཁོ་རང་ཡོངས་གྲགས་རེད། དོལ་རྒྱལ་སྐོར་ལ་ཞེ་དྲག་ཤུགས་ཆེན་པོ་བྱེད་པ་དང༌། རྒྱ་གཞུང་ལའང་བསྟོད་བསྔགས་ཧ་ཅང་ཆེན་པོ་བྱེད་མཁན་ཞིག་རེད་འདུག རྒྱ་གཞུང་ནས་ཀྱང་བློས་འཁེལ་པོ་ཞིག་ཏུ་རྩི་གི་འདུག ཁོ་རང་ཡང་སེ་ར་དགོན་པར་སློབ་གསོ་གཏོང་བར་བསྐྱོད་ཡོད་པ་དང༌། ཕལ་ཆེར་ཁོས་རྒྱུད་བསྐུལ་བྱས་པ་རེད་ཟེར་གྱི་འདུག གང་ལྟར་བོད་མི་ཞིག་གིས་བྱས་པ་ཐག་གིས་ཆོད། ག་རེ་བྱས་ཡོད་ཟེར་ན་བསམ་ཡས་གཙུག་ལག་ཁང་གི་གཡས་གཡོན་ཞིག་ལ་སློབ་དཔོན་གྱི་སྐུ་ཆེན་པོ་ཞིག་བཞེངས་ཡོད་པ་དེ་བཤིག་ཡོད། ཤེས་སོང་ངམ།
ཡང་དེ་རྗེས་ཟླ་བ་གཅིག་གཉིས་ཙམ་གྱི་གོང་ལ་མིན་ནམ་སྟོད་ཁུལ་གྱི་ས་ཆ་ཞིག་འདུག་པ་ངས་དེའི་པར་མཐོང་བྱུང༌། ཕལ་ཆེར་བྱང་ནས་ལྷོར་ཁ་ཕྱོགས་པའི་རི་ཆེན་པོ་ཞིག་འདུག དེའི་སྟེང་དུ་སློབ་དཔོན་གྱི་སྐུ་ཆེན་པོ་ཞིག་བཞེངས་ཡོད་པ་དེ་རྒྱ་དམག་གིས་རྫས་མེ་བརྒྱབ་ནས་གཏོར་འདུག དེ་གཏོར་བའི་ཉིན་མོ་བཅིངས་གྲོལ་དམག་གིས་གཡས་གཡོན་གང་ས་ནས་མཐའ་བསྐོར་ཏེ་པར་སོགས་རྩ་བ་ནས་རྒྱག་ཐབས་མེད་པ་བཟོས་ཏེ་སློབ་དཔོན་གྱི་སྐུ་དེ་གཏོར་འདུག རྒྱ་མི་གུང་ཁྲན་གྱིས་ཆོས་ལ་ངོ་རྒོལ་བྱས་ནས་སྐུ་གཏོར་བ་ཡིན་ན་ཐུབ་དབང་གི་སྐུ་ཡང་གཏོར་དགོས། འོན་ཀྱང་སློབ་དཔོན་གྱི་སྐུ་དམིགས་བསལ་བྱས་ཏེ་གཏོར་བ་དེ་ནས་ཤུགས་ལྡན་ཚོགས་པ་དེའི་ནང་འབྲེལ་བ་སླེབས་ཡོད་པ་གསལ་པོ་ཡིན། ད་ཆ་གནས་སྟངས་དེ་འདྲ་ཞིག་གི་ཐོག་ཏུ་སླེབས་ཡོད་པར་བརྟེན་དོལ་རྒྱལ་སྐོར་ངས་དམ་བསྒྲགས་མུ་མཐུད་ནས་བྱེད་ཀྱི་ཡོད།


text:
(2017ལོའི་ཟླ3ཚེས13ཉིན་སྲིད་གྲོས་རྒྱལ་ཡོངས་ཨུ་ཡོན་ལྷན་ཁང་སྐབས་བཅུ་གཉིས་པའི་ཚོགས་འདུ་ཐེངས་ལྔ་པའི་ཐོག་གྲོས་འཆམ་བྱུང་བ)
ཀྲུང་གོ་མི་དམངས་ཆབ་སྲིད་གྲོས་མོལ་ཚོགས་འདུ་རྒྱལ་ཡོངས་ཨུ་ཡོན་ལྷན་ཁང་སྐབས་བཅུ་གཉིས་པའི་ཚོགས་འདུ་ཐེངས་ལྔ་པ2017ལོའི་ཟླ3ཚེས3ནས་ཚེས13ཉིན་བར་པེ་ཅིང་དུ་འཚོགས།
ཚོགས་འདུ་འཚོགས་རིང་། ཀྲུང་གུང་ཀྲུང་དབྱང་གི་སྤྱི་ཁྱབ་ཧྲུའུ་ཅི་དང་། རྒྱལ་ཁབ་ཀྱི་ཀྲུའུ་ཞི། ཀྲུང་དབྱང་དམག་ཨུད་ཀྱི་ཀྲུའུ་ཞི་བཅས་ཡིན་པའི་ཞི་ཅིན་ཕིང་སོགས་ཏང་དང་རྒྱལ་ཁབ་ཀྱི་དབུ་ཁྲིད་བློ་མཐུན་ཚོས་ཚོགས་འདུ་དང་ཚོགས་ཆུང་ཁག་བགོས་གྲོས་བསྡུར་ནང་ཞུགས་ཏེ། ཨུ་ཡོན་རྣམ་པ་དང་མཉམ་དུ་རྒྱལ་ཇུས་གྲོས་མོལ་གནང་། ཨུ་ཡོན་ཚོས་ཙུང་ལི་ལི་ཁེ་ཆང་གིས་གནང་བའི་སྲིད་གཞུང་གི་ལས་དོན་སྙན་ཞུར་གསན་ཞིང་གྲོས་མོལ་གནང་བ་དང་། ཆེས་མཐོའི་མི་དམངས་ཁྲིམས་ཁང་གི་ལས་དོན་སྙན་ཞུ་དང་ཆེས་མཐོའི་མི་དམངས་ཞིབ་དཔྱོད་ཁང་གི་ལས་དོན་སྙན་ཞུར་གསན་ནས་གྲོས་མོལ་གནང་ཞིང་། དམངས་ཁྲིམས་ཀྱི་སྤྱིའི་རྩ་སྲོལ་དང་དེ་བཞིན2016ལོའི་རྒྱལ་དམངས་དཔལ་འབྱོར་དང་སྤྱི་ཚོགས་གོང་སྤེལ་གྱི་འཆར་གཞི་ལག་བསྟར་བྱས་ཚུལ་དང2017ལོའི་རྒྱལ་དམངས་དཔལ་འབྱོར་དང་སྤྱི་ཚོགས་གོང་སྤེལ་གྱི་འཆར་གཞིའི་མ་ཟིན་སྐོར་གྱི་སྙན་ཞུ། 2016ལོའི་ཀྲུང་དབྱང་དང་ས་གནས་ཀྱི་སྔོན་རྩིས་ལག་བསྟར་བྱས་ཚུལ་དང2017ལོའི་ཀྲུང་དབྱང་དང་ས་གནས་ཀྱི་སྔོན་རྩིས་མ་ཟིན་སྐོར་གྱི་སྙན་ཞུ་བཅས་ལ་གྲོས་མོལ་གནང་བས། གོང་སྨྲས་སྙན་ཞུ་དང་ཡིག་ཆར་མོས་མཐུན་གནང་ཁར་བསམ་འཆར་དང་གྲོས་འགོ་བཏོན་པ་རེད། ཚོགས་འདུའི་ཐོག་ཀྲུའུ་ཞི་ཡུས་ཀྲེང་ཧྲེང་གིས་སྲིད་གྲོས་རྒྱལ་ཡོངས་ཨུ་ཡོན་ལྷན་ཁང་སྐབས་བཅུ་གཉིས་པའི་རྒྱུན་ལས་ཨུ་ཡོན་ལྷན་ཁང་གི་ཚབ་ཞུས་ནས་གནང་བའི་ལས་དོན་སྙན་ཞུར་གྲོས་ཞིབ་ཆོག་མཆན་གནང་བ་དང་། ཀྲུའུ་ཞི་གཞོན་པ་མ་ཕའེ་ཧྭ་ཡིས་སྲིད་གྲོས་རྒྱལ་ཡོངས་ཨུ་ཡོན་ལྷན་ཁང་སྐབས་བཅུ་གཉིས་པའི་རྒྱུན་ལས་ཨུ་ཡོན་ལྷན་ཁང་གི་ཚབ་ཞུས་ནས་གནང་བའི་གྲོས་གཞིའི་ལས་དོན་བསྒྲུབས་ཚུལ་སྐོར་གྱི་སྙན་ཞུར་གྲོས་ཞིབ་ཆོག་མཆན་གནང་། ཚོགས་འདུ་དེ་དམ་པ་དོན་གཉེར་དང་ལས་ཆོད་ཆེ་བ་དང་། སྤྱོད་གཙང་གཞུང་དྲང་གི་སྒོ་ནས་ཡོངས་སུ་ལེགས་གྲུབ་བྱུང་བས་རྒྱ་ཆེའི་སྲིད་གྲོས་ཨུ་ཡོན་ཚོའི་བློ་སྟོབས་ཆེ་སྐྱེད་ཀྱི་བསམ་བློའི་རྣམ་པ་དང་ཧུར་སྐྱེད་སྟོབས་སྤེལ་གྱི་འགན་འཁྲིའི་ཐེག་ཁུར་མཚོན་ཞིང་། དམངས་གཙོ་དང་། མཐུན་སྒྲིལ། བདེན་འཚོལ། མདུན་སྐྱོད་བཅས་ཀྱི་ཚོགས་ཆེན་ཞིག་རེད།
ཚོགས་འདུའི་ཐོག་ངོས་འཛིན་བྱས་དོན། 2016ལོ་ནི་ཀྲུང་ཧྭ་མི་རིགས་ཀྱི་རླབས་ཆེན་བསྐྱར་དར་གྱི་འཐབ་ལམ་ཁྲོད་ཀྱི་ལོ་གལ་ཆེན་ཞིག་ཡིན། བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཀྲུང་གུང་ཀྲུང་དབྱང་གིས་ལོ་རྒྱུས་ཀྱི་འགན་འཁུར་ཕོད་པ་དང་། འཐབ་ཇུས་ཀྱི་ངེས་ཤུགས་སྲུང་འཛིན། དུས་བབ་རྙོག་འཛིང་ལ་ཁ་ལོ་བསྒྱུར་བ། སྒྱུར་བཅོས་གོང་སྤེལ་སྐུལ་ཁྲིད། ཏང་ཡོངས་དང་རྒྱལ་ཡོངས་ཀྱི་མི་རིགས་ཁག་གི་མི་དམངས་རྣམས་མཐུན་སྒྲིལ་དང་སྣེ་ཁྲིད་བཅས་བྱས་ཏེ། འབྱོར་འབྲིང་སྤྱི་ཚོགས་ཕྱོགས་ཡོངས་ནས་སྐྲུན་ཐུབ་པར་བྱེད་པའི་རྒྱལ་ཕམ་ཐག་ཆོད་དུས་རིམ་གྱི་དཔུང་སྐྱོད་རླབས་ཆེན་བྱེད་འགོ་བརྩམས་པ་དང་། མཁོ་སྤྲོད་ཕྱོགས་ཀྱི་གྲུབ་ཆའི་རང་བཞིན་གྱི་སྒྱུར་བཅོས་ཀྱི་འགག་སྒྲོལ་དམག་འཐབ་རྒྱག་འགོ་བརྩམས་ཤིང་། དབུལ་སྒྲོལ་འགག་སྒྲོལ་དམག་འཐབ་ཀྱི་གདོང་མཆོང་དམག་བརྡ་བཏང་ཟིན་པས། སྤྱི་ཚོགས་རིང་ལུགས་ཀྱི་དཔལ་འབྱོར་འཛུགས་སྐྲུན་དང་། ཆབ་སྲིད་འཛུགས་སྐྲུན། རིག་གནས་འཛུགས་སྐྲུན། སྤྱི་ཚོགས་འཛུགས་སྐྲུན། སྐྱེ་ཁམས་དཔལ་ཡོན་འཛུགས་སྐྲུན། ཏང་ཉིད་ལེགས་སྐྱོང་བཅས་ཀྱི་ཐད་ལ་གྲུབ་འབྲས་མངོན་གསལ་ཐོབ་པ་དང་། “ལོ་ལྔ་ཚན་བཅུ་གསུམ་པའི”ལས་འགོ་ཡག་པོ་བརྩམས་ཡོད། སྲིད་གྲོས་རྒྱལ་ཡོངས་ཨུ་ཡོན་ལྷན་ཁང་དང་དེའི་རྒྱུན་ལས་ཨུ་ཡོན་ལྷན་ཁང་གིས་ཀྲུང་གུང་ཀྲུང་དབྱང་གི་ཐབས་ཇུས་བཀོད་སྒྲིག་ལག་ལེན་དོན་འཁྱོལ་ནན་ཏན་བྱས་ཤིང་། མཐུན་སྒྲིལ་དང་དམངས་གཙོའི་བརྗོད་གཞི་ཆེན་པོ་གཉིས་རྒྱུན་འཁྱོངས་བྱས་ནས་ལྟེ་གནས་ལ་དམིགས་པ་དང་ཁྱོན་ཡོངས་ལ་ཞབས་འདེགས་ཞུས་པ་དང་། སྤྱི་ཚོགས་རིང་ལུགས་ཀྱི་གྲོས་མོལ་དམངས་གཙོའི་ཐབས་ལམ་གལ་ཆེན་དང་ཆེད་དོན་གྲོས་མོལ་ལས་ཁུངས་ཀྱི་ནུས་ཤུགས་འདོན་སྤེལ་བྱས་ཤིང་། བརྟག་དཔྱད་ཞིབ་འཇུག་ཟབ་སྤེལ་ཏན་ཏིག་དང་། སྲིད་དོན་བགྲོ་གླེང་གྲོས་མོལ་གྲུབ་འབྲས་གཡུར་དུ་ཟ་བ་ཐོབ་པ། དམངས་གཙོའི་ལྟ་སྐུལ་ཕན་ནུས་ཆེ་རུ་བསྐྱེད་པ། མཐུན་སྒྲིལ་དང་མཛའ་འབྲེལ་བྱེད་རྒྱ་ཆེ་རུ་སྐྱེད་པ་བཅས་བྱས་ཏེ། ཏང་དང་རྒྱལ་ཁབ་ཀྱི་བྱ་གཞག་གོང་དུ་འཕེལ་བར་བྱས་རྗེས་གལ་ཆེན་བཞག་ཡོད།
ཚོགས་འདུའི་ཐོག་ངོས་འཛིན་བྱས་དོན། ཀྲུང་གུང་སྐབས་བཅོ་བརྒྱད་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་དྲུག་པའི་ཐོག་བློ་མཐུན་ཞི་ཅིན་ཕིང་གི་སྲོག་ཤིང་གོ་གནས་དངོས་སུ་གཏན་འཁེལ་བྱས་པ་ནི། ཏང་དང་མི་དམངས་ཀྱི་རྩ་བའི་ཁེ་ཕན་མཚོན་པ་དང་། ཏང་ཡོངས་དམག་ཡོངས་རྒྱལ་ཡོངས་ཀྱི་མི་རིགས་ཁག་གི་མི་དམངས་ཀུན་གྱི་ཐུན་མོང་གི་རེ་འདུན་མཚོན་ཏེ། ཏང་དང་རྒྱལ་ཁབ་ཡར་རྒྱས་གོང་འཕེལ་དང་ཡུན་རིང་བདེ་འཁོད་ཡོང་བ་དང་། “ལོ་བརྒྱ་གཉིས”ཀྱི་འབད་འཐབ་དམིགས་ཚད་མངོན་འགྱུར་དང་ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན་མངོན་འགྱུར་བྱེད་པར་གལ་ཆེ་ཞིང་གཏིང་ཟབ་པའི་དོན་སྙིང་ལྡན་ཡོད། ཚོགས་འདུའི་ཐོག་བླང་བྱ་བཏོན་དོན། མི་དམངས་སྲིད་གྲོས་ཀྱི་རྩ་འཛུགས་རིམ་པ་ཁག་དང་། སྲིད་གྲོས་ཀྱི་སྒྲུབ་ཞུགས་ལས་ཁུངས་ཁག སྲིད་གྲོས་ཨུ་ཡོན་བཅས་ཀྱིས་ཆབ་སྲིད་ཀྱི་འདུ་ཤེས་དང་། ཁྱོན་ཡོངས་ཀྱི་འདུ་ཤེས། ལྟེ་བའི་འདུ་ཤེས། མིག་ལྟོས་ཀྱི་འདུ་ཤེས་བཅས་བརྟན་པོར་བཙུགས་ཏེ་སྔར་བས་རང་རྟོགས་ཀྱི་སྒོ་ནས་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཀྲུང་གུང་ཀྲུང་དབྱང་གི་དབང་གྲགས་དང་གཅིག་བསྡུས་ཀྱི་འགོ་ཁྲིད་སྲུང་འཛིན་བྱེད་པ་དང་། ཀྲུང་གུང་ཀྲུང་དབྱང་གི་མཐའ་འཁོར་དུ་སྔར་བས་མཐུན་སྒྲིལ་དམ་ཟབ་བྱེད་པ། ཀྲུང་གུང་ཀྲུང་དབྱང་གི་ཐབས་ཇུས་བཀོད་སྒྲིག་གལ་ཆེན་སྔར་བས་བློ་བརྟན་འགྱུར་མེད་ཀྱིས་ལག་ལེན་དོན་འཁྱོལ་བྱེད་དགོས།
ཚོགས་འདུའི་ཐོག་ནན་བཤད་བྱས་དོན། 2017ལོ་ནི་ཏང་དང་རྒྱལ་ཁབ་ཀྱི་ལོ་རྒྱུས་ཁྲོད་དུ་དམིགས་བསལ་གྱི་དོན་སྙིང་གལ་ཆེན་ལྡན་པའི་ལོ་ཞིག་ཡིན། ཀྲུང་གོ་གུང་ཁྲན་ཏང་གིས་རྒྱལ་ཡོངས་འཐུས་མི་ཚོགས་ཆེན་ཐེངས་བཅུ་དགུ་པ་སྐོང་འཚོག་བྱེད་རྒྱུ་ཡིན་ཞིང་། དེ་ནི་ཏང་དང་རྒྱལ་ཁབ་ཀྱི་ཆབ་སྲིད་འཚོ་བའི་ཁྲོད་ཀྱི་དོན་ཆེན་གལ་ཆེན་ཞིག་ཡིན། ཀྲུང་གུང་ཚོགས་ཆེན་བཅོ་བརྒྱད་པ་དང་། སྐབས་བཅོ་བརྒྱད་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་གསུམ་པ་དང་བཞི་པ། ལྔ་པ། དྲུག་པ་བཅས་ཀྱི་དགོངས་དོན་ཕྱོགས་ཡོངས་ནས་དོན་འཁྱོལ་དང་། སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་གསུང་བཤད་གལ་ཆེན་རབ་དང་རིམ་པའི་དགོངས་དོན་དང་རྒྱལ་སྲིད་སྐྱོང་ལུགས་ཀྱི་འདུ་ཤེས་གསར་པ་དང་བསམ་བློ་གསར་པ་འཐབ་ཇུས་གསར་པ་བཅས་སློབ་སྦྱོང་དང་དོན་འཁྱོལ་གཏིང་ཟབ། “ཕྱོགས་ལྔ་གཞི་གཅིག་”གི་སྤྱིའི་བཀོད་པ་གཅིག་གྱུར་སྐུལ་འདེད། “ཕྱོགས་ཡོངས་བཞིའི”འཐབ་ཇུས་བཀོད་པ་མཐུན་སྦྱོར་སྐུལ་འདེད། བརྟན་ཐོག་ཡར་འཕེལ་གྱི་ལས་ཀའི་གཞི་རྩའི་དགོངས་གཞི་རྒྱུན་འཁྱོངས་བཅས་བྱས་ཏེ། ཏང་དང་རྒྱལ་ཁབ་ཀྱི་ལས་དོན་ཁག་ལ་ཡར་ཐོན་གསར་པ་ཡོང་བར་སྐུལ་འདེད་གཏོང་དགོས།
ཚོགས་འདུའི་ཐོག་ངོས་འཛིན་བྱས་དོན། ད་ལོའི་དཔལ་འབྱོར་ལས་དོན་ལེགས་སྒྲུབ་བྱེད་པ་དང་དཔལ་འབྱོར་བརྟན་པོ་དང་སྐྱོན་བྲལ་ངང་གོང་དུ་སྤེལ་བར་སྲུང་སྐྱོང་བྱེད་པར་གོང་སྤེལ་གྱི་འདུ་ཤེས་གསར་པ་བརྟན་པོ་བཅངས་ནས་ལག་ལེན་དོན་འཁྱོལ་བྱེད་དགོས་ཤིང་། དཔལ་འབྱོར་གོང་འཕེལ་གྱི་རྒྱུན་རྣམ་གསར་པར་འཚམ་ཐབས་དང་དམ་འཛིན་ཁོང་དུ་ཆུད་པ་བཅས་བྱེད་པ་དང་། མཁོ་སྤྲོད་ཕྱོགས་ཀྱི་གྲུབ་ཆའི་རང་བཞིན་གྱི་སྒྱུར་བཅོས་སྐུལ་འདེད་གཙོ་ཐིག་ཏུ་བྱ་རྒྱུ་རྒྱུན་འཁྱོངས། “གསུམ་དོར་གཅིག་གཅོག་གཅིག་གསབ”ལ་སྐུལ་འདེད་ཟབ་སྤེལ། འཕར་སྣོན་བརྟན་འཇགས་དང་། སྒྱུར་བཅོས་སྐུལ་འདེད། གྲུབ་ཆ་ལེགས་སྒྲིག དམངས་འཚོར་ཕན་ཁེ་སྐྲུན་པ། ཉེན་ཁ་འགོག་སེལ་བཅས་བྱེད་པའི་བླང་བྱ་ཁག་ཕྱོགས་ཡོངས་ནས་དོན་འཁྱོལ་བྱེད་དགོས། ཨུ་ཡོན་ཚོས་གྲོས་འགོ་བཏོན་དོན། སྤྱི་ཁོག་སྙོམ་སྒྲིག་གསར་གཏོད་དང་འཐུས་སྒོ་ཚང་དུ་གཏོང་བ་དང་། སྔར་བས་དགེ་མཚན་ལྡན་ཞིང་ཕན་ནུས་ཡོད་པའི་ནོར་སྲིད་སྲིད་ཇུས་དང་། གཟབ་བརླིང་དང་རང་བཞིན་སྙོམས་པོའི་དངུལ་ལོར་སྲིད་ཇུས་ལག་བསྟར། ཐོན་ལས་དང་། ས་ཁོངས། མ་འཇོག འཛད་སྤྱོད། རིན་གོང་། ཁོར་ཡུག་སྲུང་སྐྱོང་བཅས་ལ་སྲིད་ཇུས་མཐུན་སྦྱོར་གཞོགས་འདེགས་བྱེད་ཤུགས་ཆེ་རུ་བཏང་ནས། སྲིད་ཇུས་ཀྱི་གཅིག་སྡུད་ཕན་ནུས་ཇེ་ཆེར་གཏོང་བ། ཚོང་ར་དང་། ཁྲིམས་སྐྱོང་། སྲིད་འཛིན་སོགས་ཀྱི་བྱེད་ཐབས་ཕྱོགས་བསྡུས་བཀོལ་སྤྱོད་བྱས་ཏེ། བློ་བརྟན་འགྱུར་མེད་ཀྱི་སྒོ་ནས་ངར་ལྕགས་དང་། རྡོ་སོལ། སོལ་གློག་སོགས་ཐོན་ལས་ཐོན་ནུས་ལྷག་མ་སེལ་ཐབས་བྱེད་པ། སྡོད་ཁང་གི་གནས་སྡོད་ངོ་བོ་རྒྱུན་འཁྱོངས་བྱས་ནས་དམིགས་ཚད་ལ་སྐུལ་ཁྲིད་ལུགས་མཐུན་བྱེད་པ་དང་། རིགས་བགོས་སྙོམས་འཛིན་བྱེད་ཤུགས་ཆེར་སྐྱེད། གྲོང་ཁྱེར་རིམ་པ་གསུམ་པ་དང་བཞི་པའི་ཁང་གཞིས་ཐོན་ལས་ཀྱི་མཛོད་ཉར་མང་དྲགས་པའི་གནད་དོན་གཙོ་བོར་བྱས་ནས་ཐག་གཅོད་པ། ཧུར་བརྩོན་དང་བརྟན་བརླིང་གི་སྒོ་ནས་བཀན་ཤིང་འོས་འཕྲི་དང་། ཐབས་མང་མཉམ་སྤྱོད་ཀྱིས་མ་གནས་གཅོག་པ། ཁེ་ལས་ཀྱི་ཁྲལ་དངུལ་ཁུར་པོ་ཇེ་ཡང་དུ་གཏོང་བར་བརྩོན་ནས་ཁེ་ལས་ཀྱིས་གོ་ཁྲབ་ཡང་པོ་སྤྲས་ཏེ་གཡུལ་ལ་ཞུགས་པར་འཇུག་དགོས། ལྟ་སྐུལ་དོ་དམ་མཐུན་སྦྱོར་ལམ་སྲོལ་བཙུགས་ཏེ་གཞི་ཆེའི་ཞིབ་ནན་ལྟ་སྐུལ་དོ་དམ་བྱེད་ཤུགས་ཆེ་རུ་གཏོང་བ་དང་། མ་ལག་རང་བཞིན་གྱི་ཉེན་ཁ་འགོག་ཟོན་དང་སེལ་ཐབས་བྱེད་དགོས། ནང་སྐྱེས་འཕེལ་རྒྱས་སྒུལ་ཤུགས་ཆེར་སྐྱེད་ལ་ཤུགས་སྣོན་རྒྱག་པ་དང་། ནོར་ཁྲལ་དང་། དངུལ་རྩ། གཞུང་དབང་ཁེ་ལས་གཞུང་དབང་མ་རྩ། ཐོན་དབང་སྲུང་སྐྱོང་བཅས་ཀྱི་ལམ་ལུགས་དང་སྤྱི་ཚོགས་སྒྲིག་སྲོལ། སྐྱེ་ཁམས་དཔལ་ཡོན་སྒྲིག་སྲོལ་སོགས་ཀྱི་སྒྱུར་བཅོས་ཟབ་སྤེལ་བྱེད་པ་དང་། སྲིད་གཞུང་གི་འགན་ནུས་བསྒྱུར་ནས་སྤྱི་དབང་ལམ་ལུགས་མིན་པའི་དཔལ་འབྱོར་གོང་སྤེལ་ལ་རྒྱབ་སྐྱོར་བྱེད་པའི་སྲིད་ཇུས་དང་བྱེད་ཐབས་དོན་འཁྱོལ་བྱེད་དགོས། ཞིང་ལས་མཁོ་སྤྲོད་ཕྱོགས་ཀྱི་གྲུབ་ཆའི་རང་བཞིན་གྱི་སྒྱུར་བཅོས་ལ་སྐུལ་འདེད་གཏོང་བ་དང་། སྐྱེ་ཁམས་ཞིང་ལས་དར་སྤེལ་ཤུགས་ཆེན་གཏོང་བ། ལྗང་མདོག་སྤུས་ལེགས་ཀྱི་ཞིང་ལས་ཐོན་རྫས་མཁོ་འདོན་བྱེད་ཤུགས་ཆེ་རུ་བཏང་ནས་འབྲུ་རིགས་སོགས་ཞིང་ལས་ཐོན་རྫས་གལ་ཆེན་གྱི་རིན་གོང་གྲུབ་པའི་ལམ་སྲོལ་དང་བསྡུ་ཉར་ལམ་ལུགས་སྒྱུར་བཅོས་ཟབ་སྤེལ་བྱེད་པ་དང་། གྲོང་གསེབ་ཀྱི་ཐོན་ལས་དང་པོ་གཉིས་པ་གསུམ་པ་མཉམ་འདྲེས་གོང་སྤེལ་ཡོང་བར་སྐུལ་འདེད་བཏང་ནས་ཞིང་ལས་བརྟན་བརླིང་གོང་འཕེལ་དང་ཞིང་པ་རྒྱུན་མཐུད་ཡོང་སྤར་ཡོང་བར་སྐུལ་འདེད་གཏོང་དགོས། གསར་གཏོད་སྐུལ་སྤེལ་གོང་སྤེལ་འཐབ་ཇུས་ལག་ལེན་ཟབ་སྤེལ་དང་། གསར་གཏོད་ལ་བརྟེན་ནས་དངོས་གཞིའི་དཔལ་འབྱོར་སྤུས་ཕྱོད་མཉམ་འདེགས་དང་རིམ་སྤར་ཡོང་བར་སྐུལ་ཁྲིད་བྱས་ཏེ། དང་ཐོག་གི་གསར་གཏོད་བྱེད་ཤུགས་ཇེ་ཆེར་གཏོང་བ་དང་། འཐབ་ཇུས་རང་བཞིན་གྱི་གསར་དར་ཐོན་ལས་སྐྱེད་སྲིང་དང་རྒྱ་སྐྱེད་དུ་གཏོང་བ། ལག་རྩལ་གསར་པ་དང་ལས་རྣམ་གསར་པར་བརྟེན་ནས་སྲོལ་རྒྱུན་ཐོན་ལས་མཐོར་འདེགས་གཏོང་བ། “དམངས་ཀྱིས་བྱ་གཞག་སྐྲུན། ཀུན་གྱིས་གསར་གཏོད་བྱེད”པར་རྒྱུན་མཐུད་ངང་སྐུལ་འདེད་གཏོང་བ་དང་། “ལག་ཤེས་པའི་སྙིང་སྟོབས”དར་སྤེལ་དང“ཀྲུང་གོའི་ཚོང་རྟགས་གྲགས་ཅན”སྐྲུན་དགོས། ཅིང་ཅིན་ཅི་གསུམ་མཐུན་སྦྱོར་གོང་སྤེལ་དང་། འབྲི་ཆུའི་དཔལ་འབྱོར་ས་རྒྱུད་གོང་སྤེལ། “རྒྱུད་གཅིག་ལམ་གཅིག”འཛུགས་སྐྲུན་བཅས་ཀྱི་འཐབ་ཇུས་ཆེན་མོ་གསུམ་ལག་ལེན་ཟབ་སྤེལ་བྱས་ཏེ། གྲོང་ཁྱེར་དང་གྲོང་རྡལ་ཅན་གསར་པར་སྐུལ་སྤེལ་ཏན་ཏིག་བྱེད་པ་དང་། སྒོ་ཀུན་ནས་ཕྱི་ཕྱོགས་སྒོ་དབྱེ་རྒྱུན་འཁྱོངས་བྱས་ནས་གོང་སྤེལ་བར་མཐོངས་ཆེ་རུ་སྐྱེད་དགོས།
གྲོས་ཚོགས་ཐོག་ནན་བཤད་བྱས་དོན། མི་དམངས་ལྟེ་གནས་སུ་བྱེད་པའི་གོང་སྤེལ་བསམ་བློ་རྒྱུན་འཁྱོངས་བྱས་ནས་དམངས་འཚོ་སྔར་བས་ལེགས་སུ་འགན་སྲུང་དང་ལེགས་སྒྱུར་གཏོང་བ་དང་། སྒྱུར་བཅོས་གོང་སྤེལ་གྱི་གྲུབ་འབྲས་ནི་སྔར་བས་མང་བ་དང་སྔར་བས་དྲང་སྙོམས་ཀྱི་སྒོ་ནས་མི་དམངས་ཡོངས་ལ་ཕན་ཐོགས་པར་རྒྱུན་ཆད་མེད་པར་སྐུལ་འདེད་གཏོང་དགོས། ཨུ་ཡོན་ཚོས་གྲོས་འགོ་བཏོན་དོན། ཆེས་དབུལ་ཕོངས་ས་ཁུལ་ནི་འགག་སྒྲོལ་གྱི་གཙོ་གནད་དུ་བྱས་ཏེ། ཐོན་ལས་ལ་བརྟེན་ནས་དབུལ་སྐྱོར་བྱེད་པ་མངོན་གསལ་དུ་འདོན་རྒྱུ་དང་། འགྲིམ་འགྲུལ་དང་། ཆུ་བེད། དངུལ་རྩ། སློབ་གསོ། ཚན་རྩལ། སྨན་བཅོས་སོགས་ཀྱི་དབུལ་སྐྱོར་བྱེད་ཐབས་ཕྱོགས་བསྡུས་བཀོལ་སྤྱོད་བྱས་ནས། སྲིད་ཇུས་ཀྱི་གནད་ལ་འཁེལ་བའི་རང་བཞིན་མཐོར་འདེགས་གཏོང་བ་དང་། དཔྱད་དཔོག་དཔྱད་ཞིབ་གཟབ་ནན་དུ་བཏང་ནས་དབུལ་སྒྲོལ་གྱི་ཕན་འབྲས་འགན་ལེན་ཏན་ཏིག་བྱེད་དགོས། དྲང་སྙོམས་སྤུས་ལེགས་ཀྱི་སློབ་གསོ་ལེགས་པར་གཉེར་དགོས། བདེ་ཐང་ཀྲུང་གོ་འཛུགས་སྐྲུན་སྐུལ་འདེད་ཤུགས་ཆེན་གཏོང་བ་དང་། སྨན་བཅོས་འཕྲོད་བསྟེན་སྒྲིག་སྲོལ་སྒྱུར་བཅོས་ཟབ་སྤེལ་བཏང་ནས་གྲོང་ཁྱེར་དང་གྲོང་གསེབ་ཀྱི་གྲོང་མིའི་གཞི་རྩའི་སྨན་བཅོས་འཕྲོད་བསྟེན་དགོས་མཁོ་སྔར་བས་གང་ལེགས་སུ་སྐོང་ཐབས་བྱེད་དགོས། ཡོང་སྒོ་བགོ་བཤའ་དང་སྤྱི་ཚོགས་འགན་སྲུང་སོགས་ཀྱི་ལས་དོན་གཅིག་གྱུར་འཆར་འགོད་ཀྱིས་ལེགས་པོར་བསྒྲུབས་ནས། ཐོན་ནུས་འོས་འཕྲི་བརྒྱུད་རིམ་ཁྲོད་དུ་ལས་བཟོ་པའི་ལས་ཞུགས་དང་ལས་ཀར་བསྐྱར་ཞུགས་ཀྱི་གནད་དོན་ཐག་གཅོད་ནུས་ལྡན་བྱེད་དགོས། ཁོར་ཡུག་གི་འབུར་ཐོན་གནད་དོན་ཐག་གཅོད་བྱེད་པར་མཐོང་ཆེན་ཚད་མཐོན་པོ་བྱས་ཏེ། ཐབས་མང་མཉམ་སྤྱོད་དང་ཕྱོགས་མང་མཉམ་འགུལ་གྱིས་སྨུག་རྡུལ་ཕྱོགས་བསྡུས་བཅོས་སྐྱོང་ལ་སྐུལ་འདེད་གཏོང་བ་དང་། ས་རྒྱུ་དང་ཆུར་བརྫད་སྐྱོན་ཐེབས་པ། གྲོང་གསེབ་ཀྱི་ཁོར་ཡུག་སོགས་བཅོས་སྐྱོང་དམ་འཛིན་བྱེད་དགོས། སྤྱི་ཚོགས་རིང་ལུགས་ཀྱི་བསམ་པའི་དཔལ་ཡོན་འཛུགས་སྐྱོང་བྱེད་ཤུགས་ཆེ་རུ་བཏང་ནས་སྤྱི་ཚོགས་རིང་ལུགས་ཀྱི་ལྟེ་བའི་རིན་ཐང་ལྟ་བ་དར་སྤེལ་ཤུགས་ཆེན་གཏོང་བ་དང་། རིག་གནས་བྱ་གཞག་དང་རིག་གནས་ཐོན་ལས་དར་སྤེལ་གཏོང་བ། གཞི་རྩའི་རིག་གནས་ཞབས་འདེགས་ཆ་སྙོམས་ཅན་དུ་འགྱུར་ཚད་མཐོར་འདེགས་གཏོང་དགོས། སྤྱི་ཚོགས་བཅོས་སྐྱོང་གསར་གཏོད་ལ་སྐུལ་འདེད་བཏང་ནས་མི་དམངས་མང་ཚོགས་ཀྱི་བདེ་འཇགས་ཉམས་སྣང་ཇེ་ཆེར་གཏོང་བ་དང་། རྒྱལ་ཁབ་ཀྱི་བདེ་འཇགས་དང་སྤྱི་ཚོགས་ཀྱི་བརྟན་ལྷིང་སྲུང་སྐྱོང་བྱེད་དགོས། ཕྱོགས་ཡོངས་ནས་ཁྲིམས་ལྟར་རྒྱལ་ཁབ་སྐྱོང་བའི་བླང་བྱ་ལག་ལེན་དོན་འཁྱོལ་ཟབ་སྤེལ་བྱས་ཏེ། ཁྲིམས་སྐྱོང་ལ་བརྩི་འཇོག་དང་། ཁྲིམས་ལུགས་ལ་གོང་བཀུར། ཁྲིམས་ལྟར་ལས་དོན་སྒྲུབ་པ་བཅས་བྱེད་དགོས།
གྲོས་ཚོགས་ཐོག་ངོས་འཛིན་བྱས་དོན། བྱ་གཞག་རླབས་ཆེན་དང་། ལས་གྲྭ་རླབས་ཆེན། འཐབ་རྩོད་རླབས་ཆེན་བཅས་སྐུལ་འདེད་ཟབ་སྤེལ་གཏོང་བ་ལ་ངེས་པར་དུ་ཕྱོགས་ཡོངས་ནས་ཏང་ནན་སྐྱོང་རྒྱུན་འཁྱོངས་དང་། 《དུས་བབ་གསར་པའི་འོག་གི་ཏང་ཁུལ་གྱི་ཆབ་སྲིད་འཚོ་བའི་སྐོར་གྱི་ཚད་གཞི་འགའ་ཞིག》དང《ཀྲུང་གོ་གུང་ཁྲན་ཏང་ཏང་ནང་ཁུལ་གྱི་ལྟ་སྐུལ་སྲོལ་ཡིག》ལག་ལེན་དོན་འཁྱོལ་ཟབ་སྤེལ་བྱས་ཏེ། སྲོལ་བཟང་སྤྱོད་བཟང་གི་ཆབ་སྲིད་ཀྱི་སྣང་ཚུལ་ལེགས་པོ་སྐྲུན་པ་དང་། ལྷག་བསམ་རྣམ་དག་དང་སྤྱོད་གཙང་ཐེག་ཁུར་གྱི་ལས་བྱེད་པའི་དཔུང་སྡེ་འཛུགས་སྐྱོང་བྱས་ནས་ཀྲུང་གོ་གུང་ཁྲན་ཏང་ནི་ཐོག་མཐའ་བར་གསུམ་དུ་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་བྱ་གཞག་གི་འགོ་ཁྲིད་སྲོག་ཤིང་བརྟན་པོར་འགྱུར་བར་འགན་ལེན་ཏན་ཏིག་བྱེད་དགོས།
གྲོས་ཚོགས་ཐོག་ངོས་འཛིན་བྱས་དོན། སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་དམངས་གཙོ་སྐུལ་སྤེལ་ཚོགས་པ་དང་། ཞིང་བཟོ་ཏང་། དགུ་གསུམ་སློབ་ཚོགས་བཅས་ཀྱི་ཨུ་ཡོན་ཚན་ཆུང་མཉམ་འབྲེལ་གྲོས་ཚོགས་ཐོག་གནང་བའི་གསུང་བཤད་གལ་ཆེན་ནི། ཏང་དང་རྒྱལ་ཁབ་ཀྱི་བྱ་གཞག་འཕེལ་རྒྱས་གཏོང་བའི་སྤྱི་ཡོངས་ལ་གཞིགས་ཏེ། རང་རྒྱལ་གྱི་ཤེས་ལྡན་མི་སྣས་རྒྱལ་ཁབ་དང་མི་དམངས་ལ་བཞག་པའི་མཛད་རྗེས་ཁས་ལེན་གང་ལེགས་གནང་ཞིང་། ཤེས་བྱར་བརྩི་བཀུར་དང་ཤེས་ལྡན་མི་སྣར་བརྩི་བཀུར་བྱེད་པའི་དོན་སྙིང་གལ་ཆེན་རྒྱས་བཤད་ཟབ་མོ་གནང་བ་དང་། རྒྱ་ཆེའི་ཤེས་ལྡན་མི་སྣས་མེས་རྒྱལ་གྱི་དྲིན་ལན་འཇལ་བ་དང་མི་དམངས་ལ་ཞབས་འདེགས་ཞུ་བར་རེ་བ་ནན་པོ་དང་བླང་བྱ་གསལ་པོ་བཏོན་ཡོད་པས། སྤྱི་ཚོགས་ཡོངས་སུ་ཤེས་ལྡན་མི་སྣར་ངོས་འཛིན་དང་། དགའ་གུས། བེད་སྤྱོད། བསྡུ་ལེན། མཉམ་རུབ་བཅས་བྱེད་པའི་དར་སྲོལ་ཡག་པོ་འཕེལ་རྒྱས་ཡོང་ངེས་པ་དང་། རྒྱ་ཆེའི་ཤེས་ལྡན་མི་སྣའི་གསར་གཏོད་ཧུར་བརྩོན་དང་ལས་སྒྲུབ་ལས་འབྱེད་ཀྱི་སྤྲོ་སེམས་ལ་སྐུལ་སློང་བྱེད་ཅིང་། ཤེས་ལྡན་མི་སྣ་གྲངས་མེད་འབྱུང་བ་དང་ནུས་པ་གང་ཡོད་འདོན་སྤེལ་བྱེད་པའི་གསོན་ཉམས་ལྡན་པའི་རྣམ་པ་དངོས་གནས་ཆགས་པ་ཡོང་ཐུབ། ཨུ་ཡོན་ཚོས་བསྟན་དོན། སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་གསུང་བཤད་གལ་ཆེན་གྱི་དགོངས་དོན་སློབ་སྦྱོང་དང་ལག་བསྟར་གཏིང་ཟབ་བྱེད་པ་དང་། དུས་ཚོད་ཀྱིས་མི་མི་སྒུག་པའི་བྲེལ་འཚུབ་ཆེ་བའི་འདུ་ཤེས་དང་ང་མིན་སུ་ཡིན་གྱི་འགན་འཁྲིའི་བསམ་པས་སྲོལ་རྒྱུན་ལེགས་པོ་རྒྱུན་འཛིན་དང་། རྒྱལ་ཁབ་ཀྱི་བརྩེ་སེམས་རྒྱུན་འཁྱོངས། ལོ་རྒྱུས་ཀྱི་འགན་འཁྲི་འཁུར་ཕོད་པ་བཅས་བྱེད་དགོས་ཤིང་། རྒྱལ་ཁབ་གཙུག་ནོར་དུ་འཛིན་པ་དང་། མི་རིགས་གཙུག་ནོར་དུ་འཛིན་པ། མི་དམངས་གཙུག་ནོར་དུ་འཛིན་པ་བཅས་རྒྱུན་འཁྱོངས་བྱེད་པ་དང་། ཡང་དག་པའི་བགྲོད་ལམ་རྒྱུན་འཁྱོངས་དང་བདེན་དོན་བརྩོན་གཉེར་བྱས་ནས་སྤྱི་ཚོགས་རིང་ལུགས་ཀྱི་ལྟེ་བའི་རིན་ཐང་ལྟ་བ་ལག་བསྟར་བྱེད་པའི་མིག་དཔེ་བྱེད་དགོས། དཔལ་འབྱོར་འགྲན་རྩོད་ནུས་ཤུགས་ཀྱི་འགག་གནད་དང་། སྤྱི་ཚོགས་འཕེལ་རྒྱས་ཀྱི་འགག་རྩའི་ཚོད་འཛིན། རྒྱལ་ཁབ་བདེ་འཇགས་ཀྱི་འགྲན་རྩོད་འགངས་ཆེན་བཅས་ལ་དམ་པོར་དམིགས་ནས། བྱ་སྤྱོད་ཧུར་ཐག་སྤེལ་བ་དང་དཀའ་སྤྱད་འབད་བརྩོན་གྱིས་གསར་གཏོད་འཕེལ་རྒྱས་ལག་ལེན་ནང་རང་འགུལ་ངང་ཞུགས་པ་དང་། གསར་གཏོད་བྱེད་ནུས་འབད་བརྩོན་གྱིས་མཐོར་འདེགས། གསར་གཏོད་ཀྱི་རྩེ་མོར་མུ་མཐུད་འཛེགས་པ་བཅས་བྱེད་དགོས།
གྲོས་ཚོགས་ཐོག་བསྟན་དོན། མི་དམངས་སྲིད་གྲོས་ཀྱིས་ཏང་དང་རྒྱལ་ཁབ་ཀྱི་ལྟེ་བའི་ལས་དོན་ལ་དམ་པོར་དམིགས་པ་དང་། མཐུན་སྒྲིལ་དང་དམངས་གཙོའི་བརྗོད་གཞི་ཆེན་པོ་གཉིས་རྒྱུན་འཁྱོངས་བྱས་ཏེ། ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་རྒྱུན་འཁྱོངས་དང་འཕེལ་རྒྱས་གཏོང་བ་ནི་ཐུན་མོང་གི་བསམ་བློའི་ཆབ་སྲིད་ཀྱི་རྨང་གཞི་སྲ་བརྟན་དུ་གཏོང་བའི་སྲོག་མདའ་རུ་འཛིན་པ་དང་། “ལོ་ལྔ་ཚན་བཅུ་གསུམ་པའི”འཆར་འགོད་ལག་བསྟར་བྱེད་པར་དམིགས་ནས་ཐབས་འདོན་ཇུས་འབུལ་བྱེད་པ་ནི་ལས་ཀའི་གཙོ་གནད་དུ་འཛིན་པ། ཏང་གི་ཚོགས་ཆེན་བཅུ་དགུ་པ་བསུ་བ་དང་། ཏང་གི་ཚོགས་ཆེན་བཅུ་དགུ་པར་ཞབས་འདེགས་ཞུ་བ། ཏང་གི་ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་དང་དྲིལ་སྒྲོག་བཅས་བྱེད་པ་ནི་ལོ་ཧྲིལ་པོའི་ཆབ་སྲིད་ཀྱི་ལས་འགན་གལ་ཆེན་དུ་བྱས་ནས་ཆབ་སྲིད་གྲོས་མོལ་དང་། དམངས་གཙོའི་ལྟ་སྐུལ། སྲིད་ཞུགས་སྲིད་གླེང་གི་འགན་ནུས་བཅས་ལག་བསྟར་ནན་པོ་བྱེད་ཅིང་། བསམ་བློའི་སྣེ་ཁྲིད་དང་། འབྲེལ་བ་མཐུན་སྦྱོར། སྟོབས་ཤུགས་མཉམ་བསྡུ། སྲིད་མོལ་ཇུས་འདོན། སྤྱི་ཡོངས་ཞབས་འདེགས་བཅས་ཀྱི་ལས་དོན་ཁག་ལེགས་པོ་སྒྲུབ་པ་དང་། དཔལ་འབྱོར་དོ་སྙོམས་དང་སྐྱོན་བྲལ་ངང་འཕེལ་རྒྱས་གཏོང་བ་དང་སྤྱི་ཚོགས་འཆམ་མཐུན་བརྟན་ལྷིང་ཡོང་བར་སྐུལ་མ་གཏོང་དགོས། འགན་སྒྲུབ་ཇུས་འདོན་གྱི་སྤུས་ཚད་དང་ཕན་འབྲས་ཤུགས་ཀྱིས་ཇེ་མཐོར་གཏོང་བ་དང་། བརྟག་དཔྱད་ཞིབ་འཇུག་གི་རྨང་གཞིའི་རང་བཞིན་གྱི་ནུས་པར་ཤུགས་སྣོན་རྒྱག་པ། ཇུས་བཏོན་པ་བདེན་ཡོད་ཁུངས་ལྡན་དང་ཐབས་བཏོན་པ་བེད་སྤྱོད་ཆོག་པར་འབད་བརྩོན་བྱེད་པ་བཅས་ཀྱིས་ཏང་དང་རྒྱལ་ཁབ་ཀྱིས་ཚན་རིག་དང་མཐུན་པར་ཇུས་ཐག་གཅོད་པ་དང་། གནད་ལ་འཕིགས་པའི་སྲིད་ཇུས་ལག་ལེན་དུ་བསྟར་བར་དཔྱད་གཞི་འདོན་དགོས། ཀྲུང་གོ་གུང་ཁྲན་ཏང་གིས་དབུ་ཁྲིད་པའི་ཏང་མང་མཉམ་ལས་དང་ཆབ་སྲིད་གྲོས་མོལ་ལམ་ལུགས་རྒྱུན་འཁྱོངས་བྱས་ནས། དམངས་གཙོའི་ཏང་ཤོག་ཁག་དང་ཏང་ཤོག་གང་ལའང་མི་གཏོགས་པའི་མི་སྣས་སྲིད་གྲོས་ནས་སྔར་བས་ནུས་པ་འདོན་པར་ཆ་རྐྱེན་གཏོད་དགོས། གྲངས་ཉུང་མི་རིགས་ཀྱི་ལས་རིགས་དང་ཆོས་ལུགས་ལས་རིགས་ཀྱི་འཐུས་མི་དང་། གྲངས་ཉུང་མི་རིགས་མང་ཚོགས། ཆོས་དད་མང་ཚོགས་བཅས་ལ་འབྲེལ་གཏུག་དང་འབྲེལ་འདྲིས་སྔར་བས་ཟབ་མོ་བྱེད་པ་དང་། མི་རིགས་མཐུན་སྒྲིལ་དང་ཆོས་ལུགས་འཆམ་མཐུན་ལ་སྐུལ་འདེད་གཏོང་དགོས། སྤྱི་དབང་མིན་པའི་ལམ་ལུགས་ཀྱི་དཔལ་འབྱོར་མི་སྣ་དང་སྤྱི་ཚོགས་གྲལ་རིམ་གསར་པའི་མི་སྣ་སོགས་ཀྱི་ལས་དོན་སྒྲུབ་ཤུགས་ཆེ་རུ་གཏོང་དགོས། “རྒྱལ་ཁབ་གཅིག་ལ་ལམ་ལུགས་གཉིས”དང་། “ཤང་ཀང་བས་ཤང་ཀང་སྐྱོང་བ” “ཨའོ་མོན་བས་ཨའོ་མོན་སྐྱོང་བ” ཚད་མཐོན་པོའི་རང་སྐྱོང་བྱེད་ཕྱོགས་བཅས་ཕྱོགས་ཡོངས་ནས་ལག་བསྟར་བྱེད་པ་དང་། རྩ་ཁྲིམས་དང་གཞི་རྩའི་བཅའ་ཁྲིམས་ལྟར་གཟབ་ནན་གྱིས་ལས་དོན་བསྒྲུབས་ཏེ། ཤང་ཀང་དང་ཨའོ་མོན་དམིགས་བསལ་སྲིད་འཛིན་ཁུལ་གྱི་སྲིད་འཛིན་འགོ་དཔོན་དང་སྲིད་གཞུང་གིས་ཁྲིམས་ལྟར་སྲིད་སྐྱོང་བར་རྒྱབ་སྐྱོར་བྱེད་པ་དང་། “ཐའེ་དབན་རང་བཙན”གྱི་བྱ་སྤྱོད་ལ་མཐའ་གཅིག་ཏུ་ངོ་རྒོལ་བྱེད་དགོས། ཤང་ཀང་མེས་རྒྱལ་གྱི་པང་དུ་ལོག་ནས་ལོ20འཁོར་བར་རྟེན་འབྲེལ་ཞུ་བའི་གོ་སྐབས་དང་བསྟུན་ནས། ཀང་ཨའོ་སྲིད་ཚོགས་དང་ཚོགས་པ་དེ་བཞིན་འཐུས་མིའི་བར་གྱི་འབྲེལ་བར་ཤུགས་སྣོན་རྒྱག་དགོས། ཀྲུང་གོ་གཅིག་གི་རྩ་དོན་རྒྱུན་འཁྱོངས་དང་། “དགུ་གཉིས་ཐུན་མོང་ལྟ་བའི”ཐུན་མོང་གི་ཆབ་སྲིད་རྨང་གཞི་སྲུང་སྐྱོང་བྱས་ནས། རྣམ་པ་གང་རུང་གི“ཐའེ་ཝན་རང་བཙན”གྱི་ཁ་ཕྲལ་བྱེད་སྒོར་མཐའ་གཅིག་ཏུ་ངོ་རྒོལ་དང་བཀག་འགོག་བྱེད་པ་དང་། མཚོ་འགག་ངོགས་གཉིས་ཀྱི་དཔལ་འབྱོར་དང་སྤྱི་ཚོགས་མཉམ་འདྲེས་གོང་འཕེལ་ཡོང་བར་རྒྱུན་མཐུད་སྐུལ་སྤེལ་བྱེད་པ། མེས་རྒྱལ་ཞི་བདེ་གཅིག་གྱུར་གྱི་འཕེལ་རིམ་ལ་བློ་བརྟན་འགྱུར་མེད་ཀྱིས་སྐུལ་འདེད་གཏོང་དགོས། ཕྱིར་སྡོད་སྤུན་ཟླའི་མཐུན་འབྲེལ་སྤེལ་རེས་ལ་ཤུགས་སྣོན་རྒྱག་པ་དང་། མི་དམངས་སྲིད་གྲོས་ཀྱི་ཕྱི་ཕྱོགས་མཛའ་མཐུན་འགྲོ་འོང་ཧུར་ཐག་གིས་སྤེལ་དགོས།
གྲོས་ཚོགས་ཐོག་ནན་བཤད་བྱས་དོན། ཀྲུང་གུང་ཚོགས་ཆེན་བཅོ་བརྒྱད་པ་འཚོགས་ཚུན། བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཀྲུང་གུང་ཀྲུང་དབྱང་གིས་མི་དམངས་སྲིད་གྲོས་ཀྱི་དམངས་གཙོའི་ལྟ་སྐུལ་གྱི་ནུས་པ་གལ་ཆེན་འདོན་པར་མཐོང་ཆེན་གནང་སྟེ། བསམ་བློ་གསར་པ་ལྟ་བ་གསར་པ་བླང་བྱ་གསར་པ་བཅས་རབ་དང་རིམ་པ་བཏོན་པ་དང་། མི་དམངས་སྲིད་གྲོས་ཀྱིས་དམངས་གཙོའི་ལྟ་སྐུལ་སྤེལ་བར་ལམ་ལུགས་ཀྱི་བཀོད་སྒྲིག་བྱེད་པར་གཞི་རྩའི་སྲུང་བྱ་མཁོ་འདོན་བྱས་ཡོད། 《མི་དམངས་སྲིད་གྲོས་ཀྱི་དམངས་གཙོའི་ལྟ་སྐུལ་ལས་དོན་ལ་ཤུགས་སྣོན་དང་ལེགས་བཅོས་བྱེད་པའི་སྐོར་གྱི་བསམ་འཆར》སློབ་སྦྱོང་དང་དོན་འཁྱོལ་ནན་ཏན་བྱེད་དགོས་ཤིང་། ཀྲུང་གོ་གུང་ཁྲན་ཏང་གིས་སྲིད་གྲོས་དམངས་གཙོའི་ལྟ་སྐུལ་ལ་འགོ་ཁྲིད་པར་ཐོག་མཐའ་བར་གསུམ་དུ་རྒྱུན་འཁྱོངས་བྱས་ནས། གྲོས་མོལ་རྣམ་པའི་ལྟ་སྐུལ་གྱི་ངོ་བོ་ཁོང་དུ་ཆུད་པར་བྱས་ཏེ་གནས་ངེས་པར་བྱེད་པ་དང་། ལྟ་སྐུལ་གྱི་གཙོ་གནད་དངོས་གནས་འབུར་ཐོན་དང་ལྟ་སྐུལ་བྱེད་ཐབས་བེད་སྤྱོད་ནུས་ལྡན་བྱེད་པ། དམངས་གཙོའི་ལྟ་སྐུལ་ལས་དོན་གྱི་ལམ་སྲོལ་འཐུས་སྒོ་ཚང་དུ་གཏོང་བ། སྐད་ཆ་དྲང་པོ་བཤད་པ་དང་ཐབས་ཇུས་ལེགས་པོ་འདོན་པ། བསམ་འཆར་འདོན་པ་དང་སྐྱོན་བརྗོད་བྱེད་དགོས། གང་དྲན་ལྷུག་བརྗོད་དང་རང་གི་ལྟ་སྟངས་བཤད་ཐུབ་དགོས་ལ།དཔོག་ཤེས་ཚད་ལྡན་དང་ཁྲིམས་མཐུན་ལུགས་མཐུན་ཀྱང་བྱེད་དགོས། དེ་མ་ཟད་ད་དུང་སྔར་བས་རང་འགུལ་གྱི་སྒོ་ནས་ཀྲུང་གུང་ཀྲུང་དབྱང་གི་བྱེད་ཕྱོགས་སྲིད་ཇུས་གལ་ཆེན་དང་ཐབས་ཇུས་བཀོད་སྒྲིག་གལ་ཆེན་ལག་ལེན་དོན་འཁྱོལ་བྱེད་པར་སྐུལ་འདེད་གཏོང་དགོས་ལ། སྔར་བས་ཕན་ནུས་ལྡན་པའི་སྒོ་ནས་ཏང་དང་སྲིད་གཞུང་གིས་གནད་དོན་ཐག་གཅོད་དང་ལས་དོན་ལེགས་པོར་སྒྲུབ་པར་གཞོགས་འདེགས་བྱེད་དགོས།
གྲོས་ཚོགས་ཐོག་ནན་བཤད་བྱས་དོན། ད་ལོ་ནི་སྐབས་བཅུ་གཉིས་པའི་རྒྱལ་ཡོངས་སྲིད་གྲོས་ལས་དོན་གྱི་ཆེས་མཐའ་མའི་ལོ་ཡིན། སྐབས་འདིའི་སྲིད་གྲོས་ཀྱིས་འགན་སྒྲུབ་ཉམས་མྱོང་ཕྱོགས་བསྡོམས་ནན་ཏན་བྱེད་ཅིང་། རིགས་པའི་གཞུང་ལུགས་ཐད་ནས་སྤྱི་བསྡོམས་བསྲེགས་བརྡར་དང་ལམ་ལུགས་ཐད་ནས་ཚད་ལྡན་འཐུས་ཚང་བཏང་སྟེ། སྲིད་གྲོས་ལས་དོན་ཚན་རིག་ཅན་དུ་འགྱུར་བའི་ཆུ་ཚད་མཐོར་འདེགས་གཏོང་དགོས། རྒྱ་ཆེའི་སྲིད་གྲོས་ཨུ་ཡོན་རྣམས་ཀྱིས་རང་འགན་ནན་སྒྲུབ་ཀྱིས་ལས་འགན་འཁུར་བ་དང་། དངོས་སྒྲུབ་འབད་བརྩོན་གྱིས་རེ་སྒུག་ལ་ཨ་ལན་སློག་པ། སྙིང་སྟོབས་ཆེར་བསྐྱེད་ཀྱིས་རིན་ཐང་མངོན་པ་བཅས་ཀྱིས་སྲིད་གྲོས་རྟོགས་པ་དང་། གྲོས་མོལ་ཤེས་པ། སྲིད་མོལ་མཁས་པ་བཅས་བྱེད་ཅིང་།སྒྲིག་ལམ་བརྩི་སྲུང་དང་།ལུགས་སྲོལ་དང་དོད། གཤིས་སྤྱོད་གཙིགས་འཛིན་བཅས་བྱེད་པ་དང་། རང་འཁུར་ལས་འགན་ལ་ངོ་མི་གནོང་བ་དང་། མངགས་བཅོལ་གལ་ཆེན་སྟོང་ཟད་དུ་མི་གཏོང་བ། དུས་རབས་ལ་ངོ་གནོང་མི་དགོས་པ་བཅས་ཀྱིས་ཐུན་མོང་ངང་མི་དམངས་སྲིད་གྲོས་བྱ་གཞག་འཕེལ་རྒྱས་གཏོང་བར་ལེ་ཚན་གསར་པ་འབྲི་དགོས།
གྲོས་ཚོགས་ཐོག་འབོད་སྐུལ་བྱས་དོན། མི་དམངས་སྲིད་གྲོས་ཀྱི་རྩ་འཛུགས་རིམ་པ་ཁག་དང་། སྲིད་གྲོས་ཀྱི་སྒྲུབ་ཞུགས་ལས་ཁུངས་ཁག སྲིད་གྲོས་ཨུ་ཡོན་བཅས་ཀྱིས་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཀྲུང་གུང་ཀྲུང་དབྱང་གི་མཐའ་འཁོར་དུ་མཐུན་སྒྲིལ་དམ་ཟབ་བྱས་ནས། ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་དར་ཆ་རླབས་པོ་ཆེ་མཐོན་པོར་སྒྲེང་བ་དང་། ཐོག་མའི་བསམ་འདུན་མི་བརྗེད་པར་མུ་མཐུད་ལག་གདང་སྦྲེལ་ནས་མདུན་དུ་སྐྱོད་པ། གསར་གཏོད་སྲོལ་འབྱེད་དང་སྙིང་སྟོབས་ཆེར་སྐྱེད། གྲུབ་འབྲས་ཕུལ་དུ་བྱུང་བའི་སྒོ་ནས་ཀྲུང་གུང་ཚོགས་ཆེན་བཅུ་དགུ་པ་རྒྱལ་ཁའི་ངང་འཚོག་རྒྱུར་བསུ་བ་ཞུ་བ་དང“ལོ་བརྒྱ་གཉིས”ཀྱི་རླབས་ཆེའི་དམིགས་ཚད་མངོན་འགྱུར་ཡོང་བ་དང་ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན་མངོན་འགྱུར་ཡོང་བར་འབད་བརྩོན་ལྷོད་མེད་བྱེད་དགོས། །
རྩོམ་སྒྲིག་པ། ཀླུ་མོ་མཚོ།


text:
སྒྲིག་འཇུག...
སྤྱི་བསྒྲགས།
སྒྲིག་འཇུག...
ལི་ཐོ།
སྒྲིག་འཇུག...
ཆེད་སྒྲིག་རྣམ་དབྱེ།
སྒྲིག་འཇུག...
པར་མཛོད།
ཟིན་ཐོ་གསར་བ།
སྒྲིག་འཇུག...
དཔྱད་གཏམ་གསར་བ།
སྒྲིག་འཇུག...
ཆེམས་གསར་བ།
སྒྲིག་འཇུག...
ནང་འཇུག
སྒྲིག་འཇུག...
དྲ་གྲོགས།
སྒྲིག་འཇུག...
སྦྲེལ་མཐུད།
ཟིན་བྲིས་ཆ་འཕྲིན།
སྒྲིག་འཇུག...
བོནད་ལ་གྲགས་ཆེའི་ཚིག་ལྔའི་འབྲུ་འགྲེལ།། | 2018/2/21 12:10:00
༄༅།། །། བཀྲ་བའི་བློ་རིག་ལོངས་སྤྱོད་ཀུན་ལ་བཀྲ།། ཤིས་པའི་ཞི་བདེའི་འཛམ་གླིང་ཀུན་ལ་ཤིས།། བདེ་སྐྱིད་རང་དབང་མཉམ་གནས་མི་ཀུན་བདེ།། ལེགས་པའི་བསམ་སྤྱོད་དགེ་ལེགས་ཀུན་འགྲུབ་ཤོག། །།
བཀྲ་ཤིས་བདེ་ལེགས་ཤོག་ཅེས་པའི་ཚིག་འགྲེལ།། བཀྲ་ཤིས་བདེ་ལེགས་ཤོག་ཅེས་པའི་ཚིག་འབྲུ་ལྔའི་དང་པོའི་བཀྲ་ཞེས་པའི་ནི། བསམ་པ་དཔལ་ཡོན་དང་དངོས་པོའི་དཔལ་འབྱོར། སྣ་མང་ཕུན་སུམ་ཚོགས་པར་ལྡན་པའམ་ཡོད་པར་ཤོག་ཅེས་པའམ། ཡང་ན་མེད་པ་ལ་ཡོད་པ་དང་། ཡོད་པ་ནས་གོང་འཕེལ་དར་རྒྱས་ཡུན་གནས་འབྱུང་བར་ཤོག་ཅེས་པའི་དོན་ཏེ།། དེ་ཡང་བསམ་པའི་དཔལ་ཡོན་བཀྲ་བ་སྟེ། གཙོ་བོ་སེམས་ཁམས་བདེ་ཐང་དང་། དད་པ། ཕུགས་འདུན། ཤེས་ཡོན། གཞན་ཕན། བློ་རིག་སོགས་བཀྲ་བ་དང་། དངོས་པོའི་དཔལ་འབྱོར་བཀྲ་བ་སྟེ། གཙོ་བོ་ལུས་ཁམས་ཐང་པོ་དང་། རྒྱུ་ཟས། དཔལ་འབྱོར། ལོངས་སྤྱོད། མི་ནོར། བུ་རྒྱུད། སྟོབས་ཤུགས། ཐོབ་ཐང་། གོ་ས། སྙན་གྲགས། བཙན་ཕྱུག་སོགས་བཀྲ་བ་སྟེ། དེ་དག་མེད་པ་ལ་ཡོད་པ་དང་། ཡོད་པ་ལ་གོང་འཕེལ་དར་རྒྱས། ཡུན་གནས་བཅས་འབྱུང་བར་ཤོག་ཅེས་པའོ།། དེ་ཡང་དཔེར་མཚོན་ན། རིག་པ་གསལ་ཞིང་ལེགས་ཉེས་བླང་དོར་འབྱེད་ཤེས་པའི་བློ་གྲོས་ལྡན་པ་ལ། བློ་རིག་བཀྲ་བ་ཟེར་ལ། རིག་པའི་གནས་ལྔ་སོགས། ཤེས་བྱ་ཡོན་ཏན་ལྡན་པ་ལ། ཤེས་རིག་བཀྲ་ཟེར་བ་དང་། ནམ་མཁར། ཚོན་སྣ་བདུན་ལྡན་གྱི་འཇའ་ཤར་བ་ལ། ནམ་མཁར་གཞའ་ཚོན་བཀྲ་ཟེར་ལ། དབྱར་ཁར་སྤང་ལ། རྩི་ཐོག་དང་མེ་ཏོག་སྣ་མང་བཞད་པ་ལ། རྩི་ཏོག་བཀྲ་ཟེར་བ་ལྟ་བུའོ། མདོར་ན་བཀྲ་ཞེས་པ་ནི། ཅི་འདོད་ཕུན་སུམ་འཚོགས་པ་དང་། གང་འདོད་རེ་བ་འགྲུབ་པར་ཤོག་ཅེས་པའི་དོན་ནོ་སྙམ།། རང་གཞན་གཉིས་ལས་རང་ལ་ལྟོས་ནས་བཞག་པ་ཡིན་ཏེ། བློ་རིག་དང་ཤེས་ཡོན་དཔལ་འབྱོར་སོགས། རང་ལ་ལྡན་དགོས་པའི་ནའོ།། དུས་གསུམ་ལས་ད་ལྟ་དང་མ་འོང་པ། རྒྱུ་འབྲས་གཉིས་ལས་རྒྱུ་ལ་སྨོན་པས་ཚིག་གོ། བཀྲ་ཤིས་བདེ་ལེགས་ཤོག ་ཅེས་པའི་ཚིག་འབྲུ་ལྔའི་གཉིས་པ། ཤིས་ཞེས་པ་ནི། རང་དང་རང་དབང་གི་ལོངས་སྤྱོད། ཕུན་སུམ་འཚོགས་པ་ཐམས་ཅད་ལ། འགལ་རྐྱེན་བར་ཆོད་མེད་པར་ཤོག་ཅེས་པའི་དོན་ཏེ། རང་གི་ལུས་སེམས་གཉིས་དང་། རང་གི་ལོངས་སྤྱོད། སྟོབས་འབྱོར། སྙན་གྲགས་སོགས། སྣ་མང་ཕུན་ཚོགས་ཐམས་ཅད་ལ། སྐྱོན་དང་ལྷད་མེད་པ། འགལ་རྐྱེན་བར་ཆོད་མེད་པ། སྡང་དགྲ་གནོད་བགེགས་མེད་པར་ཤོག་ཅེས་པའི་དོན་ནོ། དེ་ཡང་དཔེར་མཚོན་ན། ཡོན་བདག་ཤིས་པར་ཤོག་ཟེར་བ་དང་། ཤིས་པ་རྩོལ་ཞེས་པ་ལྟ་བུ། བརྡ་རྙིང་ངོ་།། མདོར་ན། རང་གི་ལུས་དང་། རང་གི་བསམ་པ། རང་གི་ལོངས་སྤྱོད། རང་གི་བྱ་བ་ཐམས་ཅད་ལ། གནོད་བྱེད་བར་ཆོད་མེད་པར་ཤོག་ ཅེས་པའི་དོན་ནོ་དྲན།། རང་གཞན་གཉིས་ལས། གཞན་ལ་ལྟོས་ནས་བཞག་པ་ཡིན་ཏེ། གཞན་གྱིས་འཚེ་མིན་ལ་རག་ལས་པའི་ནའོ།། དུས་གསུམ་ལས་ད་ལྟ་དང་མ་འོང་པ། རྒྱུ་འབྲས་གཉིས་ལས། འབྲས་བུར་སྨོན་པས་ཚིག་གོ། བཀྲ་ཤིས་བདེ་ལེགས་ཤོག་ ཅེས་པའི་ཚིག་འབྲུ་ལྔའི་གསུམ་པ་བདེ་ཞེས་པ་ནི། སྡུག་སྔལ་གྱི་ལྡོག་ཟླ་བདེ་བ་སྟེ། རང་འདོད་ཀྱི་ལོངས་སྤྱོད་གང་དག་ལ། གཞན་གྱིས་བར་ཆོད་འཚེ་བ་མེད་པའི་ཞི་བདེ། རང་དབང་གི་དགའ་སྐྱིད་དེ། དུས་གཏན་དུ་འགྱུར་ལྡོག་མེད་པར། ཞི་བར་གནས་པར་ཤོག་ཅེས་པའི་དོན་ཏེ། དེ་ཡང་བདེ་བ་ཐམས་ཅད་རང་དབང་ལས་བྱུང་ཞིང་། སྡུག་སྔལ་ཐམས་ཅད་གཞན་དབང་ལས་འབྱུང་བའི་ན། ལུས་ལ་ནད་མེད་པར་བདེ་བ་དང་། བསམ་པ་ལ་བར་ཆད་མེད་པར་བདེ་བ་དང་། རང་གི་ལུས་སེམས་ལ་རང་དབང་ཡོད་པའི་བདེ་བ་དང་། རང་གི་ལོངས་སྤྱོད་ལ་འགྲིབ་པ་མེད་པའི་བདེ་བ་དང་། དེ་བཞིན་དུ། ཡུལ་ཁམས་ལ་ནད་མུག་འཁྲུགས་རྩོད་མི་འབྱུང་བར། ཞི་བ་དང་བདེ་སྐྱིད་ཕུན་སུམ་ཚོགས་པ། ཡུན་རིང་དུ་གནས་པར་ཤོག་ཅེས་པ་དང་། ཡང་ན་གཏན་བདེ་དེ། ཞི་བ་མྱང་འདས་ཐོབ་པར་ཤོག་ཅེས་པའི་དོན་ནོ་བསམ། རང་གཞན་གཉིས་ལས་རང་གཞན་གཉིས་ཀ་ལ་ལྟོས་པ་ཡིན་ཏེ། གཙོ་བོ་རང་གི་ལུས་སེམས་བདེ་དགོས་པ་དང་། གཞན་འཚེ་བྲལ་དགོས་པའི་ནའོ།། དུས་གསུམ་ལས་ད་ལྟ་དང་མ་འོང་པ། རྒྱུ་འབྲས་གཉིས་ལས། འབྲས་བུར་སྨོན་པས་ཚིག་གོ།
བཀྲ་ཤིས་བདེ་ལེགས་ཤོག་ཅེས་པའི་ཚིག་འབྲུ་ལྔའི་བཞི་པ། ལེགས་ཞེས་པ་ནི། རང་གི་བསམ་པ་དང་བྱ་བ་ཐམས་ཅད། རང་གཞན་གཉིས་ཕན་གྱི་དགེ་བའི་བྱ་བ་བཟང་པོར་གྱུར་པ་དང་། དེ་ལྟའི་བྱ་བཟང་གང་སྒྲུབ་པ་ཐམས་ཅད། མཐར་རུ་ཕྱིན་པར་ཤོག་ཅེས་པའི་དོན་ཏེ། རང་གི་བསམ་པ་དང་། བྱ་བ་ལས་དཀའ་ཆེ་ཆུང་གང་བསྒྲུབས་པ་ཐམས་ཅད། རང་གཞན་གང་ལའང་གནོད་པ་མེད་པའི་བྱ་བ་བཟང་པོའམ། རང་གཞན་གཉིས་ཀྱི་སྣང་ངོར། རང་གི་བསམ་པ་དང་སྤྱོད་ལམ་བྱ་བ་ཐམས་ཅད། ཡག་པོ་དང་བཟང་པོ། མཛེས་པོ། དགའ་བ། མགུ་བ། མཐུན་པ། ཕན་ཐོག་ཅན་སོགས། དགེ་བའི་ལས་དཀའ་སྟེ། ལེགས་པའི་བྱ་བ་རུ་གྱུར་ཞིང་། རང་གཞན་གཉིས་ཕན་གྱི་བྱ་བ་བཟང་པོ་དགེ་བའི་ཆ་གང་བྱས་པ་ཐམས་ཅད། ལེགས་པའི་ལམ་ནས་ཡོངས་སུ་འགྲུབ་སྟེ། བསམ་པ་ཐམས་ཅད་མཐར་རུ་ཕྱིན་པར་ཤོག་ཅེས་པའི་དོན་ནོ་སེམས་སོ། ཚིག་འདི་རང་གཞན་གཉིས་ལས། གཞན་ལ་ལྟོས་ནས་བཞག་དགོས་ཏེ། བྱ་བ་ལེགས་ཉེས་ནི། སྤྱི་ཚོགས་དང་མི་གཞན་ལ། ཕན་གནོད་གང་ཡོད་ཀྱི་ཐོག་ནས་བཏགས་པའི་ནའོ།། དུས་གསུམ་ལས་མ་འོང་པ་ཤས་ཆེ། རྒྱུ་འབྲས་གཉིས་ལས་འབྲས་བུར་སྨོན་པའོ།། ཤོག་ཅེས་པ་ནི་སྨོན་ཚིག་དངོས་སོ།།
རང་གཞན་གཉིས་ཀར་སྦྱར་ཆོག་ བཀྲ་ཤིས་བདེ་ལེགས་ཞུ་ཞེས་པ་ནི། གཞན་ལ་ཕུལ་བས་སྨོན་ཚིག་གོ།
ཞོར་དུ་དྲི་བ་ཁ་ཤས་ལ་ལན། དེ་ཡང་རང་གི་ཕ་མ་སྤུན་མཆེད་དང་། བླ་མ་སློབ་དཔོན། མཆེད་གྲོགས། དགེ་རྒན་སོགས། རང་ལ་དཀའ་དྲིན་ཐོབ་མྱོང་བ་དག་ལ། གུས་པ་ཞེས། ཞེ་ས་སྦྱར་དགོས་ལ། ཡང་ན་བཀུར་འོས་ཀྱི་གནས་སུ་གྱུར་པ་ཀུན་ལ། གུས་པས་ཕུལ་དང་། གུས་པ་ནས་ཞེས་སོགས་སྦྱར་དགོས་པ་མ་གཏོགས། དེ་མིན་རྒྱུས་ཡོད་མེད་ཚང་མ་ལ་གུས་པ་ཞེས་འབྲི་ན་མི་འཚམས་དྲན། དཔེར་ན། གུས་པ་ཞེས་ཞུ་ས་དེ། བཀུར་འོས་པའི་གནས་སུ་ཡིན་མིན་མི་ཤེས་པས་སོ།
ཁེངས་སྐྱུང་གི་ཚིག་ ཕྲན་བུའམ། ཕྲན་ཆུང་ནི། སུ་ལ་ཡང་ཞུ་ཆོག་ལ། དེ་བཞིན་ལོ་ཆུང་གི་བུ་ལ། ན་གཞོན་དང་གཞོན་པ། ཞེས་བྲིས་ན་འོས་པ་མཐོང་ཞིང་། ལོ་ཆུང་གི་བུ་མོ་ལ་གཞོན་ནུ་ཞེས་འབྲི་ན་འཚམས་པར་མཐོང་མོད། གཞོན་ནུ་ཞེས་པ་ནི། སྤྱིར་ཕོ་མོ་གཉིས་ཀར་སྦྱར་སྲོལ་ཡོད། དེ་བཞིན་རང་གིས་འབོས་པའམ། རང་དང་འབྲེལ་བ་ཡོད་པའི་མི་དག་ལ། མགྲོན་པོ་དང་། དེ་དག་འགྲོ་སར་མགྲོན་འཁོར། སྡོད་སར་མགྲོན་ཁང་། ཅེས་འབྲི་འོས་ལ། རང་དང་འབྲེལ་བ་མེད་པའི་མི་ལམ་ཁར་ཕར་འགྲོ་ཚུར་ཡོང་བྱེད་མཁན་དག་ལ། འགྲུལ་པ་དང་། དེ་དག་འགྲོ་སར་འགྲུལ་འཁོར། སྡོད་སར་འགྲུལ་ཁང་ཅེས་བྲིས་ན་འཚམས་པ་ལས། འགྲུལ་ཁང་ལ་མགྲོན་ཁང་ཟེར་ན་འོས་པ་མ་མཐོང་ངོ་།། དེ་བཞིན་རྒྱ་སྐད་བློ་སྦོམ་ཟེར་བའི་འབོད་ཚབ་ནི། དཔལ་འབྱོར་ཆེ་ཙམ་ཡོད་པ་དག་ལ། འབྱོར་ལྡན་དང་ཡང་ན་ཕྱུག་བདག་ཅེས་ཟེར་འོས་ལས། ཡོན་བདག་དང་སྦྱིན་བདག་ཟེར་ན་མི་འཚམས་ལ། ཡང་ལས་རིགས་འདྲ་མིན་ལ་ཡང་མིང་སོ་སོར་ཡོད་སྟེ། དཔེར་ན། ཚོང་བདག་ ཚོང་པ། བཟོ་བདག་ བཟོ་པ། ལས་གཉེར་བདག་པོ། ལས་བདག་ ལས་དཀའ་བ། ཁང་བརྩེགས་པ། ཁང་བདག་ཁང་ལས་པ་སོགས་སོ།། དར་ཞེས་པ་ནི། སྔར་མེད་ལུགས་སྲོལ་ཞིག་གསར་དུ་དར་བ་ལ་ཟེར། འཕེལ་ཞེས་པ་ནི། དེ་དག་རིམ་བཞིན་གྲངས་ཁ་ཇེ་མང་དང་། གོང་འཕེལ་བྱུང་བ་ལ་ཟེར། རྒྱས་ཞེས་པ་ནི། སྒྲིག་གཞི་དང་མ་ལག་ཆ་ཚང་བ། རྒྱ་ཆེ་བ། མཐུན་སྒོ་ཚང་བ། སྟོབས་དང་ལྡན་པ། ཕུན་སུམ་ཚོགས་པ། གང་ལ་གང་དགོས་སོགས། མདོར་ན་དང་པོ་དར། དེ་ནས་འཕེལ། དེ་ནས་རྒྱས་པ་སྟེ། ལྟོས་གཞི་ལྟོས་འཇོག་གི་གྲངས་ཚད་ཆེས་མང་ཤོས་སུ་སླེབས་ལ་ཟེར། ཡུན་གནས་ཞེས་པ་ནི། དར་འཕེལ་རྒྱས་པ་དེ་དག་མི་ཉམས་པ་དང་། མི་འགྲིབ་པ། མི་ནུབ་པར། ཡུན་ནས་ཡུན་དུ་གནས་ཤིང་། རྟག་བརྟན་འགྱུར་བ་མེད་པ། གཡུང་དྲུང་རྡོ་རྗེའི་གཟུགས་སུ་གྲུབ་པ་ལའོ།། །། ཉ་ཉིང་གྲོགས་ཤིག་གི་དྲིས་པས་ལན་ཙམ་དུ། ཟླ་དགོན་རི་ཁྲོད་དུ་སྒོ་གསུམ་བཅད་རྒྱར་བསྡད་པས་ཐུན་མཚམས་སུ། ཞུ་འོས་རྒྱས་པས་མཚར་མཚར་ཅི་དྲན་གང་དྲན་ཤར་རེར་བྲིས་པའོ།། ༢༠༡༨༑༢༑༡༨ ཉིན།། །།
རྩོམ་པ་པོ།:TXLM | བལྟ་ཀློག | ལན་སློག(0) | འདྲེན་བཀོལ་སྤྱི་བསྒྲགས | རྩོམ་སྒྲིག
- ཟིན་ཐོ་གོང་མ།མཐུན་སྒྲིལ་དང་ངོ་རྒོལ།
- ཟིན་ཐོ་འོག་མ།ངའི་ཕུག་བསམ་གཉིས་གཉུགས་བུད་སོང་།


text:
རྡོ་རྗེ་དོན་གྲུབ། (ཅོ་ནེ་རྫོང)
འདིར་རྩོམ་ཡིག་ཇི་ལྟར་བྲི་དགོས་པའི་སྐོར་གྱི་དྲན་ཚུལ་ཙམ་ཞིག་གླེང་བསླངས་པ་ནི་རྩོམ་ཡིག་ལ་དགའ་མོས་ཆེ་ཡང་རྩོམ་ཡིག་འབྲི་བའི་འགོ་གང་ནས་རྩོམ་དགོས་མ་ཤེས་པའི་ལས་དང་བོ་བ་ཚོར་མཛུབ་མོས་རི་སྟོན་ཙམ་ཞིག་བྱ་ཐུབ་ན་སྙམ་པའི་ཀུན་སློང་ཞིག་གིས་ཀུན་ནས་བསླངས་ཏེ། ཐོག་མར་རྩོམ་ཡིག་འབྲི་བར་ཐབས་ལམ་གང་དང་གང་བརྒྱུད་དགོས་པའི་སྐོར་རང་གི་རྨོངས་བློར་འཆར་ཚུལ་ཙམ་ཞིག་བརྗོད་འདོད་པ་ཡིན།
༡ ཉིན་ཐོ་འབྲི་བ་ནས་འགོ་བརྩམ་དགོས།
ཉིན་ཐོ་ཞེས་པ་ནི་རང་གི་ཉིན་རེའི་འཚོ་བའི་ཁྲོད་མཐོང་ཐོས་མྱོང་གསུམ་གང་བྱུང་བ་དག་ཟིན་ཐོར་བཀོད་པ་ལ་ཟེར་ཞིང་། དེ་ལྟ་བུའི་ཉིན་ཐོ་འབྲི་བ་ལ་བརྗོད་བྱའི་དོན་དང་རྗོད་བྱེད་ཀྱི་རྣམ་པ་གང་གི་ཐད་ལ་གུ་དོག་པའི་སྒྲིག་འཛུགས་ལྟ་བུའི་འཆིང་རྒྱ་གང་ཡང་མེད་པར་རང་གིས་གང་བརྗོད་འདོད་པ་དེའི་རྗེས་སུ་འབྲངས་ནས་གང་དགར་བྲིས་ཆོག་ལ། བྲི་བྱའི་ཡིག་འབྲུའི་མང་ཉུང་དང་། རྗོད་བྱེད་ཚིག་གི་རྩོམ་ལུས་ལའང་ཚད་བཀག་ཅི་ཡང་མེད་པར། ཚིགས་བཅད་དང་ཚིག་ལྷུག བཅད་ལྷུག་སྤེལ་མ་གང་སྤྱད་ཀྱང་ཆོག དེ་ལྟ་ནའང་། ཐོག་མཐའ་བར་གསུམ་དུ་ཉིན་ཐོ་འབྲི་བ་ལ་བརྗོད་དོན་གྱི་སྙིང་བོ་ཡོད་པ་ཞིག་བྲི་རྒྱུ་གལ་ཆེ་བར་སྙམ། མིག་སྔར་སློབ་མ་ཁག་ཅིག་གི་ཉིན་ཐོ་འབྲི་སྟངས་ལས་མཐོང་བ་ལྟར་ན། ཉིན་ལྟར་རང་ཉིད་ཀྱིས་དངོས་སུ་བརྒྱུད་དང་མྱོང་གིན་པའི་སྣང་ཚོར་མང་བོ་ཞིག་རྒྱ་ཡན་དུ་བཏང་སྟེ། རང་ཉིད་ཞོགས་པ་ཆུ་ཚོད་ག་ཚོད་ཐོག་ཡར་ལངས་མིན་དང་། ཉིན་དེར་སོ་དང་གདོང་པ་བཀྲུས་མིན། ཉིན་གུང་གཉིད་ཁུག་མིན་དང་། ཟ་མ་ཟོས་མིན། གཟུགས་པོ་བཀྲུས་མིན་ལྟ་བུ་དོན་སྙིང་ཆུང་བའི་བརྗོད་བྱའི་ར་བ་དེ་ཙམ་ལས་བརྒལ་ཐུབ་མེད་པར་གདའ། དེ་ལྟར་ད་དུང་མུ་མཐུད་དུ་ཕྱིན་ན་རང་ཉིད་ངལ་བའི་རྒྱུ་ཙམ་ལས་གཞི་རྩའི་རང་གི་རྩོམ་འབྲིའི་ནུས་རྩལ་དང་། ལྟ་ཞིབ་ཀྱི་བསམ་བློར་ནམ་ཡང་ཡར་ཐོན་འབྱུང་ཁག་པོར་མཆིས་པས། ཉིན་ཐོ་འབྲི་བ་ལ་གཙོ་ཆེར་རང་གི་ཉིན་རེའི་དགའ་སྐྱོ་ཆགས་སྡང་ངམ་དངོས་བྱུང་གི་ཚོར་བའི་སྣང་བརྙན་དག་ཉིན་ཐོར་དགོད་རྒྱུ་གལ་ཆེ་སྟེ། དཔེར་ན། ཁྱོད་ཀྱིས་ཉིན་དེར་དཔེ་དེབ་གང་ཞིག་བཀླགས་པ་དང་། དཔེ་དེབ་དེའི་བརྗོད་དོན་གང་ཡིན། དཔེ་དེབ་དེ་བཀླགས་རྗེས་ཁྱོད་ལ་བློ་སྐྱེད་དམ་ཡང་ན་ཡིད་འགྱུར་གྱི་ཚོར་བ་གང་སྐྱེད་པ་དག་ལྟ་ཞིབ་ཡོད་པའི་སྒོ་ནས་བྲིས་ཚེ་ཁྱོད་ཀྱི་ཉིན་ཐོ་དེར་བརྗོད་དོན་ཞན་པའི་རྣམ་པ་དེ་མེད་ལ། སྨྱུ་གུ་ཤོག་ངོར་བཙུགས་ཏེ་སོར་མོ་འགུལ་བའི་ངལ་བ་དེའང་ཆུད་ཟོས་སུ་གཏན་ནས་མི་འགྲོ། དེ་ལྟར་འབྲི་བ་ལ་གོམ་པ་རིམ་སྤོ་ལྟ་བུས་སྦྱོང་བརྡར་དང་རྒྱུན་འཁྱོངས་ལྷོད་མེད་བྱས་ན་ད་གཟོད་ཁྱོད་ཀྱིས་གསོན་ཉམས་ལྡན་པའི་རྩོམ་ཡིག་ཅིག་འབྲི་ཐུབ་པའི་གདེང་སྤོབས་བཅང་ཆོག་ལ། གཞན་གྱིས་བྲིས་པའི་རྩོམ་ཡིག་ལ་སྐྱོན་ཡོན་དབྱེ་ཞིབ་བྱ་བའི་བསམ་བློ་ཞིག་ཀྱང་ངང་ངམ་ཤུགས་ཀྱིས་སྐྱེ་ཐུབ་ངེས་ཡིན། ད་དུང་ནན་གྱིས་ཞུ་འདོད་པ་ཞིག་ནི་ཉིན་ཐོ་འབྲི་བ་ལ་འགོ་བརྩམས་པ་ཙམ་གྱིས་མི་ཆོག་པར་རྒྱུན་འཁྱོངས་བྱེད་ཐུབ་པ་ཞིག་དགོས་ལ། དེ་ཡང་ཕྱི་བཤོལ་གྱི་ལེ་ལོ་དང་སྒྱིད་ལུག་གི་གཡེང་བར་ནམ་ཡང་ཁ་གཏད་བཅག་སྟེ་ཉིན་ཐོ་འབྲི་བ་ནི་ཉིན་གཅིག་གི་འཚོ་བའི་ཁྲོད་ཅིས་ཀྱང་བསྒྲུབ་དགོས་པའི་བྱ་བཞག་ཆེས་གལ་ཆེན་ཞིག་ཏུ་འཛིན་དགོས་པ་དེའོ། །
༢ ལད་ཟློས་རྩོམ་ཡིག་འབྲི་ཚུལ་ནས་འགོ་བརྩམ་དགོས།
ལད་ཟློས་རྩོམ་ཡིག་ནི་གཞན་གྱིས་བརྩམས་པའི་རྩོམ་ཡིག་ལ་འདྲ་བཅོས་སམ་དེའི་འབྲི་ཐབས་དང་། བརྗོད་བྱ་རྗོད་བྱེད་ལ་ལད་ཟློས་བྱས་ཏེ་རང་གི་བློ་རྩལ་དང་བསམ་བློ་ལྷན་དུ་འཐམ་པའི་རྩོམ་ཡིག་འབྲི་ཐབས་གསར་བ་ཞིག་ལ་ཟེར། རྩོམ་ཡིག་ལ་གསར་དུ་འཇུག་པར་སྤྲོ་བའི་ལས་དང་བོ་བ་ཞིག་ལ་མཚོན་ན། ཐོག་མ་ནས་དཔེ་ལྟ་ས་གང་ཡང་མེད་པར་རང་སྐྱ་འཕེར་བའི་སྒོ་ནས་རྩོམ་ཡིག་ཅིག་གི་སྒྲོམ་གཞི་བློས་བསླངས་བྱ་རྒྱུ་ནི་ཧ་ཅང་ཁག་པས། སྨྱུ་གུ་ལག་ཏུ་བཟུང་སྟེ་འགོ་གང་ནས་བརྩམ་དགོས་པ་མ་ཤེས་པར་ཅི་བྱེད་འདི་བྱེད་མེད་པའི་ཚེ་གཞན་གྱི་རྩོམ་ཡིག་གི་ཁ་ཕྱོགས་དང་བསམ་བློ། རྗོད་ཚིག་སྤེལ་སྟངས་བཅས་ཀྱི་ཕྱོགས་ཀུན་ལ་ལད་ཟློས་བྱས་ཏེ་རང་ཉིད་དངོས་སུ་ཕྱོགས་དེར་འཇུག་པ་ནི་རྩོམ་ཡིག་འབྲི་རྩལ་གྱི་རྨང་གཞི་ཆགས་པའི་གཞི་རྩའི་ཐབས་ལམ་གལ་ཆེན་ཞིག་ཡིན་པར་འདོད། དེ་ཡང་ལད་ཟློས་རྩོམ་ཡིག་འབྲི་བ་ལ་ཐོག་མར་ལད་ཟློས་བྱེད་གཞི་མ་ནོར་བ་ཞིག་གདམ་རྒྱུ་གལ་ཆེ་ལ། དེ་ནས་དེའི་རྩོམ་བྱང་དང་རྩོམ་ལུས་སོགས་ལ་འདྲ་ཆགས་པའི་སྒོ་ནས་ལད་ཟློས་བྱ་བར་མཁས་དགོས་ཏེ། འཇིག་རྟེན་གཏམ་དཔེར། བྱ་བ་ཐམས་ཅད་ལད་མོ་ཡིན། །ལད་མོ་བྱེད་ཤེས་མཁས་པ་ཡིན། །ཞེས་པ་ལྟར། ལད་མོ་བྱེད་ཤེས་ན་མཁས་པ་ཡིན་ཡང་། ལད་མོ་བྱེད་མ་ཤེས་ཚེ། “མིའི་ལད་མོ་ཁྱིས་བྱས། ཁྱིའི་སྤར་མོ་མེས་འཚིག”པ་ལྟ་བུའི་སྐྱོན་ཉེན་འབྱུང་སྲིད་པས་ལད་རྩོམ་འབྲི་བར་གནད་ཀ་འདི་ལ་ཅིས་ཀྱང་གཟབ་དགོས།
འདིར་ལད་རྩོམ་བྲི་དགོས་པར་གླེང་བ་ན། རྩོམ་ཡིག་ནི་སྤྱིར་ལད་ཟློས་རང་བཞིན་ཅན་ཞིག་ཏུ་རློམ་པའམ་ངོས་འཛིན་བྱེད་མི་རུང་སྟེ། རང་གིས་རང་སྐྱ་འཕེར་བའི་སྒོ་ནས་རྩོམ་ཡིག་ཇི་ལྟར་འབྲི་མི་ཤེས་པའི་སྐབས་གཞན་གྱི་རྩོམ་དཔེར་ལད་མོ་བྱས་ཏེ་རྩོམ་ཡིག་འབྲི་ཚུལ་སྦྱང་དགོས་པའི་དོན་ཡིན་ལ། དང་ཐོག་གཞན་གྱི་རྩོམ་དཔེར་བརྟེན་ནས་ནམ་ཞིག་རང་ཉིད་ལ་རྩོམ་འབྲིའི་ནུས་རྩལ་ལམ་འབྲི་སྦྱོང་གི་ནུས་པ་རང་རྐྱ་འཕེར་བ་ཞིག་ཆགས་ཚེ་ད་གཟོད་རང་གི་བློ་རྩལ་དང་བསམ་བློ་ཁོ་ནས་རང་ཉིད་མུ་མཐུད་དུ་ཡར་སྐྱེད་འབྱུང་བར་བརྩོན་དགོས་པ་ལས་ནམ་རྒྱུན་གཞན་གྱི་བསམ་བློའི་སྒྲིག་བཀོད་དང་རྩོམ་རྩལ་བརྐུ་བཤུ་ཁོ་ནས་དུས་འདའ་བར་བྱེད་པ་ནི་རྩོམ་ཡིག་འབྲི་བའི་སྨྱུག་འཛིན་པ་ཞིག་གི་བླང་བྱ་གཏན་ནས་མིན་པའང་ཤེས་དགོས་སོ། །
༣ ཚོར་བའི་ཉེ་ས་ནས་བརྗོད་བྱ་འཚོལ་དགོས།
རྩོམ་ཡིག་འབྲི་བ་ལ་རྗོད་བྱེད་ཚིག་གི་རྩོམ་ལུས་ལས་ཀྱང་ཐོག་མར་གཏན་འཁེལ་དགོས་པ་ཞིག་ནི་བརྗོད་བྱ་ཡིན། ཁྱོད་ཀྱིས་བརྗོད་བྱ་ངེས་གཏན་གང་ཡང་མེད་པར་ཅི་ཡིན་འདི་ཡིན་མེད་པའི་རྩོམ་ཡིག་ཅིག་བྲིས་ཚེ། ཁྱོད་ཀྱི་རྩོམ་ཡིག་དེ་བཟི་བོའི་ལབ་བརྡོལ་ལྟ་བུ་ཞིག་ལས་གསོན་ཉམས་མངོན་པའི་རྣམ་པ་ཞིག་དངོས་ཤུགས་གང་ནས་ཀྱང་མཐོང་བར་དཀའ།
རྩོམ་ཡིག་གི་བརྗོད་བྱ་ནི་སྨྱུ་གུ་ཤོག་ངོར་བཙུགས་པ་དང་ལྷན་དུ་སྨྱུག་ཆུ་ལྟར་བཞུར་འོང་བ་ཞིག་མིན་པས། ཐོག་མར་རང་གི་བསམ་གཞིག་དང་ཚོར་བའི་ཉེ་ས་ནས་བརྗོད་བྱ་གང་ཞིག་གཏན་འཁེལ་བྱ་དགོས། དེ་ཡང་དཔེར་ན། རང་ལ་གཅེས་སྐྱོང་གནང་བའི་ཕ་མ་དང་དགེ་རྒན་ལ་བསྟོད་རྩོམ་འབྲི་བའམ་ཡང་ན་ཕ་མ་དང་ཁ་བྲལ་བའི་སྐབས་ཀྱི་སྡུག་ཡུས་དང་དྲན་གདུང་། ད་དུང་ནམ་རྒྱུན་སློབ་གྲྭའི་ནང་དུ་དགེ་རྒན་གྱིས་བསླབ་བྱ་གནང་བ་དང་། བཀའ་བཀྱོན་གནང་བ། བསྟོད་བསྔགས་གནང་བ་སོ་སོའི་སྐབས་ཀྱི་དགའ་སྐྱོའི་ཚོར་བ་སོགས་ནས་འགོ་བརྩམས་ན་ཁྱོད་ཀྱིས་རྩོམ་ཡིག་དེ་མགོ་མཇུག་བར་གསུམ་དུ་གསོན་ཉམས་ལྡན་པ་ཞིག་འཁྱོངས་པའི་རེ་བ་ཡོད་ལ། དེ་ལྟར་རིམ་གྱིས་རིམ་གྱིས་བསམ་གཞིགས་ཀྱི་ཁྱབ་རྒྱ་ཇེ་ཆེ་དང་། ཚོར་བ་ཡི་གཏིང་མཐའ་ཇེ་ཟབ་ཏུ་འགྲོ་བའི་བརྒྱུད་རིམ་ངེས་ཅན་ཞིག་བརྒྱུད་ཚེ། ད་གཟོད་རྩོམ་ཡིག་གི་བརྗོད་བྱའི་ཁྱབ་ཁོངས་ཀྱང་སྔར་གྱི་དྲན་གདུང་དང་བསྟོད་རྩོམ་གྱི་རྣམ་པ་ལས་བརྒལ་ཏེ་མདུན་མཆོང་དང་ཐོད་བརྒལ་བྱ་བར་འབད་བརྩོན་བྱེད་ཐུབ་ངེས་ཡིན།
༤ དཔེ་དེབ་ལྟ་ཀློག་བྱེད་པའི་གོམས་གཤིས་ལ་བསྟེན་དགོས།
རྩོམ་ཡིག་འབྲི་རྩལ་མཐོ་རུ་འདེགས་པའམ་རྩོམ་ཡིག་འབྲི་སྦྱོང་ཁྲོད་ཀྱི་བསམ་བློའི་གོ་རྟོགས་དང་། རྗོད་བྱེད་ཀྱི་མིང་དང་ཐ་སྙད་སོགས་ཀྱིས་སྟོང་བའི་དཀའ་ངལ་གསབ་པའི་ཆེད་དུ་ཅིས་ཀྱང་དཔེ་དེབ་ལྟ་ཀློག་བྱེད་པའི་གོམས་གཤིས་ལ་བསྟེན་དགོས་པར་འདོད། ཁྱོད་ཀྱིས་ཅི་ཙམ་གྱིས་དཔེ་དེབ་སྣ་མང་ལྟ་ཀློག་བྱས་པ་དེ་ཙམ་གྱིས་ཁྱོད་ཀྱི་བསམ་བློའི་འབྱོར་བ་ཇེ་ཕྱུག་ཏུ་འགྲོ་ལ། སེམས་ལ་ཤར་ཚད་ལག་ནས་འབྲི་བར་རྗོད་བྱེད་ཐ་སྙད་ཀྱིས་མི་འདང་བའི་དཀའ་ངལ་ཡང་ཇེ་ཆུང་དུ་འགྱུར་ངེས་ཡིན།
སློབ་ཕྲུག་ཅིག་ལ་མཚོན་ན་ཉིན་རེའི་དགེ་རྒན་གྱི་སློབ་ཁྲིད་ཁོ་ནས་སློབ་སྦྱོང་ལ་ཆོག་ཤེས་བྱ་བ་ནི་གཏན་ནས་མི་འོས་ལ། སློབ་ཁྲིད་སྐབས་མ་ཡིན་པའི་བར་གསེང་གང་ཡོད་དང་སློབ་ཁྲིད་མེད་པའི་གུང་གསེང་སྐབས་གང་ཡོད་ལ་གཞན་གྱི་དཔེ་དེབ་འདྲ་མིན་ལྟ་ཀློག་བྱས་ཏེ། དེའི་ནང་གི་བརྗོད་དོན་མི་ཤེས་པ་དག་ཟུར་དུ་ཟིན་བྲིས་སུ་ཕབ་སྟེ། འབྲེལ་ཡོད་དགེ་རྒན་ཚོ་དང་ཡང་ན་སློབ་གྲོགས་གཞན་ཚོར་དོགས་འདྲི་བྱ་རྒྱུ་ནི་ཅིས་ཀྱང་ཕྱི་བཤོལ་བྱེད་མི་རུང་བ་ཞིག་ཡིན།
ཡང་ཁྱོད་ཀྱིས་དཔེ་དེབ་གང་ཞིག་བཀླགས་ནའང་མགོ་ནས་མཇུག་བར་བམ་ཀློག་ཐེངས་ཤིག་བྱས་པ་ཙམ་གྱིས་མི་འགྲིག་ལ། གོང་དུ་བརྗོད་པ་ལྟར་དཔེ་དེབ་གང་ཞིག་བཀླགས་པའི་བཀླགས་བྱང་ཉིན་ཐོར་འགོད་པའམ། ཡང་ན་དཔེ་དེབ་དེའི་ནང་གི་གལ་ཆེའི་གནད་ཚིག་དང་མིང་དང་ཐ་སྙད་གསར་བ་གང་འཕྲད་དག་ཟིན་ཐོར་དགོད་རྒྱུ་སོགས་ནི་དཔེ་དེབ་ལྟ་ཀློག་བྱེད་པའི་གོ་རིམ་ཁྲོད་ཀྱི་བླང་བྱ་གལ་ཆེན་ཞིག་ཡིན།
༥ རང་གི་རྩོམ་ཡིག་ལ་ཡང་ཡང་དག་བཅོས་བྱ་དགོས།
རྩོམ་ཡིག་གི་ལམ་ལ་གསར་དུ་ཞུགས་པའི་ལས་དང་བོ་བ་ཞིག་ཡིན་ཚེ་རང་ཉིད་ཀྱིས་བྲིས་པའི་རྩོམ་ཡིག་དེ་ཡང་ཀློག་བསྐྱར་ཀློག་བྱས་ཏེ་དག་བཅོས་ཡང་ཡང་བྱེད་དགོས་ལ། ཐོག་མཐའ་བར་གསུམ་དུ་རང་རློམ་གྱི་འདུ་ཤེས་དང་ངོ་ཚ་ཡི་གདོང་རས་དོར་ཏེ་གཞན་ལ་ཅིས་ཀྱང་ཀློག་འདོན་དང་དག་བཅོས་བྱེད་དུ་གཞུག་དགོས། འདིར་རང་རློམ་གྱི་འདུ་ཤེས་ཞེས་པ་ནི་རང་གིས་བྲིས་པ་རང་གིས་གཙིགས་སུ་བཟུང་སྟེ་གཞན་ལ་ནོར་བཅོས་བྱེད་དུ་མི་འཇུག་པའམ། ཡང་ན་གཞན་གྱིས་ནོར་བཅོས་བྱས་པ་ཁས་ལེན་མི་བྱེད་པ་ལ་ཟེར་ཞིང་། ངོ་ཚ་ཡི་གདོང་རས་ཞེས་པ་ཡང་གཙོ་བོ་རང་གིས་བྲིས་པ་གཞན་ལ་སྟོན་པར་ངོ་ཚ་སྟེ་ཡོད་ཚད་གབ་སྦས་བྱེད་པ་ལ་ཟེར་བ་ཡིན། དེ་བས་རྩོམ་ཡིག་གསར་སློབ་པ་ཞིག་ཡིན་ཕྱིན་ཚུལ་འདི་དག་ལ་ཅིས་ཀྱང་འཛེམ་ཟོན་མེད་པར་སྤང་བླང་བྱ་དགོས་པ་ནི་རང་ཉིད་རྩོམ་ཡིག་འབྲི་རྩལ་གྱི་ནུས་པར་བྱང་ཆུབ་པའི་མཐུན་རྐྱེན་བཟང་བོ་ཞིག་ཡིན་ནོ། །
(ཟླ་ཟེར་སྤྱིའི་དེབ་135་པ་ལས་བཤུས།)


text:
༄༅།།སྤྱི་ནོར་༧གོང་ས་སྐྱབས་མགོན་ཆེན་པོ་མཆོག་དགོང་གྲངས་༨༡་ལ་
ཕེབས་པའི་སྐུའི་འཁྲུང་སྐར་གྱི་དུས་སྟོན་ཆེན་མོ།།
འཇར་འཁོད་བོད་རིགས་ཚོགས་པའི་གོ་བསྒྲིགས་འོག་༧སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་དགུང་གྲངས་༨༡་ལ་ཕེབས་པའི་སྐུའི་འཁྲུངས་སྐར་གྱི་དུས་སྟོན་ཆེན་མོ་དེ་སྤྱི་ལོ ༢༠༡༦ ཟླ ༧ ཚེས ༦ ནས། ཚེས ༧ ཉིན་གྱི་སྔ་དྲོ་བར་ས་གནས Plaza Event Center. Schlenzigstr. 11- 21107. Hamburg ཚོགས་ཁང་ཆེན་མོའི་ནང་སྲུང་བརྩི་ཞུ་རྒྱུ་དང་།
འཇར་འཁོད་བོད་རིཌ་མི་མང་ཡོངས་ལ་གལ་ཆེའི་གསལ་བསྒྲགས།
ཕྱི་ལོ་ ༢༠༡༤ ཟླ་ ༨ ཚེས་ ༢༤ གོང་མིང་དེབ་སྐྱེལ་གནང་དགོས།
སྔོན་འགྲོ་འོས་བསྡུ་ཕྱི་ལོ་ ༢༠༡༤ ཟླ་ ༡༠ ཚེས་ ༡༨ དང་དངོས་གཞིའི་འོས་བསྡུ་ཆེན་མོ་ཕྱི་ལོ་ ༢༠༡༥ ཟླ་ ༣ ཚེས་ ༢༠
Voter's Registration ends on 24 August 2015
Primary election on Sunday, 18 October 2015 / Final election on Sunday, 20 March 2016
Registrierung für die Wahlen endet am 24. August 2015
Vorwahlen finden am Sonntag, 18. Oktober 2015 und die Hauptwahlen am Sonntag, 20. März 2016 statt
བོད་ཀྱི་བླ་ན་མེད་པའི་དབུ་ཁྲིད་སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་ལྷོ་ཨ་ཕྷི་རི་ཀའི་གྲོང་ཁྱེར་ཀེབ་ཊོན་ཏུ་འཛམ་གླིང་གི་ནོར་བྷེལ་ཞི་བདེའི་གཟེངས་རྟགས་བཞེས་མཁན་རྣམས་ཀྱི་ལྷན་ཚོགས་སུ་ཚོགས་བཞུགས་གནང་རྒྱུར་ཉེ་ལམ་ལྷོ་ཨ་ཕྷི་རི་ཀའི་གཞུང་གིས་༧གོང་ས་མཆོག་ལ་ཐོངས་མཆན་ཝི་ས་མ་ཕུལ་བར་བརྟེན་། ནོར་བྷེལ་ཞི་བདེའི་གཟེངས་རྟགས་བཞེས་མཁན་སྐུ་སྐྱེས་མ་བཞི་ཐེ་བའི་ཞི་བདེ་གཟེངས་རྟགས་བཞེས་མཁན་གཞན་རྣམས་ཀྱིས་གོང་ཞུས་ལྷན་ཚོགས་ཀྱི་ནང་ཚོགས་ཞུགས་གནང་རྒྱུ་མིན་པའི་ངོ་རྒོལ་གནང་པར་བརྟེན་། ད་ཆ་ཞི་བདེའི་གཟེངས་རྟགས་བཞེས་མཁན་རྣམས་ཀྱི་ལྷན་ཚོགས་ཐེངས་༡༤པ་དེ་ཨི་ཊ་ལིའི་རྒྱལ་ས་རོམ་གྱི་ནང་། རིང་མིན་ཕྱི་ཟླ་༡༢པའི་ཚེས་༡༢ནས་ཚེས་༡༤བར་ཚོགས་གཏན་འཁེལ་ཡོད་པ་མ་ཟད་སྐབས་དེར་༧གོང་ས་༧སྐྱབས་མགོན་ཆེན་པོ་མཆོག་ཀྱང་ཆེད་ཕེབས་གནང་རྒྱུ་ཡིན་པ་སྐུ་ སྒེར་དྲུང་ཆེ་སྟག་ལྷ་བསྟན་འཛིན་ལགས་ཀྱིས་གསུངས་ཡོད་པ་རེད།
ཨིརིའི་རླུང་འཕྲིན་ཁང་ནས།།།
༢༠༡༥ གསུམ་བཅུའི་དུས་དྲན་ཐེངས་ ༥༦ དེ་བཞིན་ཕ་རན་སིའི་རྒྱལ་ས་པེ་རི་སིར་ Paris ལ་ཞི་བའི་རྔམས་སྟོན་ཧ་ཅང་ཞི་རྒྱ་ཆེ་བའི་ལས་འགུལ་སྤེལ་འཆར།
སུད་སི་དང་ལེཀ་ཊིན་སིཌ་སེར་བྱེས་ནང་པའི་རིག་གཞུང་བསྟི་གནས་ཁང་དྲ་བ་ནས།
༄༅། །དང་བླངས་དཔྱ་དངུལ་ལག་དེབ་དང་འབྲེལ་བའི་གལ་ཆེའི་གསལ་བསྒྲགས། དཔལ་འབྱོར་ལས་ཁུངས་ནས་ ༢༠༡༤། ༡༠། ༩ ལ། རྒྱས་པར་གཟིགས་་་
༄༅། །སྲིད་སྐྱོང་མཆོག་གིས་གནས་མཆོག་རྡོ་རྗེ་གདན་དུ་དུས་འཁོར་དབང་ཆེན་ཐེངས་སོ་བཞི་པ་སྩལ་གཏན་འཁེལ་ཡོད་སྐོར་གསལ་བསྒྲགས་གནང་བ། རྒྱས་པར་གཟིགས་་་
༄༅། །སུད་སི་དང་ལིཀ་ཏེན་སིཌཡན་བོད་རིགས་མི་མང་ནས་གསོལ་འདེབས་ཞུས་པ་ལྟར་ཕྱི་ལོ་ ༢༠༡༥ ཟླ་ ༢ ཚེས་ ༧ དང་ཚེས་ ༨ ཉིན་གཉིས་རིང་༧གོང་ས་༧སྐུ་ཕྲེང་བཅུ་བཞི་པ་ཏཱ་ལའི་བླ་མ་མཆོག་ནས་གསུང་ཆོས་དང་མང་ཚོགས་ལ་བཀའ་སློབ་སྩལ་གནང་མཛད་རྒྱུ་ཞལ་བཞེས་ཐོབ་ཡོད། རྒྱས་པར་གཟིགས་་་
༸གོང་ས་མཆོག་ལ་ངོ་རྒོལ་སྐད་འབོད་བྱས་པར་སྐྱོན་བརྗོད་ཀྱི་བསྒྲགས་གཏམ། ཕྱི་ལོ་ ༢༠༡༤ ཟླ་ ༩ ཚེས་ ༢༦ ཉིན།
དོལ་ཚོགས་ཀྱིས་བོད་ཀྱི་༸སྐྱབས་མགོན་ཏཱ་ལའི་བླ་མ་མཆོག་ལ་ངོ་རྒོལ་སྐད་འབོད་བྱས་པར། བཀའ་གདམས་གསར་མའི་ཚོགས་མི་ཟུར་པ་རྣམས་ཀྱིས་སྐྱོན་བརྗོད་ཀྱི་བསྒྲགས་གཏམ་སྤེལ་བའི་ནང་དོན་བསྐྱར་ཞིབ་ཐོག་སྙིང་བསྡུས་ཟུར་འདོན་ཞུས་པ། རྒྱས་པར་གཟིགས་་་
སྲིད་སྐྱོང་མཆོག་གིས་ཇར་མན་ཁུལ་དུ་གནས་སྡོད་བོད་རིགས་ཚོར་གསུང་བཤད་གནང་བ། ༢༠༡༤ ཟླ་ ༨ ཚེས་ ༢༧ རེས་གཟའ་ལྷག་པ།
༄༅། །བོད་མིའི་སྒྲིག་འཛུགས་ཀྱི་དཔལ་ལྡན་སྲིད་སྐྱོང་བློ་བཟང་སེང་གེ་མཆོག་གིས་ཇར་མན་ཁུལ་དུ་གནས་སྡོད་བོད་མི་རྣམས་ལ་གསུང་བཤད་གནང་དོན། ངས་བཀའ་ཤག་སྐབས་བཅུ་བཞི་པའི་ཚབ་ཞུས་ཏེ་ཁྱེད་རང་ཚོ་ཚང་མར་འཚམས་འདྲིའི་བཀྲ་ཤིས་བདེ་ལེགས་ཞུ་རྒྱུ་ཡིན། རྒྱས་པར་གཟིགས་་
བོད་མིའི་སྒྲིག་འཛུགས་ཀྱིས་དོལ་ཚོགས་ངོ་རྒོལ་བ་ཚོའི་མིང་གཞུང་དྲིལ་བསྒྲགས་བྱེད་དགོས་པའི་གསལ་བཤད།
༢༠༡༤ ཟླ་ ༨ ཚེས་ ༡༩ རེས་གཟའ་མིག་དམར།། ༄༅། །དེ་སྔ་༸གོང་ས་༸སྐྱབས་མགོན་ཆེན་པོ་མཆོག་ཨ་རི་དང་ཡུ་རོབ་སོགས་ནང་ཆིབས་སྒྱུར་བསྐྱངས་སྐབས་དོལ་རྒྱལ་རྗེས་འབྲང་པ་ཁག་གཅིག་གིས་ངོ་རྒོལ་སྐད་འབོད་བྱས་ཡོད། སྐབས་དེར་ངོ་རྒོལ་སྐད་འབོད་ཀྱི་ལས་འགུལ་ནང་མཉམ་ཞུགས་བྱེད་མཁན་བོད་མི་དོལ་རྒྱལ་རྗེས་འབྲང་པ་ རྒྱས་པར་གཟིགས་་་
རྒྱ་ཆེའི་མང་ཚོགས་རྣམས་ཀྱིས་མཁྱེན་རྟོགས་ཆེད་༸གོང་ས་མཆོག་ཨ་རི་དང་ཡུ་རོབ་ཁུལ་དུ་ཆིབས་སྒྱུར་སྐབས་ངོ་རྒོལ་བྱེད་མཁན་བོད་རིགས་དོལ་རྒྱལ་རྗེས་འབྲང་པ་ཁག་གཅིག་ངོ་སྤྲོད་གཤམ་གསལ།། འདིར་ནོན༌༌༌
དོལ་རྒྱལ་རྗེས་འབྲངས་པར་རྒོལ་ལན་ནན་པོ་གཏོང་བའི་དུས་ལ་བབས་འདུག ཤར་ཕྱོགས་ཁུག་རྟ།
༢༠༡༣། ༡༢། ༢༨། ཉིན། བཀའ་ཆོས་སྐབས་༸གོང་ས་མཆོག་རང་གི་ཞལ་ནས་ཨ་རི་དང་རྒྱ་གར་གཞུང་གིས་དོལ་རྒྱལ་ཚོགས་པས་༸གོང་ས་མཆོག་གི་སྐུ་ཕྱྭར་གནོད་འཆར་ཡོད་པའི་ཉེན་བརྡ་བཏང་བྱུང་ཕེབས་པ་ཐོས་འཕྲལ་ཡིད་སེམས་ལང་ལོང་འཁྲུགས་བཞིན་བྲིས།། རྒྱས་པར་གཟིགས་་་
དོལ་རྒྱལ་བསྟེན་གསོལ་དེ་ཆོས་དད་རང་དབང་ཡོད་མེད་དང་འབྲེལ་བ་མེད།
དོལ་རྒྱལ་རྗེས་འབྲངས་པ་རྣམས་ཀྱི་བྱེད་བབ་འདིའི་རིགས་ནི་དངུལ་དངོས་ཀྱི་ཁེ་ཕན་ཁོ་ནའི་བསླུ་བྲིད་འོག་བོད་མི་ནང་ཁུལ་དཀྲུག་ཤིང་དང་། ༧གོང་ས་མཆོག་ལ་གཞི་མེད་ཀྱི་མཚན་སྨད་སྐུར་འདེབས་ཞུ་བ་སོགས་ཆབ་སྲིད་ཀྱི་ལག་ཆ་ཞིག་ཏུ་འགྱུར་བཞིན་ཡོད་ཅེས་གྲོས་ཚོགས་ནང་གྲོས་ཆོད་བཞག་སོང་། རྒྱས་པར་གཟིགས་་་
དོལ་རྒྱལ་བསྟེན་གསོལ་དམ་བསྒྲགས་བྱེད་དོན་གཙོ་བོ་ནི། བཀའ་སློབ་སྙིང་གི་ནོར་བུ་ལས་བཤུས།
༄༅། །དོལ་རྒྱལ་ལམ། རྒྱལ་ཆེན་ཤུགས་ལྡན་བསྟེན་གསོལ་སྐོར་ ༡༩༧༨ ལོར་ངས་ཐོག་མར་དམ་བསྒྲགས་བྱས་པ་ནས་བཟུང་ད་ཆ་ལོ་བཅུ་ཕྲག་གཉིས་ལྷག་ཕྱིན་ཡོད། དོལ་རྒྱལ་ནི་འདས་པའི་མི་ལོ་ ༣༤༠ ལྷག་ཙམ་རིང་རྩོད་གཞི་ཅན་དུ་གནས་པའི་འཇིག་རྟེན་གྱི་དྲེགས་པ་ཞིག་ཡིན། དམ་བསྒྲགས་བྱེད་སྟངས་དེ་ཡང་མ་བརྟག་མ་དཔྱད་པར་རལ་གྲི་གནམ་གཡུག་ལྟ་བུའམ། གཞན་གྱི་ཟེར་རྗེས་སུ་ཞུགས་པ། རྒྱས་པར་གཟིགས་་་
བོད་རྒྱལ་ཁབ་ཆེན་པོའི་རྒྱལ་གླུ།
༅༅། །སྲི་ཞིའི་ཕན་བདེའི་འདོད་རྒུ་འབྱུང་བའི་གཏེར། ཐུབ་བསྟན་བསམ་འཕེལ་ནོར་བུའི་འོད་སྣང་འབར། བསྟན་འགྲོར་ནོར་འཛིན་རྒྱ་ཆེར་སྐྱོང་བའི་མགོན། འཕྲིན་ལས་ཀྱི་རོལ་མཚོ་རྒྱས། རྡོ་རྗེའི་ཁམས་སུ་བརྟན་པས་ཕྱོགས་ཀུན་བྱམས་བརྩེས་སྐྱོང་། གནམ་བསྐོས་དགའ་བ་བརྒྱ་ལྡན་དབུ་འཕང་དགུང་ལ་རེག ཕུན་ཚོགས་སྡེ་བཞིའི་མངའ་ཐང་རྒྱས། བོད་ལྗོངས་ཆོལ་ཁ་གསུམ་གྱི་ཁྱོན་ལ་བདེ་སྐྱིད་རྫོགས་ལྡན་གསར་པས་ཁྱབ། ཆོས་སྲིད་ཀྱི་དཔལ་ཡོན་དར། ཐུབ་བསྟན་ཕྱོགས་བཅུར་རྒྱས་པས་འཛམ་གླིང་ཡངས་པའི་སྐྱེ་རྒུ་ཞི་བདེའི་དཔལ་ལ་སྦྱོར། བོད་ལྗོངས་བསྟན་འགྲོའི་དགེ་མཚན་ཉི་འོད་ཀྱིས། བཀྲ་ཤིས་འོད་སྣང་འབུམ་དུ་འཕྲོ་བའི་གཟིས། ནག་ཕྱོགས་མུན་པའི་གཡུལ་ལས་རྒྱལ་གྱུར་ཅིག །།
པེ་ཅིན་དུ་ཡོད་པའི་རྒྱ་རིགས་སྣེ་ཤན་པ་ཞིག་གི་མིག་ནང་གི་བོད་རིགས།
ང་ནི་པེ་ཅིན་དུ་སྡོད་མཁན་ཡུལ་སྐོར་སྤྲོ་འཆམ་གྱི་སྣེ་ཤན་པ་དཀྱུས་མ་ཞིག་ཡིན། ཉིན་ཤས་སྔོན་ངས་བོད་ནས་ཡིན་པའི་བོད་རིགས་ཁེ་གཙང་གི་ཡུལ་སྐོར་སྤྲོ་འཆམ་ཚོགས་པ་ཞིག་ལ་སྣེ་ཤན་བྱེད་རྒྱུའི་གོ་སྐབས་བྱུང་། པེ་ཅིན་དུ་ཡུལ་སྐོར་སྤྲོ་འཆམ་བྱེད་རིང་ཁོང་ཚོས་ང་ལ་གཡོ་འགུལ་ཐེབས་པའི་བག་ཆགས་ཆེན་པོ་བཞག ངས་ཁོང་ཚོར་སྣེ་ཤན་མ་བྱས་གོང་། བོད་རིགས་མི་དམངས་ལ་མཐོང་ཚུལ་གང་ཡོད་པ་རྣམས་མང་ཆེ་བ་ནི། གློག་བརྙན་དང་། བརྙན་འཕྲིན་ནམ་ཡང་ན་མི་གཞན་གྱིས་ལབ་པའི་གནས་ཚུལ་ཐར་ཐོར་ལས་མཐོང་ཐོས་བྱུང་ཞིང་། ཕྱོགས་ཡོངས་ནས་བཤད་ན། བོད་རིགས་ནི་གཟུགས་པོ་མི་དཀྲུ་མཁན་དང་། ཀླ་ཀློ། རྒྱས་པར་གཟིགས་་་
དབུ་མའི་ལམ་གྱི་ཐོག་ནས་བོད་ཀྱི་བདེན་མཐའ་གསལ་གྱི་རེད་ཅེས་བཀའ་ཕེབས་པ།
༄༅༎ཕྱི་ལོ་ ༢༠༡༣ ཟླ ༩ ཚེས་ ༢༢ ཉིན། སྲིད་སྐྱོང་མཆོག་དང་སྤྱི་འཐུས་ཚོགས་གཙོ་ཚོགས་གཞོན་བཅས་རྣམ་པ་གསུམ་༸གོང་ས་༸སྐྱབས་མགོན་ཆེན་པོ་མཆོག་གི་སྐུ་མདུན་དུ་བཅར་སྐབས། ༸གོང་ས་མཆོག་ནས་དབུ་མའི་ལམ་གྱི་ཐོག་ནས་བོད་ཀྱི་བདེན་མཐའ་གསལ་ནས་བོད་མི་ཚོ་གཞིས་བྱེས་མཉམ་འཛོམས་ཡོང་རྒྱུ་དང་། དེ་འདྲ་ཞིག་ཡོང་བའི་གནས་སྟངས་བར་༸གོང་ས་མཆོག་གི་སྐུ་ཚེ་འདང་ངེས་ཤིག་ཡོང་ངེས་རེད། ཅེས་སྐལ་བཟང་གི་བཀའ་སློབ་ཕེབས་ཡོད་པའི་སྐོར། དེ་རིང་ཕྱི་ཚེས་༢༣ཉིན་གྱི་གྲོས་ཚོགས་ལས་རིམ་ནང་དུ་སྤྱི་འཐུས་ཚོགས་གཙོ་མཆོག་དང་སྲིད་སྐྱོང་མཆོག་ནས་གསལ་བཤད་གནང་ཡོད། དབུ་མའི་ལམ་གྱི་སྲིད་ཇུས།
དུས་རབས་ཉེར་གཅིག་པའི་ནང་པ། བཀའ་སློབ་སྙིང་གི་ནོར་བུ་ལས་བཤུས།
༄༅། །དུས་རབས་ཉེར་གཅིག་པའི་ནང་པ་ཟེར་བ་དེ། དེང་དུས་ཀྱི་ཤེས་ཡོན་ཡོད་པ་དང༌། དེང་དུས་ཀྱི་ཤེས་ཡོན་དེ་དག་ཆ་ཚང་བེད་སྤྱོད་བྱས་པའི་ཐོག་ལ་ནང་པ་སངས་རྒྱས་པའི་ཆོས་དེ་གང་འདྲ་ཞིག་ ཡིན་པ་དེར་བརྟག་དཔྱད་བྱས། བསམ་བློ་བཏང༌། མྱོང་བ་ལ་བསྐོར་བའི་ཐོག་ཤེས་ནས་དད་པ་ཐོབ་པ་དེ་འདྲ་ཞིག་བྱུང་ན་དུས་རབས་ཉི་ཤུ་རྩ་གཅིག་པའི་ནང་པ་རེད། ང་ཚོའི་མང་ཚོགས་ཀྱིས་ཤེས་ཡོན་བསླབ་དགོས་པ་དང༌། དེང་དུས་ཀྱི་སློབ་སྦྱོང་བསླབས་ནས་ཤེས་ཡོན་ཅན་བྱེད་དགོས་ཞེས་བརྗོད་པ་ལྟར། ཆོས་དེ་ཡང་ཤེས་ཡོན་ཅན་གྱི་ནང་པ་ཞིག་བྱེད་དགོས་པ་ལས། ཤེས་ཡོན་མེད་པའི་ནང་པ་བྱས་ན་རྗེས་ལུས་རེད། ཚང་མས་ཨུ་ཚུགས་བརྒྱབ་རྩོལ་བ་བྱས་ཏེ་ཆོས་རབ་ཏུ་རྣམ་འབྱེད་ཀྱི་ཤེས་རབ་ཀྱིས་དྲངས་པའི་དད་པ་ཞིག་དང༌། ཆོས་རབ་ཏུ་རྣམ་འབྱེད་ཀྱི་ཤེས་རབ་ཀྱིས་དྲངས་པའི་སྙིང་ རྗེ། དེ་འདྲའི་ནང་པ་བྱེད་དགོས་པ་དེ་གལ་ཆེན་པོ་རེད།།


text:
དེ་སྔ་དགེ་འདུན་པ་གཉིས་ཀྱིས་དུས་མཉམ་དུ་རང་ལུས་མེར་བསྲེགས་ཀྱི་སྒོ་ནས་རྒྱ་གཞུང་ལ་ངོ་རྒོལ་གནང་མཁན་བློ་བཟང་དཀོན་མཆོག་མི་ལོ་དྲུག་ལ་གར་སོང་ཆ་མེད་གྱུར་རྗེས། ཕྱི་ཟླ་༣པའི་ཕྱི་ཚེས་༢༨ཉིན་ཟི་ཁྲོན་བདེ་ཡེང་བཙོན་ཁང་་གློད་གྲོལ་བཏང་ཡོད་ཀྱང་། ཁོང་གི་རྐང་བ་གཡོན་པ་བཏུབ་ཡོད་འདུག་ཐོག དགོན་པ་དང་གྲོང་ཁྱེར་དུ་འགྲོ་རུ་བཅུག་པར་འབྲོག་ས་རུ་བཟང་བཙོན་ལྟ་བུ་བཀག་ཡོད་འདུག
ཕྱི་ལོ་༢༠༡༡ཟླ་༩ཚེས་༢༦ཉིན་གྱི་བོད་ནང་གི་སྔ་དྲོའི་ཆུ་ཚོད་༡༠ཡས་མས་སུ་རྔ་བ་ཀིརྟི་དགོན་པ་ནས་ཡིན་ཞིང་། སྐབས་དེར་དགུང་ལོ་༡༩ཡིན་པའི་དགེ་འདུན་པ་བློ་བཟང་སྐལ་བཟང་དང་། དགུང་ལོ་༡༨ཡིན་པའི་དགེ་འདུན་པ་བློ་བཟང་དཀོན་མཆོག་གཉིས་ཀ་མཉམ་གཅིག་ཏུ་ཁྲོམ་དུ་ཐོན་ཏེ་རང་ལུས་མེར་བསྲེགས་གཏོང་ནས་རྒྱ་གཞུང་ལ་ངོ་རྒོལ་བྱས་ཤིང་། མེ་དཔུང་དྲག་ཏུ་འབར་བཞིན་པའི་དགེ་འདུན་པ་གཉིས་གོམ་པ་ཁ་ཤས་འགྲོ་མཚམས། རྒྱ་མིའི་ཉེན་རྟོག་པ་དེ་མུར་སླེབས་ནས་ཁོང་གཉིས་ཀྱི་ལུས་སྟེང་གི་མེ་བསད་དེ་བཙན་འཁྲིད་བྱས་རྗེས། སྤྱི་ཚོགས་བརྒྱུད་ལམ་ཁག་ཏུ། ཁོང་གཉིས་སྨན་ཁང་དུ་འཁྲིད་པ་རེད་ཅེས་པ་དང་། རྐང་ལག་བཏུབ་འདུག་ཟེར་བ་མ་གཏོགས། གཟུགས་གཞིའི་གནས་བབ་དང་། ནང་མིར་ཐུག་འཕྲད། ཁྲིམས་ཆད་ཅི་ཞིག་བཅད་ཡོད་མེད་སོགས་གང་ཡང་ཤེས་རྟོགས་མ་ཐུབ་པ་རེད།
སྤྱི་ཚོགས་དྲ་རྒྱ་ལྟར་ན ། དགེ་འདུན་པ་བློ་བཟང་དཀོན་མཆོག་ལགས། ཟླ་འདིའི་ཚེས་༢༨ཉིན་གྱི་མཚོན་མོར། བཙོན་ཁང་གི་འབྲེལ་ཡོད་ནས་ཚུར་ཁྱིམ་དུ་བསྐྱལ་ཡོད་འདུག་ལ། ཉེན་རྟོག་པས་མུ་མཐུད་ལྟ་རྟོག་ནན་མོ་བྱེད་བཞིན་ཡོད་པ་མ་ཟད། དགོན་པ་དང་རྫོང་མཁར་སོགས་སུ་འགྲོ་རུ་མི་བཅུག་པ་དང་། གཉེན་ཉེ་དང་སློབ་གྲོགས་སོགས་ཐུག་འཕྲད་སྐབས་སུ་་འདྲ་པར་རྒྱག་མི་ཆོག་པ། གློད་གྲོལ་སྐོར་གྱི་གནས་ཚུལ་ཡང་ཁྱབ་བརྡལ་གཏོང་མི་ཆོག་པ་སོགས་རང་དབང་སྤུ་ཙམ་མེད་པར། ཕ་མ་ཡོད་སའི་འབྲོག་ས་རུ་བཟང་བཙོན་ལྟ་བུ་བཀག་ཡོད་འདུག
ཡང་བརྒྱུད་ལམ་ལྟར་ན། དགེ་འདུན་བློ་བཟང་དཀོན་མཆོག་ལགས་བཙོན་དུས་རྫོགས་ནས་གློད་གྲོལ་གྱི་ཚེས་གྲངས་དངོས་ནི་ཕྱི་ཟླ་གསུམ་པའི་ཚེས་མགོ་ཡིན་ཡང་། གསུམ་བཅུ་དུས་དྲན་དང་གསུམ་པའི་བཅུ་དྲུག་སོགས། ཆབ་སྲིད་ཀྱི་ཚོར་བ་རྣོ་བའི་ཚེས་གྲངས་དེའི་སྐབས་སུ་རྙོག་ཟིང་ཡོང་དོགས་ཀྱི་ད་ལྟའི་བར་གློད་གྲོལ་མ་བྱས་པ་རེད་འདུག
བློ་བཟང་དཀོན་མཆོག་དང་བློ་བཟང་སྐལ་བཟང་གཉིས་ཀས་མཉམ་དུ་རང་ལུས་མེར་བསྲེགས་གནང་ནས་རྒྱ་གཞུང་གིས་བཙན་འཁྲིད་བྱས་རྗེས། བློ་བཟང་དཀོན་མཆོག་གི་སྐུ་གཟུགས་གནས་སྟངས་ཧ་ཅང་ཛ་དྲག་གིས་གཞུང་འབྲེལ་སྨན་ཁང་ཞིག་ཏུ་སྨན་བཅོས་བྱས་སྐབས་སུའང་། སྨན་པ་དང་ལྟ་རྟོག་པས། ཁོང་ལ་ “ རྒྱལ་ཁབ་ཀྱི་དགྲ་བོ་དང་མང་ཚོགས་ནང་དཀྲུགས་ཤིང་རྒྱག་མཁན ” ཡིན་ཚུལ་བཤད་དེ་ནམ་རྒྱུན་མཐོང་ཆུང་དང་ཁྱད་གསོད་བྱེད་ཀྱིན་ཡོད་འདུག་ལ། དགེ་འདུན་པ་བློ་བཟང་སྐལ་བཟང་ལགས་རྒྱ་གཞུང་གིས་བཙན་འཁྲིད་རྗེས་ད་ལྟ་བར་གར་སོང་ཅི་བྱུང་གི་གནས་སྟངས་ད་དུང་ཡང་ཅི་ཡང་ཤེས་རྟོགས་མ་ཐུབ་པ་རེད།
བློ་བཟང་དཀོན་མཆོག་འཇུ་བཟུང་བྱས་ནས་ལོ་དྲུག་གི་ཁྲིམས་ཐག་བཅད་པ་དེང་འདིར་གཞི་ནས་ཤེས་རྟོགས་བྱུང་བ་ལས། ཁོང་ལ་ནག་ཉེས་ཅི་ཞིག་འཛུགས་མིན་ཡང་གསལ་ཁ་བྱུང་མེད་ཀྱང་། རྒྱ་གཞུང་གིས་དུས་རྒྱུན་རང་ལུས་མེར་བསྲེགས་གནང་མཁན་ལ་སྤྱི་ཚོགས་ཀྱི་བདེ་འཇགས་ལ་གནོད་སྐྱོན་བཟོས་པ་ཞེས་པའི་ཉེས་འགེལ་བྱེད་ཀྱིན་ཡོད་ཅིང་། ལྷག་པར་སྔར་ལོ་༢༠༡༦ཟླ་༥ནང་། རྒྱ་གཞུང་གིས་རང་བསྲེགས་ནི་ནག་ཉེས་ཡིན་པའི་ཁྲིམས་སྲོལ་གསལ་བསྒྲགས་བྱས་ཡོད་ལ། བོད་ནང་དུ་ད་ལྟའི་བར་རང་ལུས་མེར་བསྲེགས་གནང་མཁན་༡༤༦བྱུང་ཁྲོད། མི་གྲངས་༡༨མ་ཤི་བར་གསོན་ནས་བསྡད་ཡོད་ཀྱང་། རྒྱ་གཞུང་གིས་ཁོང་ཚོར་སྤྱི་ཚོགས་ཀྱི་བདེ་འཇགས་ལ་གནོད་སྐྱོན་བཟོས་པའི་ནག་ཉེས་བཙུགས་ནས། ཁྲིམས་ཐག་གི་དུས་ཡུན་ལོ་༣ནས་༡༠གཅོད་ཀྱིས། ཐ་ན་སྲོག་ཁྲིམས་གཅོད་པ་བྱུང་ཡོད། ཕྱི་ལོ་༢༠༡༦ཟླ་༣ནང་། རང་ལོ་༡༦ཡིན་པའི་དགེ་འདུན་པ་བསམ་གྲུབ་ཅེས་པ་ཞིག་གིས་རང་བསྲེགས་བྱ་གྲབས་བྱས་འདུག་ཅེས་འཇུ་བཟུང་བཀག་ཉར་གྱི་ཁྲིམས་ཆད་ལོ་༣་བཅད་ནས་གློད་གྲོལ་བྱུང་ཞིང་། ཕྱི་ལོ་༢༠༡༦ཟླ་༩ནང་། ཕྱི་ལོ་༢༠༡༦ཟླ་༩ནང་། བོད་ནང་ནས་ཆེས་ཐོག་མར་རང་ལུས་མེར་བསྲེགས་གནང་མཁན་རྟ་བྷེ་ལགས་བདེ་ཡེང་ཞེས་པའི་བཙོན་ཁང་དུ་བཅུག་པའི་གནས་ཚུལ་གཞི་ནས་ཤེས་རྟོགས་བྱུང་བ་རེད།
འདི་ག་ལྟེ་གནས་ཁང་གིས་ངོས་ནས། རྒྱ་གཞུང་གིས་བློ་བཟང་དཀོན་མཆོག་གི་འགྲོ་བ་མིའི་གཞི་རྩའི་ཐོབ་ཐང་ཁག་ཏེ། འགྲོ་བསྐྱོད་རང་དབང་དང་། ཤེས་ཡོན་སློབ་སྦྱོང་གི་ཐོབ་ཐང་། བསམ་བློ་རང་དབང་སོགས་ལོངས་སུ་སྤྱོད་བཅུག་དགོས་པའི་འབོད་སྐུལ་དང་སྦྲགས། བློ་བཟང་དཀོན་མཆོག་གང་བྱུང་འཇུ་བཟུང་གིས་ལོ་མང་བཙོན་འཇུག་བྱས་པ་ནི། ཁོང་གི་བསམ་བློའི་རང་དབང་དང་ལྷག་པར་ངོ་རྒོལ་ཁྲོམ་སྐོར་བྱ་ཆོག་པའི་རང་དབང་སོགས་བརྩི་མེད་རྡོག་རོལ་བཏང་བ་ཞིག་ཆགས་ཡོད་པ་དང་། རང་བསྲེགས་ངོ་རྒོལ་ནི་དུས་ནམ་ཡང་སྤྱི་ཚོགས་ཀྱི་བདེ་འཇགས་གཏོར་སྐྱོན་བཏང་བའི་ཉེས་པར་ཆགས་མི་སྲིད་པར། དེ་བས་སྤྱི་ཚོགས་ཀྱི་བདེ་འཇགས་ལ་འཇིགས་དངངས་དང་གནོད་སྐྱོན་ནི་སྲིད་གཞུང་གིས་བཙན་ཤེད་ཀྱི་མི་དམངས་ཀྱི་བསམ་སྦྱོར་ལ་དམ་དྲག་ཤུགས་ཆེར་བྱས་པ་ལས་བྱུང་གི་ཡོད་པ་ཤེས་དགོས་པའི་དུས་ལ་སླེབས་ཡོད་ཅེས་དྲན་སྐུལ་ཞུ་ཡི་ཡོད།